REPUBLIKA SRBIJA **PRIVREMENE**

NARODNA SKUPŠTINA **STENOGRAFSKE BELEŠKE**

Treća sednica Prvog redovnog zasedanja **(neredigovane i neautorizovane)**

Narodne skupštine Republike Srbije

01 Broj 06-2/120-23

(Peti dan rada)

25. maj 2023. godine

B e o g r a d

(Sednica je počela u 10.10 časova. Predsedava Vladimir Orlić, predsednik Narodne skupštine.)

\*

\* \*

PREDSEDNIK: Poštovane dame i gospodo narodni poslanici, nastavljamo rad Treće sednice Prvog redovnog zasedanja Narodne skupštine Republike Srbije u 2023. godini.

Na osnovu službene evidencije o prisutnosti narodnih poslanika, konstatujem da je prisutno 85 narodnih poslanika.

Radi utvrđivanja tačnog broja narodnih poslanika prisutnih u sali, molim sve da ubace svoje identifikacione kartice.

Konstatujem da je, primenom elektronskog sistema, utvrđeno da je u sali prisutno 116 narodnih poslanika, što je više od 84 i imamo uslove za dalji rad.

Da li neko od predsednika, odnosno ovlašćenih predstavnika poslaničkih grupa želi da zatraži obrazloženje ili objašnjenje u skladu sa članom 287.

Reč ima Milija Miletić.

MILIJA MILETIĆ: Zahvaljujem se dr Orliću.

Poštovane kolege, građani Srbije, građani Beograda, ja ću kao srpski domaćin, kao čovek, čestitati slavu Spasovdan svim Beograđanima. Poželeo bih da narednih dana, narednih godina idemo napred, da se poštujemo, da se uvažavamo i da mislimo najbolje svima onima koji slave slavu, koji dolaze na slavu i svima onima koji ne misle isto kao drugi. Srećna slava dragi moji Beograđani. Srećna slava svim našim poljoprivrednim proizvođačima koji slave ovu slavu. Želja moja jeste da ova godina bude rodna, blagorodna kako na njivi, tako i u kući.

Ja ću postaviti nekoliko pitanja. Tiču se normalno poljoprivrede, jer smo svedoci unazad desetak dana da su pojedina udruženja svojim velikim moćnim traktorima blokirali puteve, uradili blokadu, tražili određene stvari, a koje je naša Vlada prihvatila, a i pre toga smo o tome razgovarali.

Jedan traktor koji je bio tada na ulicama vredi sigurno više nego moje selo, gde ima 150 domaćinstava, ali bitno za mene i za sve nas jeste da su na ovaj način naši poljoprivredni proizvođači dobili veća prava, veće mogućnosti da ostvare veće budžete.

Što se tiče mlekarstva, govedarstva, ja to pozdravljam jer je to ministarka prihvatila i na taj način smo dobili mogućnost da se dobije i po premiji za mleko, za kvalitetna priplodna grla. Normalno to će uticati i na količinu mleka.

Jedna od bitnih stvari jeste, za sve nas koji se bavimo stočarstvom, da je govedarstvo neki primat, nešto što mnogo znači. S druge strane, moje pitanje jeste – da li će imati mogućnost da se obezbede veće stavke, veće premije i subvencije za one ljude koji se bave ovčarstvom, kozarstvom, koji se bave svinjarstvom, koji se bave pčelarstvom?

To su grane koje su kod nas dosta prisutne. Ti ljudi koji se bave tim granama, konkretno ovčarstvo i kozarstvo, pa i svinjarstvo, a pčelarstvo je u uzlaznoj putanji, njima je potrebno da se obezbedi veća premija, odnosno veća subvencija, jer je do sada bilo 7.000 dinara po ovci, 7.000 dinara po kozi.

Mi smo o tome govorili i na Odboru za poljoprivredu, gde smo se fokusirali na to i stavili primat da se da podrška malim gazdinstvima. Sada velika gazdinstva imaju mogućnost da dobiju veća sredstva pošto od 20 ha sada ide na 100 ha. Ja to podržavam. S druge strane, meni kao čoveku koji živi u jednoj maloj sredini gde su mala gazdinstva nije isto hektar u Svrljigu, Beloj Palanci i Gadžinom Hanu i hektar u Vojvodini. Nije isto da se tamo obrađuje poljoprivreda kod nas u brdsko-planinskom području i isto u ravničarskom području.

Zbog toga moje pitanje Ministarstvu poljoprivrede – da li će imati mogućnost u narednom periodu da se povećaju sredstva za kvalitetne priplodne ovce, koze, svinje, da se povećaju sredstva za naše pčelare?

S druge strane mogu da kažem, da napomenem, što se tiče E-agrara, da to ide svojim tokom. Poljoprivredne stručne službe su radili maksimalno. Veliki broj ljudi se preregistrovao, uradili preregistraciju kroz program E-agrara. Evo, polako se kreće i za nova gazdinstva da se formiraju. To je za mene dobro. Bilo bi još bolje da su pomogli da se produži taj E-agrar, ali u krajnjem slučaju ministarka je bila u pravu za neke stvari.

Primer dobre prakse jeste i to, imamo u okviru Ministarstva poljoprivrede Lovački savez, lovstvo, gde kao primer E-agraru može da bude informacioni sistem u lovstvu Srbije koji je urađen unazad nekoliko godina i gde je Ministarstvo poljoprivrede zajedno sa Lovačkim savezom Srbije sve objedinilo u elektronskom obliku i lovce i lovačka područja i broj divljači. Velika pohvala za Lovački savez Srbije i primer dobre prakse kako je urađen informacioni sistem za nepune dve godine.

Još jednom, poštovani prijatelji, ja očekujem da će Ministarstvo poljoprivrede na čelu sa ministarkom Jelenom imati mogućnost da ovo što sam govorio bude i urađeno. Moja potreba i želja je da pitam još jedno – da li će biti isplaćena sredstva zaostala iz 2021. i 2022. godine? Hvala još jednom.

PREDSEDNIK: Reč ima Jelena Jerinić.

JELENA JERINIĆ: Hvala, predsedavajući.

Generacija kojoj ja pripadam prepešačila je hiljade kilometara na protestima. Šetali smo 1996. i 1997. godine zbog izborne krađe. Šetali smo 2000. godine. Šetali smo ponovo 2016. godine zbog rušenja u Savamali, na ekološkim protestima, a danas šetamo protiv nasilja. Niko ne spori da svako u Srbiji ima pravo na okupljanje. Slobodu mirnog okupljanja garantuje Ustav.

Međutim, da li je sloboda ako vam neko preti otkazom ako ne dođete na stranačkim skup? Da li je sloboda ako vam neko za to nudi novac? Da li je sloboda ako vam šef uzme ličnu kartu i kaže da će vam je vratiti ako dođete na skup SNS u petak? Da li je sloboda kada vas negde dovezu autobusom na miting, a onda vam ne daju da odatle odete, kao u Pančevu prošle nedelje?

S tim u vezi pitanje za ministra za rad, zapošljavanje, boračka i socijalna pitanja – ko je naložio Inspektoratu za rad da ne reaguje na organizovanu kampanju u kojoj se zaposlenima u javnoj upravi, u javnim preduzećima, ali i privatnim preduzećima preti, ako ne odu na miting SNS, pod pretnjom otkaza? Ako je inspekcija rada u ovoj zemlji zarobljena, građanima i građankama koji trpe takve pretnje, Zeleno-Levi front, Ne davimo Beograd poručuje. Mi ne možemo da vam savetujemo da se sami borite protiv takvih ucena. Razumemo vašu odluku, ali želimo da znate da se mi borimo za državu u kojoj takvih ucena neće biti i u kojoj će ucenjivači biti sankcionisani.

Ako, pak, odlučite da se borite protiv ovih ucena, znajte da imate našu punu podršku i besplatnu pravnu pomoć. Mi ćemo podneti krivične prijave, tužbe, predstavke i zastupati vas pred nadležnim organima.

Pitanje za Branka Ružića, ministra prosvete u ostavci - da li je Ministarstvo, na čijem ste još uvek čelu, na bilo koji način reagovala na otkazivanje ekskurzija i školskih takmičenja jer su svi autobusi zauzeti zbog mitinga SNS-a? Da li je moguće da iz školskih uprava dolaze nalozi direktorima škola da na miting moraju doći sa još pet osoba? Da li je moguće da direktor srednje Tehničke škole u Zrenjaninu koristi đački parlament da bi vrbovao učenike za dolazak na skup SNS.

Pitanje za ministarku za brigu o porodici i demografiju - da li je vaše Ministarstvo proverilo navode da se trinaestogodišnjacima u Beogradu nudi novac da dođu na miting SNS, bez znanja roditelja i staratelja?

Pre par dana pročitali smo dopis stalne misije Republike Srbije UN u kojem stoji da ambasador Stevanović neće biti na poslu jer mora da ide na miting SNS.

Pitanje za ministra spoljnih poslova - koliko košta avionska karta za Stevanovića i ko to plaća?

Ko, uostalom, plaća čitavu organizaciju mitinga SNS, pitanje je za direktora Agencije za sprečavanje korupcije? Da li ćete u okviru svojih nadležnosti pitati SNS koliko koštaju svi ti autobusi, koliko koštaju sendviči sa likom Aleksandra Vučića? Koliko koštaju "kol centri", sms poruke, grandiozna bina i ozvučenje koji se danima montiraju ispred Narodne skupštine? Koliko koštaju mobilne bazne stanice i ko ih je obezbedio?

Ja verujem da građani i građanke Beograda ni na koji način koji bi mogao da se okarakteriše kao nasilje neće reagovati na dovođenje ljudi na miting SNS u petak. Verujem da će svoje neslaganje sa politikom SNS iskazati na mirnim protestima na koje dolaze svojom voljom, a koji se nastavljaju u subotu, 27. maja u 18,00 časova ispred Narodne skupštine.

Treba da znate da ljudi koji protestvuju danas u Beogradu, Novom Sadu, Zrenjaninu, Nišu, Kraljevu, Užicu, Požegi i drugim gradovima ne dolaze zbog toga što ih pozivaju neki političari, dolaze da bi zajedno tugovali. Dolaze da bi zajedno pokazali da su zabrinuti, da bi zajedno pokazali empatiju. Izlaze takođe i da bi zahtevali odgovornost…

PREDSEDNIK: To je bilo pet minuta.

JELENA JERINIĆ: Mi ćemo u subotu u 18,00 časova biti ispred Narodne skupštine i bićemo na ulici sve dok se ne izborimo za Srbiju bez nasilja.

PREDSEDNIK: Možemo li dalje?

Ako dozvoli Ćuta Jovanović, da nastavimo dalje, da damo reč.

Inače, gospođo Jerinić, za te teorije, mislim da je posebno ubedljivu argumentaciju pružio Dušan Todorović. Videli ste koga je i na koji način pozvao za svedoke. Čestitam na tome.

Reč ima Milovan Jakovljević.

MILOVAN JAKOVLjEVIĆ: Poštovani građani Republike Srbije, uvažene kolege, ja ću danas postaviti nekoliko pitanja Vladi Republike Srbije, a ona neka bude slobodna po svom nahođenju da rasporedi to po resorima.

Ovih dana smo svedoci da su nezadovoljni ratari i proizvođači mleka izašli na ulice i dobili su ono što su uglavnom tražili, a jedna od tih mera je 18.000 dinara po hektaru i to je sasvim u redu.

Ja hoću da pitam u ime ovih ljudi koji nisu dobili određene prinadležnosti, a to su uglavnom proizvođači mesa, voća, povrća, autohtonih rasa životinja i biljaka, kao i proizvođača organske hrane, pčelari i drugi. Nije ljudi normalno i pitam - da li će šta Vlada uraditi po ovom osnovu da se ova prinadležnost od 18.000 dinara uveća ljudima koji proizvode hranu za srpsko tržište i za izvoz u ruralnim, marginalnim i u uslovima sa otežanim uslovima privređivanjima? Recimo, kao što je moja Ivanjica, gde ljudi bukvalno nekih 30 ari u nekom sajman u strani moraju da obrađuju, da proizvode recimo krompir na gotovo organski način, gde je zemljište sedme i osme klase ili ono zemljište u našoj severnoj Pokrajini, prve klase.

Da li je normalno da podsticaj ide isto ljudima koji proizvode hektar pšenice, hektar plasteničke proizvodnje ili hektar malina? Naravno da nije isto.

Sve ovo govorim u interesu ljudi koji nisu smogli snage da izađu na ove proteste i ja sam dao neki svoj doprinos svemu tome kada su u pitanju proizvođači malina i ovde su ljudi iz devet udruženja koji su me ovlastili da u njihovo ime govorim.

Ja na vreme govorim da ćemo imati problem u najavi, a ja sam ih zamolio da kroz sistem institucija pokušamo nešto da rešimo, da ne izlazimo na ulice. Ako izađemo, onda smo baš izašli.

Dalje, rok upotrebe zamrznutog mesa najduži je u Evropi do šest meseci. Ja u prilog tome imam i na nemačkom i na engleskom iz Brisela jedan dopis, pa ću vam pokazati ako to nekoga zanima. Inače, u Srbiji je to do 12 meseci. Ako smo već "evrofanatici" i hrlimo besomučno u tu EU, zašto ne izjednačimo i ovo? Zašto mi da jedemo meso do 12 meseci, a neko u Evropi do šest?

Sledeće, koji su kriterijumi za uvoz mesa i mleka? Da li je to neko u situaciji da ima pravo da odlučuje o tome mimo institucija i tražim da mi se dostave kopije rešenja za uvoz mesa i mleka od 1. januara 2023. godine do danas?

Znate li ko je Dobrivoje Petrović? E to je čovek koji je rođen 1985. godine u gradu i otišao u selo Zdravčiće da živi i tamo sa svojim dedom i ocem je formirao farmu od 40 krava. Naravno, nije konkurisao kod ovih nacionalnih mera sistema, IPARD, i on je dobio čovek 18. jula prošle godine da pravo da izgradi najmoderniju farmu na Balkanu, u ovom delu Evrope za 75 krava, gde bi se na robotizovan način muzle te krave i on je čovek dobio milion i po evra da napravi investiciju i od toga 94 miliona dinara da mu se vrati, ali je uslov da on izgradi tu farmu, a tek onda da mu se novac vrati.

Sve je uradio što je trebao, rok je 720 dana i već pola tog vremena je proteklo, a šta je njegov problem? Njegov problem je što je otišao sa ovim rešenjem Ministarstva za poljoprivredu kod pet-šest banaka. Ni jedna mu nije odobrila kredit. Njegova investicija je upitna. Ja vas sve pitam, a posebno Vladu Republike Srbije - kako mi možemo da iznađemo način da ovom mladom čoveku pomognemo da on opstane i ostane i da sa svoje četvoro dece, suprugom privređuje i da bude čovek za primer, neko ko nam je potreban u ovim predelima?

Pitao sam Ministarstvo unutrašnjih poslova i imam sve reči hvale. Odgovorili su za piralen u Ivanjici, u bivšoj fabrici "Špik" i zaista su onako hronološki poređali sve inspekcijske nalaze i konstatovali su da postoje burići sa piralenom. Ukoliko se taj piralen zapali, biće bojni otrov. Mi ćemo morati da evakuišemo Ivanjicu.

Pre dva meseca sam postavio to isto pitanje Ministarstvu za zaštitu životne sredine i energetike i nisu mi odgovorili. Javno ih prozivam da mi odgovore. Hvala.

PREDSEDNIK: Reč ima Jasmin Hodžić.

JASMIN HODžIĆ: Hvala, predsedniče.

Dame i gospodo narodni poslanici, imam pitanje za MUP i Republičko javno tužilaštvo – dokle se stiglo u istrazi, da li je i kako je kvalifikovano ubistvo koje se desilo pre nekoliko dana u Priboju kada je ubijen Ervin Ćelahmetović od strane pripadnika MUP-a?

Takođe, želeo bih da mi se dostavi i informacija - kakvi su zaključci i koji su sledeći koraci koji će se preduzeti povodom ovog ubistva.

Naravno, pohvalno je što je ministar MUP juče boravio u Priboju kako bi uticao na smirivanje situacije, kako bi poslao poruku da je državi zaista stalo da se prevashodno pronađe počinilac ovog gnusnog zločina i kako bi država pokazala da ima nultu toleranciju prema bilo kakvim ekcesima koje prave pripadnici policije, oni koji trebaju da štite javni red i mir, a pogotovo da štite život svih građana.

Tako je, reagovalo se brzo. Pomagači su uhapšeni. Međutim, begunac je i dalje u bekstvu.

Moram da vam kažem da sam u utorak prisustvovao dženazi, sahrani jednog divnog momka, Ervina, koji je nastradao. U Priboju se tada osetio muk, muk, tuga i donekle stid i sram. U utorak je bio dan žalosti u opštini Priboj, ne samo formalni dan žalosti, već zaista istinska tuga i žalost se osetila u tom gradu. Osetila se, u stvari, najglasnija tišina. Zaista imaju pravo oni koji kažu da u ovo vreme ne treba, možda, puno ni govoriti jer je ova tišina najbolji glas – koji ćuti.

U Priboju se osetila ona tišina koju smo svi osetili kada su se desili bolni masakri, u „Ribnikaru“, Malom Orašju i Duboni.

Koristim ovu priliku da u svoje ime izrazim najdublje saučešće porodicama, prijateljima, komšijama nastradale dece i nastradalih mladih ljudi.

Uveren sam da su naše misli sada i sa porodicom Ervina Ćelahmetovića, kao što su bile naše misli, svih nas bez obzira na sve, kao što su naše misli bile okrenute ka porodicama nastradale dece i omladine u smederavačkim i mladenovačkim selima.

Ervin Ćelahmetović je bio zaista divan mlad čovek koji ničim nije bio kriv i odgovoran da bi tako nastradao. Svi smo, naravno, u Priboju ostali u šoku.

Javnost je dodatno bila uznemirena u Priboju i zbog informacija koje su s pojavljivale na društvenim mrežama. Tome su, naravno, doprineli i prošlogodišnji incidenti u kojima su učestvovali opet pripadnici MUP-a, kada su imali izliv šovinističke mržnje i pevali šovinističke pesme. Tome su, svakako, doprineli i pojedini portali neodgovorno izveštavajući.

Sad sa ovog mesta ja poručujem, pre svega zahvaljujem se ljudima koji su brinuli, koji su zvali, poručujem onima koji su neodgovorni da ako misle na takav način da nam pomažu, ja im poručujem da nam ne pomažu na takav način. Najmanje što su trebali, trebali su da pozovu nas koji smo u Priboju da pitaju kakva pomoć nam je potrebna, a ne da dodatno raspiruju međuetničke tenzije i mržnju. Valjda mi najbolje znamo, kažem mi – Bošnjaci i Srbi u Priboju, kako treba da se ophodimo jedni prema drugima.

Hoću da vam kažem ovde da cela javnost u Srbiji zna da je Priboj pokazao svoje najbolje lice. Na toj dženazi su jedni pored drugih bili i Srbi i Bošnjaci. Zaista sam ponosan na te ljude.

Evo, završavam, predsedniče.

Pozivam, zaista, da svi zajedno osudimo ovaj zločin.

Kažem vam, to je učinio policajac. Policajci su pomogli u skrivanju i begu tog osumnjičeno. Pozivam državu da najoštrije reaguje. Hvala vam.

PREDSEDNIK: Hvala.

Reč ima Nikola Nešić.

NIKOLA NEŠIĆ: Pitanje ministru informisanja i telekomunikacija, gospodinu Mihailu Jovanoviću, ministru u čijoj je nadležnosti praćenje sprovođenja zakona u oblasti javnog informisanja – REM, odnosno Regulatorno telo za elektronske komunikacije treba da bude samostalna, nezavisna organizacija, da štiti i očuva medijski pluralizam, da zaštiti slobodu mišljenja i izražavanja. Upravo ovako treba da izgleda ova institucija, ali ovo što sam sada rekao u praksi izgleda nezamislivo.

Ova institucija predstavlja sve suprotno od onoga kako je normirana Zakonom o elektronskim medijama.

Evo zbog čega ovi članovi moraju da podnesu ostavke – Zašto je „Informer“ juče dobio dozvolu za emitovanje televizijskog programa? Da li moguće da se to dešava u ovom trenutku?

Želeo bih da podsetim da prema izveštaju Saveta za štampu o poštovanju Kodeksa novinara Srbije za dnevnu štampu u periodu od 1. oktobra 2022. godine do 31. januara 2023. godine isti taj „Informer“ je imao 512 prekršaja.

Isti taj Savet u Izveštaju od 1. jula do 31. decembra 2021. godine po naslovima je prekršio Kodeks čak 949 puta.

Obratite pažnju sada na sledeće – članica REM-a Judita Popović juče je izjavila za „Danas“ da ne zna kakav će program biti emitovan na „Informerovoj“ televiziji jer vlasnik tog tabloida Dragan J. Vučićević nije dostavio elaborat, na šta je po zakonu bio obavezan. Da li je po vama, ministre, prihvatljivo kada nije po zakonu?

Za tri meseca ove godine udeo dečijeg programa u nacionalnim televizijama na primeru „Pinka“ je 0,02%, na „Hepiju“ 0,01 %. Da li je za vas, ministre, dečiji program za nacionalne televizije adekvatan u ovom procentu?

Centar za istraživačko novinarstvo Srbije otkriva da dečiji program, kako je zabeležio u stvari REM dečiji program, tako što je predstavio knjige, dečiju knjigu u pet sati ujutru i to je trajalo duže od 15 minuta, pa da li je ovo dobar izveštaj? Kako je ovaj izveštaj prihvatljiv za bilo koga od nas ovde u Narodnoj skupštini?

Navešću još neke od razloga zašto moramo da u ovom domu razrešimo članove REM-a ili da oni podnesu ostavku. Zato što je REM zavisna institucija, umesto kako zakon nalaže – nezavisna institucija.

U prilog tome govore evropske komisije, „Fridom haos“, Reporteri bez granica, čak i Vlada u svojoj medijskoj strategiji kaže da veliki broj ciljeva za koji se može zaključiti da uglavnom nisu ispunjeni. Zašto ostajete nemi na prikazivanje obezglavljenih leševa u udarnim terminima na nacionalnim televizijama? Zašto ćutite na pretnje u programima nacionalnih televizija? Ko je kriv za uputstva i dela data o tome kako ubiti čoveka? Ovo je rekao Kristijan Golubović.

Zašto ne nalazite za sporno kada voditelji programa na nacionalnim televizijama drže replike pištolja? „Hepi“, Jutarnji program, 2019. godina.

Zašto nastavljate da tolerišete sadržaje poput objavljivanja spota sa mladićem koji puca iz snajpera tokom gostovanja predsednika koji je objavljen nakon velike tragedije koja je zadesila našu zemlju?

Zašto podržavate medije koji targetiraju političke protivnike i aktiviste, kritičke novinare? Primer, Oliver Ivanović, „Pink“, „Meta porodice“, „Pink“ spot protiv lidera opozicije, B92.

Zašto ignorišete promovisanje osuđenih kriminalaca u programima? Zašto dodatno viktimizujete žrtve seksualnog nasilja i ne kažnjavate televizije koje narušavaju dostojanstvo i privatnost tih žrtava? Primer je čitanje astralne karte optuženog za seksualno nasilje Miroslava Aleksića.

Zašto se pravite nemušti kada se promoviše nadrilekarstvo na televiziji? Doktor Željko Mitrović, lečenje Kovida.

Zašto dozvoljavate nacionalnim televizijama da preko cele godine emituju propagandu vlasti i neobjektivno izveštavaju?

Zašto se slobodni mediji nazivaju kvazi novinarskim, kvazi političkim i kvazi demokratskim pošastima, zakržljajima, tabloidima i slično?

Zašto se vređaju svi oni koji argumentovano kritikuju Savet REM-a?

Zašto se za kršenje zakona, etičkih i profesionalnih standarda nacionalne televizije nagrađuju novim dozvolama da nastave u promovisanju nasilja i kriminala?

Zašto je Savet REM-a stupio u štrajk protiv medija, civilnog društva i opozicije i zato postao jedini organ u istoriji koji stupa u štrajk u čijoj je nadležnosti upravo regulisanje elektronskih medija? Kako je moguće da otvoreno kažu da ne žele da radu svoju posao, citiram – da neće da može i da zato ne snose odgovornost. Pa ko, ministre, treba da snosi odgovornost ako oni ne treba da snose odgovornost?

Pozivam sve građane Srbije da 27. u 18.00 časova ispred Narodne skupštine dođemo zajedno na protest protiv nasilja i da smenimo sve članove REM-a. Hvala.

PREDSEDNIK: Da, nadam se da to ne podrazumeva zauzimanje Skupštine i predsedništva, kao što je Petričić pozvao. Nadam se da će da bude bez toga.

(Aleksandar Jovanović: Ko je Petričić? Kažite. Neću da ćutim, ko je Petričić?)

Reč ima Dragana Miljanić.

DRAGANA MILjANIĆ: Zahvaljujem, predsedniče.

Poštovani predstavnici Vlade, narodni poslanici, građani Srbije, iskoristiću priliku da u skladu sa Poslanikom Narodne skupštine od članova Vlade zatražim nekoliko objašnjenja.

Od Ministarstva unutrašnjih poslova i Ministarstva odbrane zahteva da nam dostave informaciju koliko je do sada u kampanji koju ste nazvali –razoružavanje Srbije, procentualno predato ilegalnog, a koliko legalnog oružja.

Takođe, postavljam pitanje koliko je penzionisanih pripadnika vojske, policije i službi bezbednosti vratilo svoje oružje. Kako je moguće da sva lica koja su na rasporedu u rezervnom sastavu vojske, policije ili službi ugrožavaju bezbednost ličnim oružjem, ali na prvoj vežbi zadužuju automatsko oružje ili komanduju jedinicama različite veličine i sastava?

Dakle, da li ove mere znače da će svako kome je oduzeto lično oružje biti skinut sa rasporeda? Kako objašnjavate logiku da neko ne može da ima lično oružje, a može i mora da svakodnevno ima službeno.

Na ovom mestu želela bih da ukažem i na još jedan problem. Vlada je kao jednu od mera najavila stavljanje moratorijuma na kupovinu i prodaju naoružanja. Prema važećem Zakonu ukoliko se osobi koja je legalni vlasnik oružja to oružje oduzme iz zakonom predviđenih razloga ona ima pravo da u roku od godinu dana od pravosnažnosti ovakvog rešenja o oduzimanju otuđi, odnosno, proda oružje. Dakle, legalnim vlasnicima oružja uskraćuje se zakonsko pravo da otuđe svoje oružje, jer država uvodi zabranu prodaje i kupovine naoružanja. Ovo predstavlja kršenje stečenih prava pojedinca, kršenje prava svojine i postavlja se pitanje da li će država i na koji način građanima refundirati otuđenje njihove legalne imovine, ali po tržišnoj ceni.

Takođe, uvaženi članovi Vlade, želim da vas podsetim da je 17. marta u Beogradu održano veliko nacionalno okupljanje na koje su došli građani iz cele Srbije, da na miran i dostojanstven način odaju počast žrtvama martovskog pogroma na KiM, ali i da iskažu svoje protivljenje prihvatanju francusko-nemačkog ultimatuma. Ipak, mnogi koji su tog dana želeli da dođu u Beograd sprečeni su jer ih je policija širom Srbije upućivala na vanredne tehničke preglede. Postavlja se pitanje iz kog razloga i po čijem nalogu je policija upravo tog dana odlučila da neobično veliki broj vozila koja su krenula tog dana za Beograd, isključi iz saobraćaja i pošalje na vanredni tehnički pregled? Na ovaj način građanima je uskraćena sloboda kretanja, sa samo jednim ciljem da se što više ljudi spreči da dođe na ovakav skup.

Zahtevam od Ministarstva unutrašnjih poslova da dostavi podataka o broju vozila koja su toga dana upućena na vanredni tehnički pregled, ali i podatak koliko se u proseku na dnevnom nivou vozila šalje na vanredne tehničke preglede, ne računajući 17. mart tekuće godine?

Da li Ministarstvo unutrašnjih poslova planira da 26. maja za kada je najavljen veliki skup SNS takođe sprovodi vanredne tehničke mere, pregleda u istoj meri u kojoj je to činilo i 17. marta ove godine. Zahvaljujem.

PREDSEDNIK: Hvala.

Reč ima Dejan Ignjatović.

DEJAN IGNjATOVIĆ: Zahvaljujem.

Poštovani predsedniče Narodne skupštine gospodine Orliću, poštovane dame i gospodo narodni poslanici, ispred poslaničke grupe JS postaviću pitanje Vladi Republike Srbije nisam tačno siguran da li je Ministarstvo obrazovanja ili je Ministarstvo državne uprave i lokalne samouprave, naime, u opštini Gadžin Han je pre pet godina izgrađena sportsko školska hala, po svim standardima vrednosti 1,2 miliona eva i u selu Zaplanjska Toponica još jedna hala, ali nažalost, do dana današnjeg nema priključak na struju, pa, bih molio Vladu Republike Srbije da izađu u susret, pomogne i razjasni gde je nastao problem da li je problem u EPS-u, u lokalnoj samoupravi?

Ovih dana smo svedoci nemilih događaja koji su zadesili Republiku Srbiju, da trebamo decu da usmeravamo na sport i na neke druge aktivnosti pa svi zajedno ovde da pomognemo da se dobiju ti priključci struju i da deca imaju prostor za sport i rekreaciju.

Takođe bih sa ovog mesta iskoristio priliku da građane Srbije pozovem na jedinstvo, da i ovde u ovom parlamentu pozovem sve narodne poslanike na jedinstvo, kao što je i ime naše stranke Jedinstvena Srbija, da se spuste tenzije. Dolazim sa juga Srbije iz najsiromašnijeg dela Srbije, znam kako živi svaki čovek i da ne koristimo prilike da profitiramo sitno na nekim nemilim događajima. Ovo što je zadesilo Srbiju, nikom nije drago, nijednom čoveku.

Građani Srbije treba da veruju svojoj državi, rukovodstvu. Kolege iz opozicije su dobile podršku određenog broja građana Srbije i da ih adekvatno predstavljaju, da svi radimo po najboljem znanju i umeću kao što smo i položili zakletve kao narodni poslanici i da gledamo da ova naša jedina matična lepa zemlja Srbija ide domaćinski napred, jedinstveno i složno. Živela Srbija, živeli građani.

PREDSEDNIK: Hvala.

Sledeći je Srđan Milivojević.

SRĐAN MILIVOJEVIĆ: Poštovani građani Srbije, imam pitanje za PU Grada Novog Sada – da li ste sinoć oko 21.30 sati reagovali po prijavi građana, naselje Grbavica koji su prvo prijavili remećenje javnog reda i mira, a potom i manji fizički incident između trojice muškaraca?

Po dobijenim informacijama od građana prvo je došlo do glasne svađe dvojice muškaraca, jednog starijeg oko 60 godina i jednog malo mlađeg, oko 40 godina. Očevici tvrde da je svađa, a potom i fizički obračun usledio zbog novca. Naime stariji muškarac je za učešće na Vučićevom kontramitingu od strane Marka Bosanca Bosketa po sopstvenim rečima plaćen samo 3.500 dinara, a drugi mlađi muškarac je od strane Slobodana Milića Bocare plaćen 20.000, čime se javno hvalio po kraju.

Ova informacija je veoma razjarila starijeg muškarca koji je došao ispred lokalnog marketa gde se skupljaju i verbalno napao mlađeg muškarca, a potom počeo glasno da viče i na drugog muškarca koji se nalazio ispred prodavnice rečima – nećete me prevariti, hoću i ja 20.000 dinara, pozivajući Marka Bosanca Bosketa da i njemu isplati svih 20.000 dinara.

Kako je Marko Bosanac Boske odbio da to uradi, upućujući ga na Bocaru rečima – šta ja imam sa tobom, ja sam te lepo zvao na moj spisak, a ti si tvrdio da ćeš kod Bocare, sada idi kod njega pa nek te on isplati. Stariji čovek je u nastupu besa počeo nekontrolisano da viče – kakav Bocara, on kaže da je sve pare potrošio i poslao nas je kod tebe, jer ti radiš poslove po gradu bez tendera, ti nas isplati.

Nakon toga je dograbio pivsku flašu i po rečima očevidaca, gađao mlađeg muškarca, ali ga je promašio pogodivši staklena vrata frižidera koja su se razbila.

Pitam zašto učesnici kontramitinga iz Kruševca dobijaju samo 2.500, a u Merošini 2.000, jer je to sad povod novih sukoba i građani se masovno žale.

Pitam Agenciju za sprečavanje korupcije, poresku upravu, Službu za borbu protiv organizovanog kriminala, Odeljenje za privredni kriminal kriminalističke policije Srbije – da li je iko utvrdio poreklo ovog novca kojima se razbacuju čelnici SNS, dok decu lečimo SNS porukama? Da li je ovaj novac možda poreklom sa Jovanjice? Da nećemo sutradan da dobijemo neke nove prepiske sa skaj aplikacije i da vidimo da je Veljko Belivuk iz ćelije posebnog suda za organizovani kriminal i ćelije tog zatvora poslao svojim stranačkim kolegama novac za miting? Da li ovaj miting možda ne plaća Veljko Belivuk?

Imam pitanje – zašto će bolnice tog dana raditi samo sa 20% kapaciteta?

Takođe vas pitam – zašto se ove dve-tri bazne stanice Telekoma postavljaju za kontramiting Aleksandra Vučića? One su plaćene novcem svih poreskih obveznika.

Da li ćete i nama u subotu na mnogo većem skupu ostaviti te bazne stanice da budu u službi građana Republike Srbije? Ili ćete, možda, zajedno sa binom da ih sklonite?

Sledeće pitanje – čiji je to novac Telekoma i da li ja kao korisnik Telekomovih usluga imam pravo, kao i svi ostali građani, da koristim baznu stanicu Telekoma?

Takođe pitam Savet za regulatorno telo za elektronske medije – kako je partijsko glasilo tabloidnog karaktera Informer dobilo dozvolu? To je najbolji poziv na ovaj miting.

Na kraju, 27. maja, u ime slobode, u ime istine, građani Srbije, poručujem vam – Prošlog petka smo zaljuljali Gazelu, ali ni približno kako smo zaljuljali ovaj truli mafijaški režim. Zato vas pozivam da te plodove nasilja, mržnje i zla koji rastu na tom drvetu neslobode zajedno još snažnije zaljuljamo u subotu, 27. maja, u 18.00 sati. Dole tirani! Živela Srbija!

PREDSEDNIK: To je bilo pet minuta.

Videli ste i vi – on je ljude ostavio na Gazeli i otišao kući. Kao i svaki put, sve isto.

Inače, Milivojeviću, samo da primetim, niste odmakli od Milovana Brkića i čitanja tekstova iz tabloida u Narodnoj skupštini. Čestitam na tome.

Reč ima Slavica Radovanović.

SLAVICA RADOVANOVIĆ: Hvala, poštovani predsedniče.

Za početak, imam pitanje za gospođu premijerku Anu Brnabić.

Ona je ovih dana u više navrata govorila da ovde nije čula nikoga ko daje konkretne predloge i mere za unapređenje postupanja svih slučajeva kada su u pitanju nasilje u porodici i vršnjačko nasilje. Ja želim da obavestim gospođu Anu Brnabić da je moj zadatak i da je moja velika želja i uopšte razlog zašto sam ovde, upravo te teme, da ja sve vreme od kako smo ovde, devet meseci, predlažem amandmane, predlažem konkretne mere, predlažem ustanove koje bi mogle da se unaprede kako bismo postupili bolje i sprečili ovakve situacije, ali ja ne nailazim ni na kakvu saglasnost, ni na kakvu podršku.

Isto tako, želim da je upoznam da sam četiri puta podnosila zahtev za sazivanje sednice Odbora za prava deteta i koristila sam pravo iz člana 71. Poslovnika da kao zamenica predsednika Odbora sazovem sednicu, kako bih iznela predloge, jer ih imam jako puno zahvaljujući svom iskustvu i zahvaljujući svemu u onom radu u Ministarstvu unutrašnjih poslova i svemu onome što je Ministarstvo uložilo u mene, da vidim kako se to radi i u drugim državama.

Tako da ja zaista molim predsednicu Vlade da se suzdrži od toga da kaže da ovde niko ne predlaže mere i da mi odgovori na koji način bi sve predloge koje ja imam mogla da plasiram i kako bi mogli da ih implementiramo?

Jedna od mera koju bih ja uvela u ovih 10 tačaka koje su predložene je da bih izbacila meru smanjivanja kazne sa 14 na 12 godina je mera a koja je najvažnija u ovom momentu, a to je odgovornost roditelja dece koja vrše vršnjačko nasilje. Ne može se ostaviti na milost i nemilost odnosno na odluku takvim roditeljima da li će da sarađuju ili neće, takvi roditelji moraju, pa čak i pod prinudom, biti dovedeni, sarađivati i raditi, a ne sedeti kući i buniti se, jer takvi problemi počinju još od vrtića. Naše vaspitačice nemaju pravo da kažu roditeljima da im je dete nasilno prema drugoj deci zato što se ponašaju vrlo neprijatno.

To je samo jedan od predloga, imam ih jako mnogo i mislim da bi bili korisni ako bi ovde bili svi solidarni i ako bih vas zamolila, po ko zna koji put, da izađemo iz političkih okvira i da razgovaramo na način na koji treba da unapredimo to i da ne vređamo više jedni druge.

Drugo moje pitanje se odnosi na ministra unutrašnjih poslova, koji je izjavio da će 1.200 policajaca koji ove godine završavaju u Centru za osnovnu policijsku obuku biti raspoređeni kao školski policajci, ako sam dobro čula. Ja znam nastavni plan i program u školi, to su momci i devojke koji izlaze sa određenim veštinama koje nisu dovoljne da se uđe u školu i da se bavi jednom tako ozbiljnom problematikom. To su deca koja uče razne ishode, nemaju poseban plan i program za rad kao školski policajci za postupanje u takvim situacijama, tako da lično smatram da nije svrsishodno da se 1.200 mladih i neiskusnih policajaca koji tek treba da prođu i pripravnički staž i nauče ubace u škole.

Drugo, svaka škola mora da ima i prvu i drugu smenu i ne može samo Beograd da ima školske policajce, mora da ima Srbija. Ja sam 2003. godine uspostavljala projekat školskog policajca i znam kako to izgleda i znam ko sve treba da bude.

Imam pitanje za Ministarstvo prosvete, Ministarstvo za rad, boračka i socijalna pitanja, Ministarstvo za brigu o porodici, Kliniku za psihijatriju, Odsek za poremećaj mladih i MUP – da li je ikada urađena bilo kakva analiza vršnjačkog nasilja, da li su se utvrdili uzroci, posledice, uspostavile konkretne mere i predlozi za prevazilaženje ovakvih situacija i da li su se ove institucije ikada sastale i napravile plan i program kako prevenirati i kako ići u susret ovakvim problemima? To je jako važno. Nije ovde samo stvar da policajac školski bude, to nije rešenje, to je samo jedna mera. Ja tu meru podržavam, ali policajac, kako sam pročitala u izveštaju ministra Gašića, „reguliše saobraćaj“. To ne reguliše školski policajac, to radi saobraćajni policajac.

Ako hoćemo da unapredimo bezbednost naše dece u školi, moramo da imamo i policajca i psihologa i pedagoga i defektologa, odgovornost direktora škole i odgovornost svih institucija.

Naša deca su naše najveće blago i zato moramo ozbiljno kao društvo da reagujemo. Sistem jeste zakazao, ali dajte, dragi poslanici, ovde da vas po ko zna koji put zamolim, hajmo da budemo složni, nemojmo da budemo politički orijentisani u govoru mržnje u ovom najtežem trenutku, prihvatite bar jedan moj predlog koji predlažem i dajte mi mogućnost da pričam kako da unapredimo, jer imam dosta iskustva u tome. Hvala.

PREDSEDNIK: Hvala.

Reč ima Zoran Sandić.

ZORAN SANDIĆ: Poštovani predsedniče Skupštine, poštovane kolege poslanici, poštovani građani Srbije, postaviću nekoliko pitanja isključivo premijeru ove zemlje Ani Brnabić.

Prvo, ko je i na koji način procenjivao sposobnost i kvalifikacije Jelene Milić, osnivača Centra za evroatlantske studije, i njeno imenovanje na funkciju ambasadora u Republici Hrvatskoj? Jelena Milić je čuveni NATO lobista, to svi znamo. Citiraću samo jednu od njenih sijaset izjava. Kaže Jelena Milić, citiram: „NATO je bio prinuđen da interveniše zbog nemogućnosti da se na drugi način spreče zlodela koja je učinio Miloševićev režim“.

Dalje, Jelena Milić je bila na promociji knjige Mate Granića. Mate Granić je bio potpredsednik Tuđmanove vlade, posle ministar spoljnih poslova. Čuvena njegova izjava da je ponosan što su 7. avgusta 1995. godine MIG-ovi hrvatske vojske prešli na teritoriju Bosne i Hercegovine i bombardovali srpsku kolonu, gde je stradalo na stotine srpskih i vojnika i civila. Molim kameru da zabeleži. Ovo je naš ambasador u Hrvatskoj, koga mi plaćamo iz budžeta, koji je na promociji knjige Mate Granića, a gle ironije, knjiga se zove „Diplomatska oluja“, naravno, aludira se na „Oluju“ gde je proterano preko 200.000 Srba. I na ovoj slici se vidi, samo što ga nije izljubila.

Pa pitam, da li smo mi mazohisti, da li ova žena zaslužuje da bude ambasador i da bude plaćena našim sredstvima, te pozivam Vladu da što pre razreši ovog ambasadora koji nije dostojan da bude na tom mestu, koja je pljunula na sve žrtve i „Bljeska“ i „Oluje“?

Drugo pitanje, zbog čega je prekršen Zaključak Vlade Republike Srbije o moratorijumu na izvođenje vojnih vežbi sa stranim partnerima? Naime, znamo da od 16. do 30. juna, baš na Vidovdan NATO i njihovi saveznici vrše vojne vežbe na teritoriji naše zemlje, postoji Zaključak Vlade o moratorijumu.

Ministarstvo odbrane kaže – moratorijum važi, ali ovo je izuzetak. Zbog čega je poštovani građani Srbije, zbog čega je kolege poslanici NATO baš taj izuzetak? Da li vam je NATO prijatelj? Da li vam je NATO saveznik? Ne, NATO nas je bombardovao 78 dana, stradalo je preko 2.500 civila, sve u cilju da nam otme 17% naše svete zemlje Kosova i Metohije i mi sada pravimo izuzetak NATO-u. Pitam se da li ćemo napraviti izuzetak i napraviti vojne vežbe sa Ruskom Federacijom ili kako će Ruska Federacija reagovati, a već je reagovala, na ovaj sraman čin, čak smo dobili i pohvale iz SAD. Neka nam služi na čast, a imam informaciju da će svi vojni obveznici, posle ove vojne vežbe vratiti svoje vojne knjižice, jer neće da budu obveznici u takvoj zemlji gde Srbija vrši vojne vežbe sa NATO.

Treće pitanje šta je sa vodom u Zrenjaninu? Vlada Srbije je preuzela ingerencije da će Zrenjanin da dobije zdravu, pijaću vodu 2015, 2017. i 2020. godine, zadnje obećanje da će biti na proleće ove godine tehnička voda, a iduće 2024. godine zdrava pijaća voda. Samo jedna geneza „Waser tehnik“ nemačka firma je dobila posao za prečišćavanje zdrave pijaće vode, raskinut je ugovor 2012. godine. Posle toga „Grupa Zilio“ famozna grupa u APR, jedan zaposleni. Silne malverzacije su tu bile po rečima predsednika države Aleksandar Vučića, da je to kriminal i javašluk, to je rekao predsednik države. Raskinut je ugovor sa „Grupom Zilio“, sada je arapska firma „Metito“ koja je dobila posao na osnovu međudržavnog sporazuma Srbije i Ujedinjenih Arapskih Emirata.

Pitam vas da li su građani Zrenjanina ovo zaslužili? Da li su građani Zrenjanina zamorčići? Da li građani Zrenjanina 20 godina troše svoja sredstva iz budžeta kupujući zdravu pijaću vodu u prodavnicama. Zrenjanin je po glavi stanovnika prvi potrošač flaširane vode. Premijerka Brnabić je izmenila Zakon o komunalnim delatnostima da se dozvoli privatniku da se bavi prečišćavanjem i distribucijom vode i tako dalje. Kada će Zrenjanin dobiti zdravu pijaću vodu?

Četvrto pitanje, kako je moguće da je lice bez odgovarajuće stručne spreme dospelo mesto pedagoškog asistenta u vrtiću u Odžacima? Radi se o Igoru Orošu. Kako je moguće da on bude asistent, posrednik između dece, vaspitačice i roditelja, lice koje je moralo da prođe po Zakonu prvo komisiju, drugo da nije krivično osuđivan i treće psihološki test u Zavodu za zapošljavanje. Takvo lice je prošlo sve to, znači sistem je zakazao, niko nije prepoznao da se radi o pedofilu koji je posle toga slikao nažalost nagu decu.

Ovde je izborna lista SNS.

PREDSEDNIK: To je bilo pet minuta.

ZORAN SANDIĆ: On je 27 na listi, završavam.

PREDSEDNIK: Da li ste me čuli?

ZORAN SANDIĆ: Cenim da niste znali, niste znali verovatno da je da se radi o pedofilu, ali ovde je sistem pogrešio. Dajte da se ovakve stvari više ne dešavaju kada sam rekao partijska knjižica, stojim iza toga.

PREDSEDNIK: Hvala.

Idemo dalje, narodna poslanica, Marinika Tepić.

Reč ima, Marinika Tepić. Izvolite.

MARINIKA TEPIĆ: Zahvaljujem.

Pitanja postavljam predsednici Vlade u prvom redu, ali i policiji i tužilaštvu i ministarstvu i ministru unutrašnjih poslova.

U subotu smo objavili snimak na kome je generalni sekretar Vlade dakle, najbliži saradnik Ane Brnabić, predvodi kolonu batinaša pretorijanaca režima sa splava u Pančevu, a za koje su nam poljoprivrednici koji su prethodno blokirali raskrsnice na ulazu u Pančevo rekli da su im pretili da će silom razbijati blokade, odnosno da služe za napad na njih.

Pitali smo ovde tri dana za redom predsednicu Vlade, zašto Novak Nedić nije momentalno smenjen, zašto nije pokrenuta istraga protiv njega, takođe momentalno? Ako ste već do sada okretali glavu, od povezanosti sa ubicama i sa zverima iz Belivukovog klana, sa kojim su istraživački novinari takođe godinama objavljivali dokaze da je Novak Nedić sa njima povezan, evo, sada crno, na belo.

Šta se međutim dešava? Juče se dešava preokret. Ana Brnabić ćuti tri dana, a onda ovde izjavljuje, pred svima građanima Srbije, odgovarajući na moje pitanje, kaže, ne znamo kada je to snimljeno, ne znamo gde se to dogodilo i kaže da sve to nije tačno da je ova ekipa režimskih pretorijanaca trebalo da zapreti i da prebije poljoprivrednike na blokadi.

Još gore, pošto predsednica sada nije tu, uđi će za jedno pola sata, to znači da je predsednica Vlade priznala da je Novak Nedić radio neke druge poslove po njenom nalogu, jer po članu 30. Zakona o Vladi, generalni sekretar, Novak Nedić, obavlja i druge poslove po nalogu predsednice Vlade.

Prema tome, tražimo sada odgovor od predsednice Vlade, šta je Novak Nedić zapravo radio po njenom nalogu?

Da bismo sve to dokumentovali, jer snimak ne može da se ovde prikaže, evo, dragi građani, ovaj vođa pretorijanaca i batinaša, je Novak Nedić, generalni sekretar Vlade Republike Srbije. Kaže, Ana Brnabić, ne zna gde se dogodilo. Evo, ja ću joj reći, dogodilo se evo ovde na splavu u Pančevu koji se zove „Vip jahtnig klub“, vidite jasno splav, vidite njegov znak, a vidim da je RTS sklonio zumiranje sa ovog kadra, ali mi ćemo naknadno zumirati da građanima bude jasno.

„Vip jahtnig klub“, evo ga ovde, može se takođe naći, zvanično ne radi već godinu dana, ali zapravo radi na crno, jer svako veče su tamo upaljena svetla, vrlo često sam u Pančevu, u mom rodnom gradu, to svi znaju, ali zamislite šta piše na nalogu „Vip jahtnig kluba“ da je nevladina organizacija.

Dalje, „Vip jahtnig klub“ reklamira i vodi funkcioner SNS, da li je zato problem? Zove se Nikola Stoiljković, evo ga, ovo je čovek koji je direktor Turističke organizacije Pančevo, koji upravlja ovim splavom, gde je generalni sekretar Vlade, dovodio batinaše, ovo je Nikola Stoiljković, možda ovako krupno RTS bolje vidi. Dakle, javni funkcioner SNS u Pančevu, inače građanima poznat kao lice koje je maltretiralo ne Pančevce, njih svakodnevno maltretira, ali je maltretirao i građane Lučana 2018. godine. Evo, ga ovde na izborima kada je Dijana Hrkalović rukovodila i maltretirala takođe građane Lučana, koji je napao novinara televizije N Dušana Mlađenovića, snima redovno dronom zaposlene u javnom sektoru, na opozicionim okupljanjima da bi ih direktori privodili, a inače, evo ga u društvu potpredsednika izvršnog odbora SNS, Branka Malovića.

Prema tome, Novaka Nedića smenite odmah. Nikolu Stoiljkovića privedite odmah i molim vas da rešiti ovo ili da nam kažete po kom nalogu ste ili po kom zadatku, gospođo Brnabić poslali pretorijance na građane Srbije. Hvala vam.

PREDSEDNIK: Zahvaljujem.

Reč ima, Đorđe Todorović.

ĐORĐE TODOROVIĆ: Hvala, predsedniče.

Moje pitanje upućeno je bezbednosnim službama, dakle, da li su preduzete sve mere kako bi se osigurala i garantovala bezbednost građana i njihovo pravo na slobodno okupljanje. Zašto to kažem? Danas je Spasovdan, danas se održavaju litije, od 19,00 časova. Na čelu tih litija biće patrijarh Porfirije. Danas je krsna slava grada Beograda.

Moje pitanje je usmereno iz prostog razloga i razmišljam naglas, postoje određene anarholiberalne snage u našoj zemlji koje su toliko glasne, toliko besne, pune mržnje, kao da se sam egzorcizam sprovodi nad njima, a mislim i na Biljanu Stojković, mislim i na Antonelu Riha, mislim na sve te ljude koji su opkoljavali Patrijaršiju, koji su oskrnavili mural blaženopočivšem patrijarhu Pavlu, koji vode najbrutalniju kampanju protiv patrijarha Porfirija, koja nije viđena u poslednjih nekoliko decenija, a ti ljudi kažu, a ja se bojim da će na taj način da izazovu nemire, ako tako nešto budu hteli da urade, da će svete mošti vladike Nikolaja da bace psima. Ne znam kako će to da se organizuju da to urade, ne znam na koji način, ali smatram da će naše bezbednosne službe pravovremeno reagovati i sprečiti ovakav incident.

Ali, ovo nije jedini izliv besa i mržnje prema nekom skupu. I za sutrašnji skup, veliki narodni skup koji je najavio predsednik Vučić, skup „Srbija nade“, vidite unazad nekoliko dana, najmanje 10, iz tajkunskih medija kao da su dobili kvote, svaki tajkunski medij objavljuje najgore moguće vesti, pljuvačine protiv mitinga koji je će se, odnosno skupa koji će se sutra održati. I na stranu njihovu, dakle, to je njihov posao, mi to razumemo, taj antidržavani pristup, Šolakovih medija „N1“, „Nove S“, dakle, to je nešto što oni rade svakoga dana.

Međutim, ja ne mogu da verujem da oni podstiču dodatno ludake koji na Tviteru pišu, evo šta sve, kažu – krenuli na sektin miting, pošto su malo sporiji, moraju ranije da pođu i ovako predstavljaju građane, RTS to neće da prikaže, dakle, kao zombija. Onda kažu - SNS marva, pa kaže Pajtić - doći će pokretnim torovima, pa evo, šta misle o građanima Srbije, da su ovce. I to stoji jedna grupa ljudi.

Međutim, juče sam pročitao tvit Zajedno-Moramo, to su ovi ovde što sede, ovo je katastrofalan tvit, juče objavljen, poput zmijinog ujeda. Evo, ovako glasi – kada su Musolinijevi fašisti marširali ka Rimu 1922. godine, građani Firence su ostali u kućama i zatvorili žaluzine na svojim prozorima. Musolini je prošao kroz sablasan i prkosan grad.

Dakle, oni kažu najdirektnije da u Beograd dolaze sutra fašisti i nastavljaju, kažu – umesto razdraganih Beograđana koji dočekuju Vučića, pokažimo im prkosan grad, okačimo na svoje prozore crne trake i zastave na svoju odeću i automobile, crna obeležja marame i trake. To misle o vama, građani Srbije. To oni misle, ta drugosrbijanska elita, lažna elita, ti lažni ekolozi, sve je kod njih lažno. To misle o ljudima. Taj prkos i bes i takvu mržnju, ja sam video samo kod još jednog čoveka, kod Aljbina Kutija. Ista im je dimenzija, na isti način postupaju. Ovi ovde iz centralne Srbije hoće da zaustave autobuse da buše gume. Kaže Kurti - okej, vi ste organizovali na taj način, ja ću da pokušam da sprečim srpski narod sa Kosova i Metohije da dođe u Beograd. Koga će on da spreči?

(Tatjana Manojlović: Sram te bilo.)

Pre nekoliko dana desetine Srba sa Kosova i Metohije krenulo je za Beograd pešice da pokažu snagu, da pokažu jedinstvo, da pokažu ljubav prema svojoj otadžbini i biće ih sutra još više, biće ih preko 10.000 na čelu sa Milanom Radojčićem i to vam smeta.

Smeta vam jer srpski narod zna da Vučić brani srpski narod na Kosovu i Metohiji, zna da Vučić nikad neće pustiti Kosovo u UN, zna da Vučić nikad neće priznati lažnu državu i zato se organizujete da mu otkinete glavu, jer samo tako možete da isporučite nezavisno Kosovo zapadu. Samo tako možete da uvedete sankcije Rusiji, da uvedete Srbiju u NATO. I ne biste tu stali, nastavili biste sa blokadama i SPC, ukinuli zastavu, ukinuli himnu, čitav identitet.

Zato pozivamo narod da dođe sutra u odbranu identiteta, u odbranu otadžbine na skup nade, a ne mržnje, koju vi propagirate, na skup budućnosti, a ne prošlosti u koju hoćete da nas vratite, na skup pijeteta, a ne klasične zloupotrebe emocije i tuge naroda kako biste ostvarili kakav takav politički cilj.

(Tatjana Manojlović: Jadno i bedno.)

Zato će nas sutra biti više nego ikada. A ovaj skup u subotu što su organizovali, to će biti jedan običan klasičan kontra miting.

Da zaključim, oni hoće da sve stane. Mi kažemo - Srbija ne sme da stane. Narode, vidimo se sutra na najvećem mitingu u istoriji Srbije. Živela Srbija!

PREDSEDNIK: Hvala vam.

Manojlović, mnogo ste vikali.

(Tatjana Manojlović: Jesam.)

A nijednom vas nisam čuo dok je Srđan Milivojević govorio, a čuli ste verovatno šta, a čuli ste šta i na koji način, i svi drugi.

(Tatjana Manojlović: Ovo je zloupotreba tog jadnog naroda.)

Dakle, ako treba da slušamo pozive na nasilje u subotu, bilo bi lepo da se oglasite tim povodom, a ne da vičete iz klupa i sada.

Mi nastavljamo sa radom.

Obaveštavam vas da je sprečen da sednici prisustvuje narodni poslanik Ratko Nikolić.

Nastavljamo pretres o 1. tački dnevnog reda.

Saglasno članu 90. Poslovnika, sednici prisustvuju predsednica Vlade, ministar unutrašnjih poslova, zdravlja, pravde, ministar za rad, zapošljavanje, boračka i socijalna pitanja, ministarka za brigu o porodici i demografiju, državni sekretari i njihovi saradnici.

Ostala je još prijava za reč narodnih poslanika.

Reč ima Milija Miletić.

MILIJA MILETIĆ: Zahvaljujem se, doktore Orliću.

Poštovane kolege, građani Srbije, ja sam Milija Miletić. Dolazim iz Svrljiga. To je najlepša opština u Srbiji, koja se nalazi pored grada Niša, a to je najlepši grad u Srbiji. Izabran sam ovde u Skupštini kao poslanik predsednik USS na listi Aleksandar Vučić – Zajedno možemo sve.

Evo, unazad nekoliko dana zasedanje Skupštine, tema bezbednosna situacija. Desilo se nešto najgore što se moglo desiti. Naša deca izgubili su živote i o tome ne treba više pričati. Svi koji imamo decu, imamo unučiće, osećamo i znamo šta to znači.

Na ovom mestu ovde u Skupštini, ovog današnjeg dana, ovo je veliki dan, Spasovdan, slava Beograđana, slava grada Beograda. Dosta naših opština u Srbiji slave ovaj dan kao slavu, kao gradsku slavu. Sa ovog mesta bih pozvao sve građane, sve ljude da u poštovanju mira, u poštovanju svega onog što je bitno za svakog od nas, da naredni period budemo svi zajedno i u dobru i u zlu, kako se kaže. Ono što je bilo, nikada više da se ne ponovi, nikada više da se ne desi.

Ali, s druge strane, mere koje je Vlada Republike Srbije pokrenula, ja te mere podržavam. Mislim da je potrebno i evo, kako prolaze svaki dan i dan, sve veći broj ljudi koji su imali oružje nasleđeno od nekog ili tu su ga našli, oni to vraćaju, što je pokazatelj da naš narod želi što je nešto nasledio, što je našao iz Prvog, Drugog svetskog rata, iz ovih ratova, oni to žele da vrate, jer ne žele sutra da imaju sankcije. Sankcije, to znači da posle određenog dana ko ne vrati oružje, ono što nije predviđeno zakonom, ono za šta nema dozvolu, ono za šta ne može da ima dozvolu, on će imati sankcije, a te sankcije biće zatvorska kazna.

Ono što radi MUP, potrebno je i ja to podržavam, da naše škole imaju svoje školske policajce, da naše škole imaju bezbednost koja je bila i ranije, ali se desilo nešto stvarno što niko nije mogao da veruje. Veliki broj naših nastavnika, učitelja, profesora, oni stvarno znaju svoj posao, ali i njima moramo dati podršku sa ovog mesta da naredni period budu čvršći, da budu jači, da svoj posao rade još čvršće i bolje za dobrobit te naše dece.

Policija će raditi svoj posao, bezbednost će morati da se poboljša, što kažem i u školama i na svakom mestu. Veći broj naših mladih policajaca biće primljeno, kako je rekao ministar Gašić, u narednom periodu. Već imamo određene generacije koje su bile na kursevima, koje završavaju. Ja određeni broj tih momaka i devojaka koji su upisali kurs za policajca, znam ih. Ima iz mog kraja. To su stvarno mladi, odgovorni ljudi koji vole taj posao i siguran sam da će oni kao školski policajci, ukoliko ih tamo odrede, da rade svoj posao na najbolji način, zato što su to mladi ljudi koji osećaju probleme, koji znaju jer su juče bili deca.

Zato podržavam ove mere. Mislim da našim prosvetnim radnicima moramo dati veću pažnju u svakom pogledu, da oni mogu da zaštite svoj integritet, jer dešavalo se i dešava se da neka deca izgube kompas zato što im neki od roditelja daju podršku za ono što je loše. Zato našim prosvetnim radnicima moramo dati maksimalnu podršku da rade vaspitno, obrazovno, na najbolji način, jer smo mi kao stariji prolazili te škole i bilo je malo drugačije.

Jedna od bitnih stvari je, to moram da kažem, da naši ljudi koji se bave lovom, naši lovci ne treba da strepe za svoje oružje ukoliko poštuju ona pravila koja su propisana, ukoliko poštuju gde se oružje čuva, na koji način se čuva, jer njima niko neće sigurno oduzeti oružje ukoliko oni poštuju ono što je propisano. Prema tome, Lovački savez Srbije u saradnji sa MUP, sa Ministarstvom poljoprivrede sigurno će gledati na najbolji način, najlakše, najbolje da lovci svoje oružje sačuvaju ali, sa druge strane, moraju da poštuju određena pravila, mora se možda poštovati još nešto konkretno za zdravstvene preglede.

Suština svega što nego govori da će svima da se oduzme oružje, da će svim da to bude uzeto na način, siguran sam da to neće biti tačno i znam sigurno zato što razgovaram sa predsednikom Lovačkog saveza, sa ljudima iz Lovačkog saveza koji imaju direktne veze sa MUP, koji zajedno radne na pravljenju zakona koji će biti dobar i za lovce i normalno da zaštiti svakog od onog neželjenog što se desilo, da neko sutra otvori neki ormar, da nađe ključ, već će to biti mnogo drugačije, ali sa druge strane mogu da kažem, i to sam siguran, da naši lovci treba da strepe, ali s druge strane oružje treba da se vraća. Vratite oružje svi oni koji nemate dozvolu, jer ćete na taj način sigurno spasiti možda nečiji život, a sa druge strane i vas od odgovornosti.

PREDSEDNIK: Hvala.

Reč ima Radmila Vasić.

RADMILA VASIĆ: Hvala.

Poštovani građani, upućujem najdublje i najiskrenije saučešće porodicama koje su u ovim stravičnim zločinima izgubili svoje najmilije, svoju decu u OŠ „Vladislav Ribnikar“, u Malom Orašju, u Duboni i u Priboju.

Gospođo Brnabić, sistem je zakazao i vi trebate da podnesete ostavku. Pružam punu podršku roditeljima, posebno roditeljima odeljenja VII2 i podržavam njihove zahteve. To je odeljenje koje je izgubilo najviše svojih učenika, tražim od vas da ih podhitno ispunite i to odmah. Oni su te zahteve vama podneli 8. maja, a vi na njih niste odgovorili, pa su te iste zahteve ponovili 19. maja. Izbegavate razgovor sa roditeljima, dopisujete se preko medija i oni iz medija saznaju šta treba da rade.

Od Vlade tražim hitnu suspenziju i utvrđivanje lične odgovornosti direktorke ove škole Snežane Knežević, psihologa Lidije Maksić, pedagoga Jelene Vujičić, utvrditi i proširiti istragu na sva lica koja su bila u kontaktu sa učenikom Kostom Kecmanovićem i njegovim roditeljima.

Gospođo Brnabić, ko je potpisao ili doneo rešenje o nastavku nastave u ovoj školi? Ko? Da li zgrada u kojoj je ubijeno toliko dece treba i može da bude škola. Vraćanje dece u ovu školu je zločin prema deci i roditeljima i vaša nespremnost da brzo i adekvatno reagujete. Da li je moguće da Vlada nije obezbedila adekvatan prostor za ovu decu i ako to Vlada nije uradila zašto to grad Beograd nije uradio?

Od Vlade tražim da u ovu školu uvedete privremenu upravu koja će u komunikaciji sa roditeljima donositi odluke i u ime škole i u ime i u dogovoru sa roditeljima, koji su u potpunom, emotivnom šoku, i nisu u mogućnosti da postignu zajedničke dogovore.

Pod dva, tražim da obezbedite drugi prostor za decu i, pod tri, da ovu zgradu pretvorite u memorijalni centar.

PREDSEDNIK: To je vreme poslaničke grupe, samo da znate.

RADMILA VASIĆ: Samo da završim, izvinjavam se.

Ministarstvo prosvete, MUP, škola nisu pravilno procenili bezbednosne rizike u ovoj školi i moraju da odgovaraju. Nemojte da tražite rupe u zakonu kako krivci ne bi odgovarali. Ubice i svi koji su odgovorni moraju da budu kažnjeni najstrožim, maksimalnim kaznama kako nikom ne bi palo na pamet ni da pomisli, a kamoli uradi nešto slično. Hvala.

PREDSEDNIK: Reč ima predsednica Vlade.

ANA BRNABIĆ: Hvala vam.

Žao mi je što smo danas počeli ovako ovaj dan. Neljudski je, zaista je neljudski. Još jednom vas molim da to ne radite, nemojte da politizujemo tragediju, nemojte da govorite neistine, nemojte da se igrate ljudskim životima, nemojte da se igrate osećajima tih porodica. Molim vas nemojte.

Kako možete uopšte da mi kažete „nemojte da tražite rupe u zakonu da krivci ne bi odgovarali“? Ko traži rupe u zakonu? Predsednik Aleksandar Vučić je rekao – neće beloga dana videti, a onda su neki drugi skočili i rekli – na šta to liči, pa valjda i oni imaju ljudska prava. Ko traži rupe u zakonu? Zašto nam imputirate… Sad se smejete. Vi se smejete, pa jel to ljudski? Čekajte, dajte, još jednom vam kažem da postoje stvari koje su iznad politike. Molim vas nemojte. Nemojte da nam govorite da tražimo rupe u zakonu da bi nekog izvukli iz zatvora. To je stvaranje haosa, stvaranje panike. To su laži, dezinformacije. Kako vi mislite da se roditelji osećaju kada čuju to, a znate da govorite neistinu?

Drugo, neću dalje da se bavim time, samo vas ljudski molim. Dokle ćemo da idemo, dokle ćemo da tonemo, dokle?

Mi smo na zahteve odgovorili, gospođo, samo da razumete. Mi smo u stalnom kontaktu sa tim porodicama, odmah smo na zahteve odgovorili. Taj dan kada su zahtevi poslati, to popodne sam se videla i imala trosatni sastanak sa predsednikom Saveta roditelja, prošli kroz sve zahteve. Na četiri smo već odgovorili, potpuno su implementirana, uslišena, a svi ostali su u procesu. U subotu su se ministarke videle sa roditeljima tamo. Danas imamo sastanak.

Molim vas nemojte. Nemojte da koristite ovo za politički obračun. Nije u redu. Nije ljudski. Hvala vam.

PREDSEDNIK: Zahvaljujem.

Poslednji na listi prijavljenih za reč je Milovan Drecun.

MILOVAN DRECUN: Poštovani predsedniče Narodne skupštine, predsednice Vlade, ministri, uvažene koleginice i kolege narodni poslanici, teške tragedije obično ujedine porodice, zajednice, društvo. Verujem da smo se zaista iskreno ujedinili u bolu, u saosećanju, u podršci porodicama zbog ove neviđene tragedije kada su ugašeni mladi životi, životi dece i mladih ljudi.

Nažalost, u određivanju uzroka, traženja odgovornosti, predlaganju mera da se umanje posledice, da se preduzmu preventivne mere smo podeljeni, suočeni sa neprihvatljivim pokušajima politizacije tragedije koje su se desile od strane nekih političkih aktera, pojedinaca i medija, i to nije dobro, jer umanjuje kapacitet našeg društva da se suočimo sa ovim izazovima i da unapredimo Strategiju za prevenciju i sprečavanje najtežih krivičnih dela od strane maloletnika.

Postavlja se pitanje – da li je država zatajila u ove dve tragedije? Odgovor na to pitanje može se dobiti analizom koja se nalazi u Izveštaju koji razmatramo, a on se svodi na to da li je bilo preventivnih mera u minulom periodu i šta je preduzeto odmah tokom, odnosno nakon tragedije. Iz Izveštaja, koji neću detaljno citirati, vidi se da postoji strateška procena javne bezbednosti, da se preduzimaju proaktivne mere, da su bezbednost dece, učenika i škola jedan od prioriteta u radu policije, da su intenzivirane mere od novembra 2022. godine, uveden program školski policajac, da je MUP u saradnji sa drugim ministarstvima i organizacijama civilnog društva sprovodio preventivne projekte, programe, akcije, recimo, bezbednost dece, aktivnost i matura, zatim je uvedena Nacionalna platforma za prevenciju nasilja koja uključuje decu „Čuvam te“ i mnoge druge aktivnosti.

Iz toga možemo videti da je MUP preduzimao sve ono što je mogao da uradi da bi se sprečio da se desi nešto ovako i to je dalo određene rezultate. Iz podataka koje nam je MUP dostavio u ovom Izveštaju vidi se da je broj krivičnih dela maloletnika manji za 10,9% ili za 153 krivična dela. U oblasti maloletničkog kriminala evidentirano je 1.247 krivičnih dela izvršenih od strane 1.008 maloletnih učinilaca.

Dakle, što se tiče preventivnog delovanja, država nije zatajila, ali to ne znači da delovanje države da strategija koju se ne treba da bude dopunjavana. Ona mora stalo da se dograđuje. I to je valjda i naš posao ovde kao narodnih poslanika da predložimo neke aktivnosti.

Takođe, da sistem nije zatajio vidi se po merama koje su preduzete odmah nakon ovih tragičnih događaja u cilju očuvanja javne bezbednosti i da je posebna pažnja usmerena na rano prepoznavanje mogućih rizika i pretnji, da ne citiram mere, svi dobro znamo.

Dakle, kada se pogleda šta je država radila, da država nije odmah reagovala nakon ovih tragedija, da nije donela i počela realizaciju odgovarajućih mera, moglo bi da se kaže da je sistem zatajio.

Međutim, država je pokazala da u ovako u užasnim, drastičnim, kriznim situacijama ima potreban kapacitet da preduzme mere da se podigne nivo bezbednosti, radi maksimalnog smanjivanja rizika od akata teškog nasilja.

Sada bih hteo da dam nekoliko sugestija koje bi, gospođo Brnabić, možda mogle da budu korisne u daljem radu, da bi se sprečilo da nam se ovako ponovo nešto desi, jer ugašeni su mladi životi ljudi koji su tek zakoračili jednom nogom u život i tu neviđenu tugu stvara kod svih nas i mislim da tu apsolutno nismo podeljeni, da smo potpuno iskreni kada govorimo koliko nam svima teško pada kada se ugasi toliko veliki broj života te dečice i tih mladih ljudi.

Predaja ilegalnog oružja je odličan potez Vlade, urađena je dobra kampanja od strane Vlade, ali taj proces mora biti kontinuiran kao sastavni deo procesa razoružavanja.

Drugi deo ovog procesa je, gospodine ministre Gašiću, je razbijanje ilegalnog tržišta oružja. Verujem da MUP to kontinuirano radi, ali to mora da se pojača, jer je to sprečavanje mogućnosti da se nabavi ilegalno oružje. Znate, nije samo predaja postojećeg ilegalnog oružja nešto što je razoružavanje, nego i sprečavanje mogućnosti da se nabavi ponovo i da se zatvore kanali za šverc oružja.

Kriminalne grupe, dileri droge, sve češće koriste maloletna lica da za njih obavljaju kriminalne poslove, da diluju drogu, traže od njih da se nasiljem dokazuju, da maltretiraju vršnjake, uče ih da rukuju oružjem i da ga upotrebe. I to treba da se sprečava intenzivno.

Razoružavanje kriminalnih grupa i razbijanje ilegalnog tržišta oružja je dugoročna aktivnost države i mora da bude hitna aktivnost. Mislim da bi trebalo formirati jedan poseban, najširi mogući državni tim koji bi činili nadležni državni organi, institucije, stručnjaci različitih profila, domaći i strani civilni sektor i taj tim bi, gospođo Brnabić, mogao da preraste ili u vladinu kancelariju ili u ministarstvo da bi definisao sveobuhvatan model delovanja države i društva na prevenciji maloletničkog nasilja, sprečavanja nasilja i pronalaženja identifikacije i utvrđivanja odgovarajućih sankcija.

Ostavite ministre bez portfelja, dajete da formiramo jedno ovakvo ministarstvo koje će kontinuirano da se bavi ovim problemima, da pronalazi rešenja i da ih sprovodi u delo. Roditelji moraju da snose punu odgovornost i tu se slažem sa koleginicom koja je u okviru pitanja govorila o tome, za nasilno ponašanje svoje dece ili za izvršenje nezakonitih dela od strane njihove dece.

Odgovornost roditelja najveća za nasilno i nezakonito delovanje njihove dece. Kada primete destrukciju, agresiju, nasilje kod svoje dece, i da, primećeno je da to postoji kod dece čak u vrtićima, u predškolskim ustanovama, moraju da pokušaju da to isprave kod svoje dece. Ako ne mogu sami da traže stručnu pomoć, a ne da prikrivaju težinu nasilnog ponašanja svoje dece.

Neophodno je, sa druge strane, kadrovski značajno ojačati brojčano i stručno sve timove koji prate, identifikuju rizike maloletničkog nasilja, naročito u sajber prostoru, jer sajber prostor nije više virtuelna stvarnost za mlade generacije, to postaje neposredno svakodnevno okruženje u kome se oni kreću, u kome žive i koji ih vaspitava mnogo više nekada od porodice.

Treba da se preduzmu odgovarajuće mere da se roditelji nateraju da više obrate pažnju na destruktivno ponašanje svoje dece, ako ga uoče. Neophodna je snažna kampanja, medijska kampanja da se ove stvari prikažu na način koji može da bude preventivno odgovarajući, da niko ne čini takva dela.

Mislim da moraju da se uvedu obavezne, periodične, stručne edukacije roditelja dece u osnovnim i srednjim školama, bez izuzetka, kojim bi se roditelji naučili da prepoznaju promenu u ponašanju svoje dece, koje mogu da dovedu do nasilnih radnji i kriminalnih aktivnosti.

Ministarstvo obrazovanja i Ministarstvo zdravlja smatram da treba da stručno osmisle i podele svakom roditelju u elektronskoj i štampanoj formi uputstvo kako da prepoznaju nasilne elemente u ponašanju svoje dece na koje znakove da obrate pažnju, koji ukazuje na početak ili odmaklu fazu nasilnog ponašanja dece. Uputstvo treba da sadrži predlog mera koje roditelji treba da preduzmu u takvim slučajevima, kome da se obrate za stručnu pomoć. Periodično da psiholozi obavljaju razgovore sa svim roditeljima, da vide ima li problema u porodici, imali li asocijalnog ponašanja, agresije kod njihove dece, ima li ispoljavanja ili nagoveštavanja nasilnog ponašanja, da ti razgovori budu obavezni za sve roditelje i da bez mišljenja psihologa nakon tih razgovora dete ne može da pređe u viši razred.

Porodica je kamen temeljac za borbu protiv maloletničkog nasilja i delikvencije za sprečavanje novih užasa i tragedija. Svaka nesuglasica, svađa, nasilje u porodici izaziva reakciju dece na različite načine, od povlačenja u sebe, preko depresije, do nasilja prema drugima.

Porodica nema alternativu u vaspitanju dece. Država, obrazovni sistem, razne institucije i svi drugi mogu da budu samo pomoć porodici u vaspitanju dece.

Na kraju, želeo bih da kažem nešto što me je duboko pogodilo i iritiralo. Kakva je ideologija protesta protiv nasilja? Obrazac te ideologije protesta protiv nasilja videli smo u Dnevnom listu „Danas“, Petričić, karikaturista kaže sledeće – ulazak u Predsedništvo i Skupštinu i za uši izvlačenje trenutnih stanara. Ti stanari su izabrani.

PREDSEDAVAJUĆA(Snežana Paunović): Kolega Drecun…

MILOVAN DRECUN: … od strane građana.

PREDSEDAVAJUĆA: Bilo je to kompletno vreme poslaničke grupe.

MILOVAN DRECUN: Završavam odmah.

Ovo je njihov obrazac borbe protiv nasilja. Nasilni upadi u institucije, nasilno preuzimanje vlasti. Zato će ona Srbija koja nije nasilna, koja ima viziju, koja hoće da radi i gradi, a ne da bije, veša i ruši pobediti 26. maja i pobediće za sve građane, pobediće za mir, stabilnost i bolji život. Hvala.

PREDSEDAVAJUĆA: Hvala.

Pošto na listama poslaničkih grupa više nema prijavljenih za reč, pre zaključivanja pretresa, pitam da li žele reč predsednici, odnosno ovlašćeni predstavnici poslaničkih grupa ili još neko ko nije iskoristio svoje pravo iz člana 96. Poslovnika?

Reč ima kolega Jahja Fehratović.

Izvolite.

JAHJA FEHRATOVIĆ: Zahvaljujem poštovana predsedavajuća.

Mnogo smo što šta slušali u ovih nekoliko dana, mnogo politikanstva, a malo konkretnih predloga i želje i volje da se izađe iz ove situacije koja nikome u ovoj sali nije sigurno dobra.

Ali, želimo da iskoristimo poziciju kako bismo politikanstvo pošićarili neku korist koja apsolutno ne bi smela da bude na ovim temama, pa tako smo više puta juče i prethodnih dana slušali jednu mantru od političkih partija sa ultra desnog spektra koja je vrlo opasna i koja na jedan bezobziran način pokušava da jednostavno mobilizira one sile zla koje bi opet da naše društvo i našu državu dele, koje bi opet da seju zlo i koje bi opet da jednostavno na svaki mogući način doprinose da se vraćamo u prošlost.

Mi smo generacije budućnosti, mi iz prošlosti učimo. Prošlost je ta koja treba da nam da lekcije kako nikada više ne bi smeli praviti iste greške.

Ono što smo imali prilike slušati od ovih partija desnog spektra je upravo to, povlačenje za noge u blato prošlosti, u jedno vrzino kolo koje nikome ne bi moglo doprineti dosta.

Naime, ovo govorim apropo ovih priča oko oduzimanja oružja i ove akcije koja je važna i potrebna i koja u mnogome doprineti da se relaksira naše društvo. Niti je potrebno, niti je normalno, niti uredu stigmatizirati prostore gde žive izmešani ljudi u nacionalnom i verskom smislu, koji su primeri suživota i budućnosti ove države koja mora biti takva.

Mene je to posebno iritiralo kada se spominju gradovi Novi Pazar, Tutin i Sjenica i kada to ljudi pokušavaju povezivati sa kriminalom ili sa time da neko pokušava razoružati samo Srbe, a da Bošnjaci trebaju imati oružje. To je vrlo opasno. To je isto kao u onom crtanom filmu, ako se sećate, meksički miševi, kada onaj umesto vode dolije benzin pa spali onog svog prijatelja.

Dakle, ovi ljudi koji to govore mislim da još nisu izašli iz tog perioda, tih crtanih filmova. Naravno, to je jedna manjina u ovoj državi, i to je sreća, manjina koja pokušava na ovim osetljivim temama da profitira, manjina koja nema drugu ideološku priču osim mržnje, osim sejanja zla, osim pozivanja na regrutacije u onom smislu da jednostavno ljudi jedni drugi ne vole, da se ljudi jedni drugih plaše, da ljudi međusobno ne sarađuju, da se ne upoznaju i da ne žive zajedno. Oni bi hteli da nas vrate u nacionalističke torove. Oni bi hteli da na ovaj način podele Srbiju i posebno u ovim, kao što rekoh osetljivim sredinama, gde je vrlo lako naći budalu ili s jedne i druge strane koja će to zloupotrebiti i koja će nam napraviti neko novo zlo.

Ja odavde pozivam da se prestane sa tom mantrom. Sve više sam ubeđen da to nije mantra koja dolazi samo od jedne političke partije, nego me strah, iskren da budem, da to nije nečiji projekat, možda nekoga izvan ove države ko ne misli dobro ovoj državi i ko ne misli dobro građanima ove države.

Da se razumemo. I kao čovek i kao roditelj i kao narodni poslanik protiv sam bilo kakvog naoružanja i podržavam da se protiv svakoga ko ima ilegalno oružje ono automatski oduzme, protiv sam bilo kakvog nasilja i protiv sam toga da se vraćamo tamo gde smo bili 90-tih. Da li ima drugih koji to žele, ne znam, ali ću se uvek boriti zato što verujem i ovde sam se uverio prethodnih sedam godina da većina i građana Republike Srbije i predstavnika tih građana Republike Srbije veruje u to, veruje da je ova država jednakih ljudi, verujem da je ovo država svih građana i verujem da nas niko nikada više neće dovesti na tu poziciju da jedni druge gledamo sa mržnjom, sa besom, sa onim što izaziva zlo i nesreću.

Zato je vrlo važno u ovim senzibilnim, jako opasnim, jako osetljivim situacijama, delovati isključivo zdravorazumski, delovati isključivo prema onome što nalaže struka i preduzimati korake koji će požare gasiti vodom, a ne umesto vode stavljati benzin, kako bi neki drugih hteli.

Pozdravljam jučerašnji odlazak ministra policije u Priboj. Smatram da je to bilo jako važno, smatram da je to bilo izuzetno korisno, ali isto tako smatram da treba sve zahteve koji su pribojski ljudi, ljudi iz Priboja, dakle odabrani predstavnici, izneli pred ministra, najozbiljnije razmatrati i preduzeti sve što je moguće da se jednostavno u toj, vi ste videli uvaženi ministre, da je osetljiva situacija, da jako osetljiva pozicija i da ovde jedino konkretan, odgovoran odnos države može doprineti vraćanju sigurnosti kod svih građana. To što ste vi uradili je na tom putu. Ja to pozdravljam.

Isto tako, juče sam zamoljen od strane građana Priboja da prijavim visokotehnološkom kriminalu jednu fejsbuk stranicu koja pokušava da nanosi zlo i mržnju. To je neka fanpejdž stranica koja podržava ubicu i koja, iako sam kao narodni poslanik prijavio to visokotehnološkom kriminalu i ljudi iz Priboja i iz drugih gradova su isto to prijavili, nastavila da ide dalje.

Uvaženi ministre, ja ću vam pokazati šta se danas nalazi na toj stranici. Evo, recimo ovde jedna fotografija svinje, a iznad stoji alahov poslanik Muhamed alej selam. To je nešto što je nedopustivo. Ili, gde je slika ubice i stoji – niko nije kao ti heroj najveći, predlažemo da što više daju deci imena po tebi, slava ti i hvala.

Dakle, ja bih vas zamolio da intervenišete, a znam da to može, da visokotehnološki kriminal sve ovakve stvari što pre zaustavi, da skloni, jer ovo proizvodi mržnju, proizvodi strah, proizvodi bes i ne vodi ničemu. Niko ne može garantovati da neka slična budala sa druge strane neće napraviti neku istu stvar, a onda idemo u zlo, u nešto što nikom normalnom u ovoj državi neće koristiti.

Zato apelujem na sve narodne poslanike, posebno na ove sa pozicije desnog spektra da izađu više iz crtanih filmova, da shvate ozbiljnost situacije, da se ne ponašaju kao ovi meksički miševi, već da hrabro pogledaju istini u oči, da sve one političke priče koje vode zlu, mržnji, strahu, netrpeljivosti i razdvajanju ljudi ostave u prošlost i da iz njih trebamo izvlačiti pouke, a da kao odgovorni ljudi bez obzira na političku pripadnost shvatimo ozbiljnost situacije i da jednostavno jedini put koji imamo svi zajedno jeste da ova država bude kuća svih nas i da ova država bude primer u Evropi kako multikulturalnost, multietničnost, poštovanje i uvažavanje drugog i drugačijeg jeste jedini uspeh i najveća snaga koju jedno društvo može imati. Hvala.

PREDSEDAVAJUĆA: Hvala kolega.

Reč ima Biljana Đorđević.

Izvolite.

BILjANA ĐORĐEVIĆ: Zahvaljujem.

Šta su poruke vladajuće većine i Vlade na ovoj sednici, do sada? Ne krivite sistem, krivite pojedinca, osim ako je taj pojedinca ministar ili šef BIA, sistem ne služi da vas zaštiti, sistem služi tome da mi njime upravljamo, a da vi nikada ne postavite pitanje kako to radimo, jer je zaboga sramota ako to činite, niko u svetu ne preispituje odgovornost i odgovor sistema nakon tragedija.

Pa nije baš tačno, 2018. godine u Vašingtonu i hiljadama drugih američkih gradova održan je marš „Za naše živote“. Dakle, to su bili neki od najmasovnijih protesta nakon antiratnih protesta protiv rata u Vijetnamu i desili su se nakon pucnjave u srednjoj školi na Floridi u kojoj je ubijeno 17 đaka i osoblje škole.

Zahtev je bio stroža kontrola oružja u zemlji koja ima najliberalniji zakon i stav prema oružju na svetu. Nosioci tog zahteva bili su mladi. To je bio politički zahtev i to je sasvim u redu. Neka je. Svaki zahtev koji zahteva od sistema, od institucija da promene kultura nasilja je politički zahtev i to je u redu. Mi svi na to imamo pravo.

Slično su vam rekli i đaci Prve beogradske gimnazije. Rekli su vam da nije policija stub društva i države nego prosveta, da uložite u nastavnike, da njih ojačate. Rekli su vam i da sprovodite zakone o minimalnoj udaljenosti kladionica od školskih ustanova, kao i zabranu prikazivanja rijaliti programa i sadržaja koji promoviše nasilje, vulgarnost i sve neprikladne sadržaje. Tražili su i kontrolu naslovnih strana tabloida i štampanih medija, zabranu nasilja i prikazivanja neprikladnog sadržaja.

Mladi su na protestima „Srbija protiv nasilja“ i vi to dobro znate, zato ste i zabrinuti. I treba da budete. Deca onih kojima pretite, koje zastrašujete da će ostati bez posla ako ne dođu na vaš skup u petak Srbija beznađa, e ta deca će vam doći u još većem broju 27. maja ispred Narodne skupštine u 18.00 časova i to takođe treba da znate, ako do sada niste znali.

Pre par dana ministar unutrašnjih poslova je čitao više od 15 minuta sva masovna ubistva u Srbiji. Nisam bila sigurna šta je tačno svrha toga, osim da se zapravo postavi pitanje – šta se uradilo za sve ovo vreme i dok ste vi, ministre, deo ovog bezbednosnog sistema da analizirate zašto se ta masovna ubistva dešavaju? Ovde je rečeno da se sve uradilo kada je reč o prevenciji, pa se spominje strateška procena javne bezbednosti za period 2022-2025. godine, koja je u ovom izveštaju o kome danas raspravljamo, ali ja mogu da vam kažem da u tom dokumentu od 98 strana nema ni procene nelegalnog oružja u Srbiji, niti je to uopšte istaknuto kao nekakva pretnja po javnu bezbednost u Srbiji.

Druga stvar, na brojna pitanja tokom ove sednice zašto policija nije sprečila ubistvo u Mladenovcu, bilo u smislu kontrole arsenala nelegalnog oružja, bilo u smislu kazneno-vaspitnih mera spram počinioca ubistva, za koje prosto smo imali prilike da čujemo detaljno da je bio na radaru sistema. Ovde se danima prebacuje odgovornost sa policije na tužilaštvo ili na Centar za socijalni rad. Istovremeno, vi ste svi deo jednog sistema i ovde u ovoj Narodnoj skupštini niste hteli da prihvatite amandmane za disciplinsku odgovornost tužilaca ili sudija za nepostupanje ili pogrešno postupanje u situacijama, bilo da dovedu do femicida ili kao sada do masovnih ubistava. Dakle, ne brojimo mi žrtve, mi ukazujemo na to kako sistem može da ih spreči kada prijavljuju nasilje, kao u Pirotu ili u Novom Sadu.

Od svih država Zapadnog Balkana, Srbija je najmanje učinila da iskoristi donacije Evropske unije i sprovede projekte kojima bi se smanjila količina oružja u našoj zemlji. Srbija je mogla da bude regionalni centar za odgajanje i obučavanje službenih pasa za otkrivanje vatrenog oružja. Mi nemamo nijednog takvog psa u Srbiji.

Srbija je jedna od vodećih zemalja po broju policajaca po glavi stanovnika, ali to nije dovelo do većeg osećaja lične bezbednosti građana. Da je dovelo do toga, verovatno ne bi imali oružje u tolikom broju.

Sva ta pitanja danas, pogotovo kada je reč o ličnoj bezbednosti, moraju ponovo da se preispitaju, jer se sigurno svi osećamo mnogo manje bezbednim, pogotovo nakon svakodnevnih pretnji po školama. A kako vi to rešavate? Sa još policajaca. Istraživanja drugih zemalja kažu da nema, da to neće rešiti uzroke vršnjačkog ili drugih oblika nasilja i da to neće povećati bezbednost, da se ljudi zapravo sa više policajaca osećaju kao da je stalno neka eminentna pretnja tu. Vi umesto toga nudite još policajaca i proširenje nadležnosti policije i ovlašćenih službi. Ministar Gašić se više puta žalio kako, eto, svi se žale, on ne može da upada u stanove i pronalazi nelegalno oružje, kao da nema nijedan drugi mehanizam. Pa neće biti da je tako.

Umesto kampanje „Predaj oružje“, Zeleno-levi front predlaže kampanju „Izgradimo zajednicu“, za svako predato oružje obećajte da ćete izgraditi vrtiće ili škole, nemojte to oružje davati za pravljenje novih pušaka, nego ih koristite za izgradnju dečjih igrališta. Umesto policajaca uložite u nastavnike, pedagoge i psihologe, kako bi se zaista naša zajednica transformisala u bezbednu i nenasilnu. Eto predloga i razmislite o tome. Zahvaljujem.

PREDSEDAVAJUĆA: Reč ima ministar Maja Popović.

Izvolite.

MAJA POPOVIĆ: Ja sam u više navrata tokom ove sednice objašnjavala šta sve država radi za sprečavanje nasilja u porodici, pa i nasilja nad ženama. Ono što sam u više navrata sa te strane čula, priču vezanu za femicid. Da, taj predlog je došao u Radnu grupu vezano za izmene i dopune Zakonika o krivičnom postupku i o tome će raspravljati struka. Pitanje femicida je pravno pitanje, imajući u vidu, po mom mišljenju, da se tu radi o diskriminaciji. Koja je razlika da li se ubije muško ili žensko? Ali nema veze, ostavićemo to nekim pametnijima od nas, nekim profesorima pravnog fakulteta da o tome raspravljaju na Radnoj grupi, kao i sudijama, tužiocima i uopšte stručnoj javnosti. Na kraju će zadnju reč doneti parlament.

Ali nemojte da govorite o tome da se država ne bavi ovim pitanjima. Napravljene su grupe za koordinaciju i saradnju. Hiljade i hiljade sastanaka je bilo na tu temu. Hiljade i hiljade mera zaštite su sudovi usvojili u Republici Srbiji i spašene su mnoge žrtve. Znači, i preventivno delujemo. Osuđujuće presude takođe. Jednostavno, vi želite da prebacite da država na tu temu ništa nije uradila. Radimo dalje izmene krivičnog zakonodavstva, imajući u vidu da vidimo da se nastavlja sa izvršenjem takvih krivičnih dela.

Tako da, ne shvatam uopšte ovo što ste sve izneli, iako imate vrlo egzaktne podatke koje sam vam iznela na tu temu. Pored toga, pominjete decu, plašimo se dece. Pa to je nešto najniže što sam do sada čula u ovom domu. Vi zloupotrebljavate decu i kažete da se mi plašimo dece. Uopšte pominjanje dece u političke svrhe je zaista nešto najniže što sam do sada čula. Hvala.

PREDSEDAVAJUĆA: Hvala.

Reč ima predsednica Vlade Ana Brnabić. Izvolite.

ANA BRNABIĆ: Hvala vam.

Takođe bih se pridružila ministarki pravde da kaže da zaista ne razumem takvu političku debatu – plašite se dece. A vi se ne plašite dece. Vi ste uz decu, a mi se plašimo dece. Koje dece? Vaše dece, moje dece, njihove dece, koje dece? Deca se zato ne koriste u političkim obračunima i političkim debatama. Nije u redu da nam kažete da se plašimo dece. Prvo, ne plašimo se dece i ne plašimo se nikoga, ali vi nas delite na vas koji ste sa decom valjda i uz decu i deca su uz vas i decu koja su valjda protiv nas. To je krajnje nekorektno. To zaista nikakvog smisla nema. Ni u jednoj civilizovanoj i normalnoj zemlji, ja mislim ni u jednoj zemlji, necivilizovanoj i nenormalnoj, to niko ne radi. Postoji razlog za to. Kako ja da vam dokažem da se mi ne plašimo dece i da deca nisu protiv nas? Kako vi uopšte dokazujete to da se mi plašimo i da su deca uz vas? Kako? Kakve je to politička debata? Na šta smo mi spali, još jednom vas pitam? Vi ste kao nova snaga na političkoj sceni Srbije, valjda treba da unesete neku novu energiju. Valjda ne treba da unesete novo blato u kome ćemo se valjati svi.

Jednu stvar da vam pokažem koja se tiče mera, jer mere me zanimaju i kritike na račun mera. Vi kažete – nama ne treba još policajaca u školi, mi treba da uložimo u nešto drugo. Vaša koleginica narodna poslanica je izjavila, pa da ne interpretiram, istakla da u našim školama ne postoje tri prsta obezbeđenja i složila se da sistem ne funkcioniše. Obezbeđenje ne postoji, u školi u koju moja deca idu školska policija pokriva dve osnovne škole. Dakle, osoba koja je u vašoj političkoj opciji, u vašem poslaničkom klubu, nam je pre 20 dana zamerila to da u školi u koju njena deca idu ne postoje tri prsta obezbeđenja i ne postoji dovoljno policajaca, a vi nam danas zamerate to što zapošljavamo još 1.200 policajaca da budu u školama.

Šta nam zamerate? Da li nam kao odgovorna politička opcija zamerate što nema policajaca ili što ima policajaca? Šta nam vi tačno zamerate i šta vi predlažete građanima Srbije? Koja je vaša mera? Da ima tri prsta obezbeđenja i da u svakoj školi ima policajac ili da nema tri prsta obezbeđenja i da u svakoj školi nema i da na sto metara nema policajaca? Šta je vaša politika, osim toga što ćete nam reći – deca su uz nas i za nas, a vi se dece plašite? Šta je tu politika? Jel treba tri prsta obezbeđenja ili ne treba tri prsta obezbeđenja? Jel treba još 1.200 policajaca ili ne treba 1.200 policajaca? Pošto jedan dan govorite jedno, drugi dan govorite potpuno suprotno. To je odgovorna politika od novih snaga u političkom životu Srbije? E, baš nam se lepo piše.

Da vam kažem, nove snage, da li jesu ili nisu, ja takođe ne mislim da jesu, ali tako se predstavljaju, pa hajde da uvažim to njihovo predstavljanje. I ja tražim da mene uvaže kad se ja predstavljam nekako, pa koga briga.

Da vam kažem još jednu stvar, mi pričamo o borbi protiv nasilja, vi pozivate na borbu protiv nasilja.

Vaša koleginica, takođe stranačka, vaša perjanica koja je bila vaš kandidat za predsednika Republike Srbije juče pozove sve. Kaže ovako - pokažimo Vučiću da ga Beograd ne podržava. U petak, kada uplašeni ljudi budu dovezeni na miting neka zateknu crne marame, trake, oznake na našim prozorima, automobilima, odeći. Crnim florom pokazujemo svoju tugu zbog žrtava AV režima.

Prvo, da vam kaže, dakle ona simplifikuje da kaže da su ovo žrtve režima. Ima veze sa vama, zato što je ona bila vaš predsednički kandidat. Sa vama je na protestu protiv nasilja, vaša je politička opcija. Dakle, i te kako ima veze sa vama. Svakako ima veze sa vama.

Dakle, i poziva da svi okačimo crni flor u petak, a u subotu da svi izađemo i da se radujemo. U prošli petak je stavila stoličicu na Koridor 10, međunarodni putni pravac i smejala se iz svega srca. Pa, jel tugujete ili ne tugujete? Jel crni flor petak, a radost u subotu i radost prethodni petak? Na šta to liči? Kakve su to podele u društvu? Šta želite da izazovete? Šta je poenta svega ovoga?

Danas, ako ni to nema nikakve veze sa vama, danas, samo da nađem… Pričam o borbi protiv nasilja, a vama sam postavila pitanje. Ne znam na koje pitanje da odgovorim, na ono što ste postavili pre 20 dana, da je sistem zakazao zato što nema policajaca u školi ili na ovo koje ste me danas pitali, a to je – zašto zapošljavate policajce, ne trebaju nam policajci u školi.

Ima vas sve skupa, ja ne znam koliko, evo recite mi, četvoro ili petoro u poslaničkom klubu, imate dva različita mišljenja, potpuno međusobno isključiva.

Danas ste pozvali opet na crni flor i rekli – kada su Musolinijevi fašisti marširali ka Rimu 1922. godine građani Firenci su ostali u kućama i zatvorili žaluzine na svojim prozorima. Šta smo mi, Musolinijevi fašisti? Mi smo Musolinijevi fašisti? I to je vama građenje normalne države?

O merama sam vam rekla šta sam vam rekla. Dakle, samo se dogovorite koje mere, mi ćemo vas zaista sa najvećom pažnjom i uvažavanjem saslušati. Samo da se dogovorite jel treba tri prstena obezbeđenja i dodatno policajaca ili ne treba ništa policajaca i da otpustimo sve policajce i da uložimo u nešto drugo.

Hvala vam.

PREDSEDAVAJUĆA: Hoćete repliku?

Ali, isključili ste se iz sistema.

BILjANA ĐORĐEVIĆ: Dakle, ako stvarno nekome obećavate da ćete ga pažljivo slušati, ovo sigurno nije primer pažljivog slušanja.

Ja sam vama pročitala zahteve đaka beogradske gimnazije i rekla sam da su mladi na protestima, kao što su mladi protestovali širom sveta, i u Americi i na mnogim mestima kada su se ovakve stvari desile. Rekla sam da vas brine, i treba da vas brine što se mladi bore protiv nasilja jer vi očito sa tim ne znate da se nosite. Dakle, organizujete nekakav skup, kontra skup protiv nasilja gde su u velikom broju mladi i studenti.

Ako hoćete da saslušate onda uvažite ono što se govori i nemojte da izvrćete. Moja koleginica je na pitanje da prokomentariše govor vašeg ministra u ostavci rekla da u njenoj školi nema tog sistema zaštite o kome ministar govori. Nikada nije rekla – treba da imamo ne znam koliko prstena zaštite i samo da se opsadimo u policijama i da imamo nekakve različite vrste naoružavanja nastavnika i sve to, da idemo u tom smeru. Ne, dakle, niko nikada zvanično tako nešto nije rekao. Vi se držite nečega, dakle, da iskrivite, potpuno izignorišete ono što vam se zvanično govori.

Više puta sa ovog mesta, sa različitih drugih zvaničnih mesta smo jasno istakli, dakle, manje ulaganja u vojsku, policiju, više ulaganja u zdravstvo, obrazovanje, prosvetu, socijalnu zaštitu. Nije reč o tome da ne treba da postoji ni jedan policajac, ali dok vi imate nastavnike koji neće da rade svoj posao, sve će ih biti sve manje i manje, to vam ti đaci poručuju. Vi to nećete da čujete, na to nećete da odgovorite.

Dakle, ni na šta što sam vam ja rekla niste odgovorili. Imputirate ovde nešto, ne znate ko kome pripada. Danima vam je najveća pretnja univerzitetski profesor. To vam je najveća pretnja i da on kvari omladinu zato što sarađuje sa studentima.

PREDSEDAVAJUĆA: To je bilo vreme za repliku.

BILjANA ĐORĐEVIĆ: Nemate problem sa… (Isključen mikrofon.)

Reč ima predsednica Vlade, Ana Brnabić.

Izvolite.

ANA BRNABIĆ: Gde odoste sada? Uh, čoveče.

Danima mi univerzitetski profesor najveća pretnja. Pa, neverovatno je da vi mislite da nije i sramota je da mislite da nije. Univerzitetski profesor, profesor Filozofskog fakulteta koji predaje sociologiju govori…

(Biljana Đorđević: Vi ne znate šta je sociologija.)

Ja ne znam šta je sociologija? E, dobro je. Važno da vi znate šta je sociologija. Dobro.

Evo opet, mi smo glupi i neobrazovani, a vi ćete da mi objasnite šta je sociologija. To je borba protiv nasilja? I to je borba za bolju Srbiju, jel? Ja ne znam šta je sociologija, ali vi znate šta je sociologija? Divno, stvarno neverovatno.

(Biljana Đorđević, narodna poslanica dobacuje sa mesta.)

PREDSEDAVAJUĆA: Koleginice, jel stvarno mislite da je to način za komunikaciju?

ANA BRNABIĆ: Da, ja sam izuzetno zabrinuta što postoji profesor na bilo kom univerzitetu u sistemu Republike Srbije, a moram reći posebno na Filozofskom fakultetu koji predaje sociologiju, koji svaki dan, svaki dan svojim studentima priča da, pretpostavljam, ne znam ni šta priča u učionici pošto ovo priča na medijima, koji kaže – ne možete da ih pobedite na izborima, jurite ih po ulicama.

Da, ja sam zabrinuta. I da, neverovatno mi je da vi koji kažete da se borite protiv nasilja niste.

I neverovatno mi je, takođe, da sam čula od još jednog univerzitetskog profesora da je to samo mišljenje. Šta mislite, kako mislite – to je samo mišljenje? To je indoktrinacija dece. Rezultat smo videli posle dva dana, bukvalno. Napadnut je politički analitičar u sred Beograda dok je sedeo u kafiću i čekao svoju suprugu da bi otišli kući. Vi ne mislite da je to problem? To jeste problem. To je problem i vaše političke opcije i to je problem vas koji se deklarativno borite protiv nasilja. Ali, kada profesor kaže – nasilje, jurite ih, bacajte ih, ubijte ih, vi kažete – sve je u redu. Kakav je to problem. Problem je. Taj čovek je svaki dan sa mladim ljudima i predaje im nešto što bi trebalo da znači da je društvo, društvo u kome niko nikog ne sme da dira, valjda, ali dobro, ako vam nije to problem to dovoljno govori o vašoj iskrenosti u borbi protiv nasilja.

Meni je žao što je to tako. Mislim da ovaj trenutak treba da nas ujedini. Mislim da treba da pričamo o merama. Nemojte da mi pričate o tome šta je rekla vaša koleginica narodna poslanica i u kom je to kontekstu bilo, zato što je rekla – sistem ne funkcioniše, ne postoje školski policajci u svim školama ili obiđu dva puta dnevno. Što? Mogla je odmah da kaže – nije to problem. Evo, ne postoje, obilaze samo dva puta dnevno, ali ne bi trebali ni ta dva puta dnevno da obilaze, bolje da te pare upotrebimo za nešto drugo.

Nemojte tako da se ponašate, nemojte da se politički oportunisti kao ove vaše kolege koje su jedan dan ksenofobi, a drugi dan brane migrante, koji su jedan dan homofobi, a drugi dan se brinu za LGBT prava. Nemojte da radite to. Nećemo, niko od nas, a posebno naša deca neće živeti u boljoj društvu dok god vi to radite.

Mogu tri sata da vam dajem primere licemerja i licemerja od strane tajkunskih medija. Borimo se protiv nasilja, svaki dan se širi nasilje i ludilo u ovoj državi. Evo, danas su našli nekog, opet na jednoj od tajkunski medija, da spočitava kako je Aleksandar Vučić posetio žrtve, porodice žrtava u Mladenovcu i kako je to strašno i kako deli žrtve, a juče mu je isti taj tajkunski mediji je njemu upravo, mu je zamerio to što svi pričaju o „Ribnikaru“. Pa, ljudi, šta želite. Na šta to liči da mi delimo žrtve. Na šta liči uopšte da imamo političku debatu o ovome.

U redu, sedimo ovde pet dana, vama hvala, lično zato što ste vi sedeli ovde pet dana, vi se niste pomerili i hvala vam, vi ste ozbiljni i odgovorni. Ne znam gde su vaše kolege? Pošto ste vi tražili ovu sednicu i tražili ove izveštaje i pošto ste mislili da je dovoljno važno. Pošto možete i svaka čast, izađete svaki petak da protestujete na ulicama, super, ali gde ste u Skupštini da razgovarate pred svim građanima Republike Srbije? Gde ste? Samo ste vi ovde sedeli, gospodin pored vas je dolazio i odlazio, više nije bio tu, nego što je bio tu, ali dobro, vi jeste. Tako da svaka vam čast, makar na tome, odgovorni ste i ozbiljni. Ne slažemo se, žao mi je što ste rekli da nije važno šta priča jedan univerzitetski profesor, izuzetno je važno. Hvala vam.

PREDSEDAVAJUĆA: Zahvaljujem.

Reč ima, Boško Obradović.

BOŠKO OBRADOVIĆ: Poštovane kolege i poštovani građani Srbije, Srbija se još uvek nalazi u dubokoj žalosti zbog dve ogromne tragedije gde smo izgubili 18 mladih života. Prošlo je jedva polovina od 40 dana koliko žalost inače traje u našem narodu i zaista nam ovih dana treba mnogo više reči utehe, mira i ohrabrenja, nego sukoba i podela.

Danas je jedan takav dan, Spasovdan, pa se koristim prilikom da čestitam slavu svim gradovima, crkvama i manastirima, selima, koji danas slave svoje krsne slave i ovih dana svoje obetine, pre svega, prestonom gradu Beogradu, gradovima Vrbasu, Loznici, Čačku i drugima koji danas proslavljaju ovaj veliki crkveni praznik.

Takođe, želim da istaknem ogroman događaj koji se sinoć desio u Beogradu, a to je dolazak moštiju Svetog vladike Nikolaja Velimirovića, po rečima još jednog savremenog srpskog svetitelja Justina Popovića, najvećeg Srbina posle Svetoga Save, i zaista je to možda povod da se svi malo zamislimo, spustimo tenzije i porazmislimo o njegovim rečima da je potrebno da se vratimo Bogu i sebi, da nas ne bi preovladala jeziva tama tuđinska sa lepim imenom i šarenom odećom.

Tu dolazimo do onoga što ja mislim da ovde nismo do kraja ispričali, a to je ipak objektivna odgovornost aktuelne vlasti za sve što se desilo, jer ipak ste vi 11 godina na vlasti. Nije tačno da nismo upozoravali i nije tačno da nismo nudili konkretne mere. To je krupna neistina i manipulacija kojom se služite već pet dana.

Ne samo da smo još 17. maja predali preporuke Vladi Republike Srbije za zabranu rijaliti programa i svih medijskih sadržaja koji sadrže nasilje. Istog dana predali preporuku Vladi Republike Srbije o hitnim merama u prosvetnom sistemu. To su dve jedine skupštinske inicijative koje se u ovom trenutku nalaze u Skupštini kao predlozi mera da izađemo iz ove situacije.

Vlada Republike Srbije nije predala Skupštini nijednu meru. Još 20. jula 2017. godine na Odboru za rad sam rekao - problem je u sistemu vrednosti koji je slomljen, porodicama koje su rasturene i medijima koji su zagađivači javnog prostora i morala. Za to vreme zanemaruje se uloga tužilaca, sudija, političara, policije i svih onih koji u lancu odgovornosti izbegavaju odgovornost. I takođe, istakao, da neko u Srbiji tada, pazite, to je 20. jul 2017. godine, da neko u Srbiji štiti nasilnike u policiji, u sudovima, među političarima, kao što je u to vreme bio čuveni Aleksandar Stanković, koji nije otišao na odsluženje zatvorske kazne, iako je imao pravosnažne presude.

U novembru smo predali preporuke Vladi Republike Srbije o prevenciji nasilja. U decembru tražili da predsednik Vlade i ministar prosvete dođu u Skupštinu da razgovaramo o tome. Niste došli.

Za kraj ću vam pročitati nešto, ako mene ne slušate onda poslušajte ovog čoveka - kada pošaljete dete na ulicu ne znate više ko će da ga ubije, da li će da ga ubije kriminalac ili policajac, pri tome, da me neko pogrešno ne razume, nisu policajci krivi, 99,90% tih ljudi pošteno obavlja posao, imate 0,01% onih neodgovornih. Valjda neki ministar unutrašnjih poslova koji treba da snosi odgovornost, valjda neki Ivica Dačić, kada je već drugi čovek ubijen, drugo dete ubijeno, pa podnesite, bre, ostavku, nije tvoja fotelja važnija od života. Rekao je Aleksandar Vučić u predizbornoj kampanji 2012. godine. Hoćete li poslušati vašeg predsednika?

PREDSEDAVAJUĆA: Hvala.

Pravo na repliku, Milenko Jovanov.

MILENKO JOVANOV: Ne može se na ovaj način, bukvalno…

Hajde, jeste se izvikali? Jel ima još nešto ili ćete da nastavite posle?

Slušam, Jovanoviću. Jel to to bilo za repertoar za pre podne ili ima još nešto da nastavite? Slušam vas. Što ćutite sada kada ja ćutim? Interesantno vam da pričate dok ja pričam, a onda ćete posle da kukate danima kako ste žrtva verbalnog nasilja ovde i kako jadni Ćuta, pa moraju da ga brane svi mogući mediji. Što se kačiš kad nisi u stanju da se izboriš? Heroj sa ulice.

U svakom slučaju, vađenje iz konteksta reči predsednika Vučića, ne može da zameni činjenicu da nema odgovora na pitanja koja se postavljaju pred nas. Dakle, nema odgovora na pitanje kako dalje i nema odgovora na pitanja kako da nam se ovo više ne desi.

Ovo je isto politikanstvo koje smo imali prilike da slušamo malopre, samo je pokušano da se to politikanstvo upakuje u neki paketić, da se stavi neki celofan i da se veže neka mašnica, ali ipak da se kaže da je odgovorna vlast, jer nisu odgovorni neki drugi delovi sistema, u smislu društvenog sistema, kao što je porodica, kao što je nešto drugo, kao što su društvene mreže, kao što je ne znam ni sam šta.

Pink, znate li vi koliko dece gleda Pink? Ne gledaju televiziju uopšte. Zašto ste toliko zarobljeni u nečemu? Podigli ste na nivo dogme rijaliti, Pink i Hepi, ne znam ni ja šta. Niko od njih to ne gleda, ljudi, gledaju Tik-Tok, gledaju Jutjub, ali o tome nema razgovora.

(Narodni poslanici opozicije dobacuju iz klupa.)

PREDSEDAVAJUĆA: Zaboravili ste da je 30 sekundi ćutao.

MILENKO JOVANOV: Šta je sa vremenom? Tačno je 12.20.

Dakle, na te izazove nema odgovora, nego ćemo izvući jedan citat sa pokušajem da kažemo – evo, vidite, i vama je vaš predsednik rekao. Ne, rečeno je u nekom sasvim drugačijem kontekstu i u tom kontekstu vam je govorila Snežana Paunović pre neki dan, ali ne vredi. Mi kao da smo u danu mrmota, jednostavno, isto se vrti, vrti i vrti dok ne bude bilo gotovo, a završićemo danas i ovu raspravu, pa ćemo onda preći na nove fraze koje ćemo opet da vrtimo danima. Hvala.

PREDSEDAVAJUĆA: Hvala.

Izvolite, kolega Lazoviću.

RADOMIR LAZOVIĆ: Poštovana predsedavajuća, hvala na pokušaju da vodite na neki normalan način ovu sednicu, ali prekršili ste član 104. stav 4. koji kaže – replika ne može da traje duže od dva minuta.

Lepo je što nekad pustite da ljudi završe svoju misao i mislim i da treba, ali ovde se očigledno radi o jednoj zloupotrebi. Ljudi, razumljivo je da se vi bojite, da vam je strah, i treba da bude… (Isključen mikrofon.)

PREDSEDAVAJUĆA: Potpuno sam razumela vašu intervenciju.

Da vas podsetim zašto je to trajalo duže. Kako nema potrebe? Da li stvarno mislite da ću vam dozvoliti da ostavite konstataciju da se plašim kao de fakto stanje? Trideset i sedam sekundi kolega Jovanov nije mogao da počne svoju repliku, 20 sekundi ste dobacivali dok je završavao. Apsolutno mi nije glupo i nemojte me upozoravati na to.

Ne, nismo se razumeli. Ukazali ste na povredu Poslovnika i ja ću od sada strogo voditi računa da u dva minuta sve vas prekinem. Nema ovde osnova za toleranciju, potpuno ste u pravu.

Kolega Jovanov, Poslovnik.

MILENKO JOVANOV: Član 107. stav 1. dostojanstvo Skupštine.

Morali ste da reagujete…

(Narodni poslanici opozicije dobacuju iz klupa.)

Jel radi vinjak ili nedostaje vinjak? U kakvoj smo fazi sada? Jel fali ili ga je mnogo?

(Radomir Lazović: Jel ovo replika ili je Poslovnik?)

Pa, nije replika, ali će svaki put svako od vas da dobije odgovor.

(Radomir Lazović: Koji član? Šta pričaš? Kome odgovaraš?)

Član 107. Rekao odmah u startu 107. stav 1. rekao odmah.

(Narodni poslanici opozicije dobacuju iz klupa.)

Ne, u tebe ću da gledam.

Dakle, kada ono biće tamo, kada ovo biće…

(Narodni poslanici opozicije dobacuju iz klupa.)

Prestani da pretiš.

Dakle, onda ćemo moći da razgovaramo drugačije. A to što mislite da ćete pretnjama nekoga da uplašite, ko se vas plaši? Ko se vas plaši? Ko se tebe, jadniče, plaši? Ko se tebe, jadniče, plaši? Ko te se plaši? I koji su to kompleksi koji te vode, pa imaš želju da te se neko plaši? Tebe da se neko plaši, žute patkice neko da se plaši? Sedi žuta patkice tu i ćuti, kad već nemaš ništa pametno da kažeš. Tebe da se neko plaši ili da se plašimo ovog lažova sa Gazele, što pozvao ljude da mu se pridruže, pa prvi pobegao? Otišao samo do VC-a, pa nikako da se vrati. Vas da se plaši? Pa, vi ste meni davno obećali banderu i ja svoju banderu mirno čekam. Mirno čekam banderu, a onda ću kao duh ili vampir da se vratim, opet s vama da se bijem, tako kao duh, kao mrtvak.

Dosta mi je više tih vaših pretnji! Kome pretite? Zašto pretite? Dokle mislite sa tim?

(Narodni poslanici opozicije dobacuju iz klupa.)

Na to je moralo da se reaguje po članu 107. stav 1, da se kaže da ne može da se preti, a posebno ovo biće ovde. Da ne otvaramo to šta se sve tu dešavalo i ko sve ima 26 krivičnih prijava u njegovoj porodici. Hvala.

PREDSEDAVAJUĆA: Kolega Jovanov, da li želite da se izjasnimo? (Ne)

Ja nemam ništa protiv ako vi želite da ovo bude slika iz parlamenta. Ja mogu da sedim, ćutim i čekam satima.

Kolega Milivojeviću, po Poslovniku, izvolite.

SRĐAN MILIVOJEVIĆ: Gospođo potpredsednice, reklamiram povredu Poslovnika, član 32. stav 3…

(Narodni poslanici SNS dobacuju iz klupa.)

PREDSEDAVAJUĆA: Jel mogu samo da čujem o kom se članu radi, pošto zaista ne čujem ništa?

SRĐAN MILIVOJEVIĆ: Sačekaću ja da se vaše kolege smire.

Reklamira povredu Poslovnika, član 32. stav 3. koji kaže – potpredsednik Narodne skupštine koji zamenjuje predsednika na sednici Narodne skupštine ima ovlašćenja predsednika Narodne skupštine. Znači, ne veća, imate ista kao on. Molim vas, primenite ova ovlašćenja kada gospodin Milenko Jovanov preti prstom. Mi se njega ne bojimo, neka preti slobodno prstom, ali mi ga se ne bojimo.

PREDSEDAVAJUĆA: Hvala, kolega Milivojeviću.

Upravo ste u sistemu, kolega Jovanoviću, i daću vam reč kad za to dođe vreme, samo da probam da raščistim šta se ovde tačno desilo. Sedite vi, prozvaću vas. Hvala vam.

Kolega Lazoviću, samo da odgovorim, ako to nije problem.

Ja vas molim, ne znam šta se dogodilo i kako smo upali u ovu reakciju koja je ovakva kakva jeste.

Kolega Milivojeviću, vrlo poznajem svoja ovlašćenja i sa pozicije potpredsednice i kao neko ko trenutno pokušava da predsedava sednicom Skupštine Republike Srbije. Na granici sam da počnem i da kažnjavam, ali to se zaista odnosi na sve. I nemojte me opominjati na moja ovlašćenja, jer se bojim da ćete me onda proglasiti za tutora čija ste žrtva. Hvala vam.

Kolega Lazoviću, izvolite.

(Srđan Milivojević: Ne moramo da se izjašnjavamo o povredi, pošto niste pitali.)

Izvinite. Hvala.

RADOMIR LAZOVIĆ: Hvala, predsedavajuća.

Ja bih mnoge članove mogao da reklamiram, ali reklamiraću ovaj put član 107.

(Đorđe Todorović: Član 107. je bio.)

PREDSEDAVAJUĆA: Član 107. je bio, a vi imate pravo da izaberete neki drugi.

RADOMIR LAZOVIĆ: Član 108.

Verujem da vi odlično poznajete Poslovnik, pa mi, molim vas, recite, iskoristite koji god želite način.

PREDSEDAVAJUĆA: Evo, kolega Lazoviću, da vam objasnim.

RADOMIR LAZOVIĆ: Samo da vam ukažem šta je problem.

PREDSEDAVAJUĆA: Shvatila sam šta je problem.

RADOMIR LAZOVIĆ: Niste.

Reči koji se ovde koriste – bednici, ološi i slično, koje dolaze sa ove strane, gospođo predsedavajuća… (Isključen mikrofon.)

PREDSEDAVAJUĆA: Sve sam to shvatila i sve to slušam od početka mandata, kolega Lazoviću.

Potpuno je legitimno da vi sada mene optužite da ja loše upravljam sednicom koju ste doveli do ove faze.

(Radomir Lazović: Na šta to liči?)

Ako želite da se o tome izjasnimo, možemo.

(Radomir Lazović: Nema šta. Ja verujem da znate o čemu pričam.)

Onda sedite, ljubazno vas molim, da nastavimo.

Kolega Jovanović čeka svoj red, predsednica Vlade čeka da odgovori, ministar Gašić takođe.

Samo ako vam nije teško, da ispoštujemo redosled. Svi ste mogli da kažete šta ste hteli, više od onoga što je trebalo, svakako, prema tome, hajde da u tom duhu završimo ovu prvu tačku koja je i tekla na način na koji to nije smelo da se desi.

Reč ima predsednica Vlade Ana Brnabić. Izvolite.

ANA BRNABIĆ: Malo se čudim, zato što sam upravo čula kada je rečeno da predsednica Vlade čeka da odgovori a narodni poslanik koji me pozvao, između ostalog, sa 83 svojih drugih kolega da dođem ovde i predstavim izveštaj, kao, je odgovorio – e, to me jako interesuje. Eto, takav je odnos prema ovoj temi i pozivu koji ste valjda deklarativno uputili. Uopšte vas nije zanimao ovaj izveštaj, niti vas je zanimala ova debata, to ste sada pokazali, pokazujete poslednja četiri i po dana. Evo, samo još jednom.

Valjda ste se nadali da kada zahtevate izveštaj i ovu sednicu Vlade, da će neko od toga da pobegne. Ja sedim ovde pet dana i petog dana čujem od tih narodnih poslanika koji su me pozvali i tražili izveštaj, kada čekam da odgovorim na nešto – e, to me baš jako interesuje, ironično. Ali, dobro, to je odnos prema građanima, nije odnos prema meni, nije odnos prema Ani Brnabić. Odnos je prema Vladi Republike Srbije i predsedniku Vlade Republike Srbije.

Vidim da čitava ova koalicija ovde paradira sa tim snimkom Aleksandra Vučića kada je rekao, tada je bio u opoziciji, valjda nije teško ministru unutrašnjih poslova da podnese ostavku, nije ministar unutrašnjih poslova važniji od nečijih života. Tako je, to je rekao tada Aleksandar Vučić.

Da li znate, poštovani građani Republike Srbije, u vezi sa čim je to bilo? To je bilo u vezi sa ubistvom Ranka Panića. Ranko Panić je ubijen tokom protesta, 29. jula 2008. godine. Tada deo opozicije je izašao na ulice da protestuje oko nečega, da iskaže svoje neslaganje sa nečim, 2008. godine. Policija, tada represivni aparat, je reagovala na način da je jedan čovek mučki ubijen na protestima. To je tada, kako vi kažete, 2008. godine bila slobodna i demokratska država, a danas, 2021, 2022, 2023, 2020, 2018, 2019. godine, vi imate ne prijavljene skupove, vi imate zatvaranje međunarodnih putnih pravaca. Nemate ni jednog policajca na ulici, a danas je to diktatura i zarobljena država.

Zamislite, poštovani građani Republike Srbije, da danas imate protest opozicije na kome policija reaguje na način da neko pogine, da nekog ubije. Nečije dete, nečijeg sina su ubili 29. jula 2008. godine. Na to je tada Aleksandar Vučića rekao ministru unutrašnjih poslova – pa valjda treba da se podnese ostavka. Niko nije našao za shodno tada iz Vlade ili iz bilo kog ministarstva, ne da ne podnese, nego da predloži, da da, pa da mu se odbije. Niko. Da li možete da zamislite šta bi se danas desilo da postoji protest opozicije i da policija izađe i da ubije nekog ko učestvuje na tom protestu. To bi bila tada, je li, slobodna država i demokratija. Dakle, pazite o čemu pričate zato što možete da pokažete kakva je tada sloboda i demokratija bila 2008. godine, kada opozicija protestuje i ubijete čoveka na ulici zato što je izašao da kaže drugačije mišljenje, i 2023. godine kada svako može da radi, bukvalno, šta hoće, protestuje, govori, zatvara putne pravce, maltretira građane zato što je to demokratija i imaju pravo. Hvala.

PREDSEDAVAJUĆA: Hvala.

Reč ima ministar Gašić.

Izvolite.

BRATISLAV GAŠIĆ: Hvala gospođo predsedavajuća.

Dame i gospodo narodni poslanici, premijerka je rekla vezano za, ali ja moram da stanem i da odbranim svoje policajce i da stanem u njihovu zaštitu. Tačno je tada i predsednik rekao 99,9% njih su pošteni policajci koji rade svoj posao kako treba i uvek dela pojedinaca, nisu problem da mi nosimo odgovornost i za njih i da znate, gospodine Obradoviću, nije 40 dana žalosti za izgubljenim životima, večna je, večna je u Srba, pogotovo za našom decom koju smo izgubili.

Imao sam više pitanja ovde. Pokušavam da saslušam i razumem jednu stranu koja pokušava otporaškim metodama, dobro znanim iz 2000. godine, da zamenom teza, lažnim vestima, svime dođe do neke pažnje i naravno optuži nas, pa da krenemo od toga.

Novi Sad, rečeno je i ne znam zašto vas boli taj skup Srpske napredne stranke sutra, skup mira, skup nade, skup budućnosti, miran skup, što kaže premijerka. Ja pozdravljam ove sendvičare iz Kruševca i čekam ih ovde da zajednički dođemo na ovaj prelepi skup sutra.

Policijska uprava Novi Sad kaže narodni poslanik da je sinoć oko 21 i 30 časova reagovali su po prijavi građana, nasilje Grbavica, koji su prijavili remećenje javnog reda i mira, a potom i manje incidente. Policijska uprava Novi Sad - uvidom u službene evidencije Policijske uprave Novi Sad izveštavamo vas da nemamo prijavljen događaj koji se navodno desio dana 24.5.2023. godine u Novosadskom naselju Grbavica u kome se spominje izvesni Marko Bosanac.

(Narodni poslanici SNS dobacuju.)

Takođe, nije prijavljeno ništa slično o čemu je govorio pomenuti poslanik. Toliko o istinitosti tih navoda.

Gospodin narodni poslanik Jasmin Hodžić, je postavio pitanje jutros - kako je kvalifikovano ubistvo, nažalost nije tu, koje se desilo u Priboju gde je ubijen Ervin od strane pripadnika MUP-a? Takođe, čin pojedinca. Ono na čemu mi u Ministarstvu unutrašnjih poslova radimo, da je policajac i kada je na dužnosti i kada je van dužnosti, dužan je da se stara o bezbednosti građana Srbije i svojim primerom pokaže da oni mogu da se osećaju sigurno.

Nažalost, desio se ovaj nemili događaj za koji su se juče svi složili sa mnom, svi predstavnici svih političkih stranaka koji su bili u Priboju na sastanku da on nema versku konotaciju, da je to incident koji se desio u kafiću. Policija je kvalifikovala delo kao ubistvo i za ubicom vrlo intenzivno tragamo. Svi koji su bili njegovi pomagači, naravno, da neću da vam kažem da li smo ga našli ili nismo, jer bi to bilo ulaženje u istragu, svi njegovi pomagači koji su mu pomogli da te noći preko jednog teškog terena, a vi odlično znate kakav je teren tamo i da imamo desetak malih graničnih prelaza, teška konfiguracija terena, gde lako može da se prođe i ne može da se čuva, naći ćemo ga vrlo brzo i tu neme, nema, kao što sam juče izjavio pred svima njima, nema pardona. Ubistvo iz člana 113. Krivičnog zakona. Tako da narodnom poslaniku mogu to da kažem.

Imali smo pitanje malopre tj. ne pitanje tvrdnju, svakog ko ne poštuje i nema poverenja u svoju državu i svoju policiju ne mogu da razumem. Pitanje da Srbija, tj. konstatacija da Srbija nema nijednog psa koji bi tražio oružje, a ja ću da vam sada pročitam od jutros, evo, malopre državni sekretar naš, imamo 125 pasa, od toga 31 pas je za oružje i eksploziv samo. Šta mislite kako mi svakog dana ove lažne dojave o bombama u stotinama škola širom Srbije radimo preglede i budemo i sigurni da naša deca mogu da se vrate u škole? Pa, svakog dana ne brojano aviona pregledamo zbog lažnih dojava o bombama, aerodrom naš. Ne razumem.

Ako je samo cilj da svoju državu unizite, pa recite – naši nalogodavci su nam dali to, to i to da pričamo. U redu je. I to je u redu, bre. Nemam nikakav problem.

Što se tiče pitanja vezano za lažne profile, moram da vam kažem još jednu stvar. Molim vas, vi ste predali Tužilaštvu za visoko-tehnološki kriminal prijavu, ne MUP-u i nemojte da MUP prozivate zašto MUP nije odgovorio nešto i tu ću vam odgovorim. Krivična prijava narodnog poslanika dr Jahje Fehratovića. U vezi krivične prijave narodnog poslanika protiv n.n. lica koje je napravilo fan stranicu na društvenoj mreži Fejsbuk koja veliča ubicu u bekstvu Igora Avramovića uvidom u predmet utvrđeno je da policijski službenici Službe za borbu protiv visoko-tehnološkog kriminala nisu dobili krivičnu prijavu za navedenu grupu na Fejsbuku, ali smo u kontaktu sa Posebnim tužilaštvom za borbu protiv visoko-tehnološkog kriminala Višeg javnog tužilaštva u Beogradu dobili informaciju da su formirali predmet vezano za to i da će nam odmah izdati zahtev za postupanje, obraćanje na društvenim mrežama itd. da ne čitam, i dalji rad na utvrđivanju postojanja krivičnog dela izazivanja nacionalne, rasne i verske mržnje i netrpeljivosti iz člana 317. Kaznenog zakona Republike Srbije.

Policijski službenici Službe za borbu protiv visoko-tehnološkog kriminala će odmah preduzeti sve mere i radnje iz zahteva nadležnog tužilaštva. Imate i taj odgovor.

Konstatacija malopre, pogledajte pohvale koje je dobijamo i od EU i UN i koliko projekata zajedničkih imamo kada je smanjenje nelegalnog oružja, malokalibarskog oružja i svega ostalog. Pogledajte, prvi dan kada je krenula akcija mi smo od strane EU dobili pohvale za način kako je Republika Srbija postavila, gospođo ja vas ne čujem šta mi dobacujete iz klupe, iskren da budem, niti se trudim da čujem šta kažete.

Ali, Duvanište, gde ste imali prilike da zajedno sa predsednikom posetite preko televizijskih kamera koliko je oružja uzeto je upravo urađeno zajedničkim naporima u zadnjih šest meseci sa UNDP-om upravo za potrebe toga. Kako kontrolisati nelegalno oružje? Posle svih ratova devedesetih godina koje dolazi sa svih strana, kako, pa ono je nelegalno baš zbog toga, ono je nelegalno baš zbog toga, ali rezultati koje imamo u istoriji kada je oduzimanje nelegalnog oružaja u pitanju i ovi brojevi pokazuju od jutros 32.251 jutros u sedam časova predatog oružja, 9.851 minska eksplozivna sredstava, milion 639 hiljada 799 komada municije.

Vi koji niste mogli da sačuvate premijera ove zemlje 2003. godine, za legalizaciju niste mogli da dođete od ovih cifri, a bilo je relativno neposredno vreme posle svih onih ratova devedesetih godina.

Drugo, gospođo, 2003. godine je uveden policijski policajac i morate da znate postupak kako se na početku svake školske godine… Nisu bezbednosni izazovi u svakoj školi jednaki. Zato mi pred početak svake školske godine, pred kraj svake školske godine zajedno na teritoriji svih policijskih stanica širom Srbije pravimo zajedničke sastanke sa školskim upravama, sa svim direktorima škola, sa svim psiholozima, pedagozima, i onda gledamo koji su to problemi koje možemo da očekujemo, koja su to deca, da li imamo problem da neko donosi drogu u neposrednu blizinu škole, da li imamo problem sa kladionicama u neposrednoj blizini škola, da li imamo problem sa brzom hranom u neposrednoj blizini škole i da trebamo da reagujemo da nam se deca ne bi otrovala, da li imamo u tim školama one koji kradu kasetofone iz kola, da li ima onih koji obijaju kola itd. ko su ti školski nasilnici koji svojim postupanjem traže da školski policajac bude 24 sata, 12 sati, osam sati ili određeno vreme.

Ne razumem šta je tema dolaska novog.

(Slavica Radovanović: To nije bilo moje pitanje.)

Ne znam šta je vaše pitanje.

Takođe, juče smo imali jedno pitanje vezano za oružje koje se zaboga oduzima, to je bilo pitanje gospodina iz Zavetnika koji nije tu. Podsetiću vas, 2003. godine valjda da bi se pospešila prodaja „Zastave oružje“ u to vreme dozvoljeno je da automatske puške M70 kalibar M762 puta 39, to je standardna automatska puška koju „Zastava“ proizvodi, može da se prepravkom postale poluautomatska i da dođe na tržište da se proda, da se dobije dozvola, ali da se smanji okvir, umesto 30 metaka da u njemu bude pet.

Takvih je prodato i legalizovano u to vreme 991 komad takvog oružja. Od ukupnog broja oružja na spisku u Policijskoj upravi Novi Pazar, Policijska stanica Sjenice, Policijska stanica Tutin je bilo 460 komada oružja i da ne bi donosili zabunu kod građana Srbije, svako ko ima legalnu dozvolu nema nikakav problem. Lovac, ma ko drugi ko ima legalnu dozvolu, nema nikakav problem sa time.

Mi želimo da ovom akcijom vidimo da li je to oružje i dalje po uslovima kako je tada izdata dozvola u poluautomatskom statusu ili je prepravljeno. Ne razumem šta je tu problem. Zašto plašimo građane Srbije? Kao što i za ovo pitanje koje smo malopre imali koliko je tu ko predao od vojnika i od policajaca, mi nikome ne tražimo ličnu kartu, bitno nam je da što više oružja koje se nalazi zakopano, sakriveno dođe i bude predato u policijskim stanicama. Ako je potrebno naši policajci otići će i na adresu stanovanja, gde god pozovete, samo vas molim ne bacajte to po parkovima, njivama, doći ćemo mi da uzmemo, nikakav dokument vam ne treba za prijavu da negde postoji to nelegalno oružje.

Tako da ove komade o kojima je juče gospodin pričao jesu upravo automatske puške prepravljene da budu lovački karabini sa okvirom od pet metaka. Ako je to i sada u takvom statusu kako je dozvola izdata, ti ljudi neće imati nikakav problem. Nikakav problem.

Takođe, narodna poslanica Miljanić Dragana je tražila informaciju o predatom ilegalnom, a koliko legalnog, a koliko ilegalnog oružja. Od 8.5. do 25.5. predato je ukupno 14.140 komada ne registrovanog oružja, 12.299 komada registrovanog i 5.903 komada registrovanog oružja koje je ostalo od građana iza smrti vlasnika oružja. Tako da imate i odgovore na sva vaša pitanja, samo vas molim da lažnim vestima, lažnim informacijama ne unosimo u građane jedan nemir, jer nam je cilj da ova akcija bude što bolja, što kvalitetnija i da što više oružja koje se nalazi negde zakopano bude izuzeto i bude skladišteno.

Pitanje kaže – nemojte da dajete to oružje, da kupujete novo oružje, nego dajte da napravimo škole i vrtiće, pa vi uopšte ne poznajete materiju kakav je Pravilnik o postupanju sa oduzetim oružjem. Mi jedino što dozvoljavamo zato što, evo u ovoj turi je bila bomba, prva srpska bomba, jedino trofejno oružje koje u velikoj meri postoji u ovoj količini, kao što vam kažem na prošlom zasedanju, 57.000 smo mi oduzeli za prvih šest meseci od kriminalnih grupa, iz raznih vrsta kriminala, od narko dilera i od svih ostalih nelegalnog oružja, ali moraju da prođu sudski sporovi, mora da prođe neki upravni sporovi da bi to mogli da kažemo - to je izuzeto. Mi smo u decembru mesecu predali na uništenje 143.000 takvih komada.

Policija u kontinuitetu radi. Pa, klimajte glavom koliko god hoćete, ovo su brojevi koje za šta ja ima bre dokaz, a to što vi klimate glavom to je vaš problem. Tako da, ne dajemo mi to oružje da bi se dobilo neko novo, nego te kolekcionarske komade, kubure recimo, pre 100 i nešto godina, dajemo mogućnost Zastavi da može sa svojim partnerima i SDPR, to da proda na nekom tržištu, to je kolekcionarsko.

Inače, ono što je bilo zakopano 10 i više godina u zemlji, to ne može ni da bude oružje koje može da se koristi. Eksplozivna sredstva, tačno se zna po pravilniku kako se minska eksplozivna sredstva uništavaju i da idu u TRZ Kragujevac. Pogrešne su vam percepcije totalno oko toga. I samo ajmo da pričamo, ajmo da napadamo MUP, ajmo da napadnemo policajce, to je možda najlakše. Ne zaboravite, ovo što se desilo u Priboju, imate i 2007. godine. Tadašnji načelnik PS Kruševac je postao posle toga direktor BIA. Hvala vam.

PREDSEDAVAJUĆA: Hvala ministre.

Po poslovniku, kolega Veselinović.

(Slavica Radovanović: Hoću za repliku da se javim.)

Poslovnik je gospođo Radovanović. Hajde da ja predsedavam, a da vi sačekate da procenim. Prvo, ne sećam se da vas je bilo ko pomenuo.

JANKO VESELINOVIĆ: Gospođo predsedavajuća, čl. 105, 106. i 107. Molim vas, izaći ću malo iz povrede Poslovnika.

(Predsedavajuća: Malo želite da replicirate?)

Jako je važno pitanje za građane Srbije. Neću zloupotrebiti ovu Skupštinsku govornicu. Jako je važno za građane Srbije.

Dakle, slušali smo sada izveštaj gospodina Gašića, vrlo pažljivo.

(Predsedavajuća: U čemu je moja povreda Poslovnika?)

Dakle, rekao sam da ću malo izaći iz toga.

(Predsedavajuća: Malo možete da izađete, ali morate suštinu da kažete.)

Hoću da čujem, pošto nismo imali mogućnost na ovoj sednici, zato što niste dozvolili tu mogućnost, da čujemo kako se to građani opoziciono nastrojeni naoružavaju u Srbiji i da li o tome gospodin Gašić ima neki podatak?

(Isključen mikrofon.)

PREDSEDAVAJUĆA: Baš vam hvala, neću dozvoliti da dobijete odgovor, kao što vam do sada nisam dozvolila kako ste me optužili.

(Janko Veselinović: Jel možete da date odgovor. Vrlo je važno pitanje.)

Malo je to bilo nekorektno, zloupotrebili ste najgrublje moguće taj Poslovnik.

(Janko Veselinović: Gospodine Gašiću, jel možete da nam odgovorite? Važno je pitanje.)

Hajde, kolega Veselinoviću, molim vas.

Molim vas, sve nas dovodite u situaciju da imamo apsolutni stid zbog toga što radite. Molim vas.

(Dragan D. Marković: Poslovnik.)

Izvolite.

DRAGAN D. MARKOVIĆ: Gospođo predsedavajuća, dame i gospodo poslanici, ministri, predsednice Vlade, grubo se krši Poslovnik, čl. 107, 106. na način što se uopšte ne priča o dnevnom redu.

Ako ćemo da se vraćamo unazad šta je bilo pre, ja se sećam vrlo dobro da nekada po nalogu Vlade su tukli …

(Jelena Milošević: Jel ovo povreda Poslovnika?)

(Predsedavajuća: Jeste.)

… tukli radnike Zastave, tada se zvala Zastava iz Kragujevca, a zašto? Samo zato što su imali tri zahteva, posao, hleba i radnička prava.

(Janko Veselinović: Šta je ovo?)

Alo bre, ne dobacuj mi. Sedi. Sedi. Sedi dole. Jel dobacujem ja tebi?

(Janko Veselinović: Pričaj po Poslovniku.)

Sedi dole.

Znate šta još. Ja vas molim da napravimo pauzu i da se dogovorimo sa predlagačem dnevnog reda da li ćemo se držati dnevnog reda ili ne. Nikada se nije desilo, a dugo sam u parlamentu, da se ovoliko dugo priča o jednoj tački, a da ništa novo nismo mogli da čujemo.

Molim vas da prekinete sednicu i da probamo da se dogovorimo da se svako od prijavljenih drži dnevnog reda.

Znate šta, mnogo Gebelsa ima u ovoj Skupštini, i nije problem jedan Gebels…

(Jelena Milošević: Jel ovo povreda Poslovnika?)

(Predsedavajuća: Jeste.)

… i sada kada vi svi, ne mislim na levu stranu, kažete deset puta ponovite kako je Vučić kriv, kriva je Ana, kriv ja Gašić …

(Predsedavajuća: Vreme gospodine Markoviću.)

Još nešto, policija nikada nije tukla nikog ko je bio na ulici iako su imali pravo da sklone, ne da tuku, sa autoputa. Ne može niko da blokira autoput.

PREDSEDAVAJUĆA: Hvala.

Moram da prekinem vaše ukazivanje na povredu Poslovnika. Lepa je vaša ideja …

(Janko Veselinović: Kako vas nije sramota?)

Da li ste me kolega Veselinoviću vi pitali kako me nije sramota?

(Janko Veselinović: Kako vas nije sramota?)

Kolega Markoviću, ja neću razmotriti vaš predlog da odredim pauzu u ovom trenutku, pre svega zato što mislim da ona ne bi bila delotvorna, ali ako želite da se izjasnimo o tome da li sam ja povredila Poslovnik, iako mi se čini da i sami imate svest o tome da je teško upravljati ovakvim sednicama, ako želite mi ćemo se u danu za glasanje izjasniti. Ne. Hvala vam.

Lista je puna.

Kolega Milivojeviću, pa niko vas nije pomenuo.

Kolega Boško Obradović je imao izlaganje na koje je premijerka odgovorila odavno.

Daću vam pravo na repliku, kolega Obradoviću, izvolite.

BOŠKO OBRADOVIĆ: Hvala, predsedavajuća.

Ja bih ponovo skrenuo pažnju na propust aktuelne vlasti, kako skupštinske, tako i izvršne u Vladi.

Dakle, kada vam opozicija još 22. novembra 2022. godine, odnosno poslanička grupa Srpski pokret Dveri – Patriotski blok preda preporuke Vladi Republike Srbije o prevenciji nasilja u našem društvu i tamo predložimo formiranje komisije Vlade Srbije za koordinaciju ministarstava i drugih državnih institucija u borbi protiv nasilja u društvu, osnivanje novih i osnaživanje postojećih savetovališta za partnerske odnose, brak, porodicu i roditeljstvo, jačanje preventivne uloge centara za socijalni rad, pojačan psihoterapeutski rad sa nasilnicima, strogu zabranu promovisanja nasilja na medijima, jačanje vaspitne funkcije škole i donošenje zakona o psihoterapijskoj delatnosti, onda ozbiljna vlast to ozbiljno razmotri.

Kada vam 13. decembra prošle godine predložimo da aktuelnu temu ovde pojedini ministri u Vladi Republike Srbije odgovaraju na poslanička pitanja na temu „Prevencija nasilja u školama“, 13. decembar prošle godine, vi nikada ne dođete u Narodnu skupštinu da o tome razgovaramo, niti ove preporuke uzmete ozbiljno u obzir, a pričate da opozicija nema mere, pa možete li jednom da priznate da je opozicija nešto u pravu, da nešto dobro radi, da nešto dobro predlaže?

Sa druge strane, upozoravali smo vas na kriminali klan u Ministarstvu unutrašnjih poslova, na Dijanu Hrkalović, na Nebojšu Stefanovića. Gde su vam oni sada? Upozoravali smo vas na agente stranog interesa u vašim redovima, na Zoranu Mihajlović, na Dragana Šormaza. Gde su vam oni sada? Slušajte malo pažljivije kada vam opozicija nešto govori.

Konačno, gospođo Brnabić kada ste govorili o ministru policije koji je odgovoran za smrt jednog demonstranta koga je ubila policija, znate ko je to? Vaš koalicioni partner SPS, Ivica Dačić, trenutni ministar spoljnih poslova. Vi ste sa njim u Vladi, koji tada nije podneo ostavku na predlog vašeg predsednika Aleksandra Vučića, kao što i vi sada ne podnosite ostavke i ne preuzimate objektivnu odgovornost. Ako nema subjektivne, ima objektivne odgovornosti i vi treba da podnesete ostavku, ja to od vas očekujem.

PREDSEDAVAJUĆA: Kolega Obradoviću, ja sam zadivljena vašom sposobnošću da iskoristite moje predsedavanje za ovako lepo politikanstvo koje ste u završnici izneli pred građane Srbije. Bravo.

Reč ima predsednica Vlade Ana Brnabić. Izvolite.

ANA BRNABIĆ: Samo ću bukvalno jednu rečenicu.

Znate, jedan od vaših predloga, kao što ste i sami rekli, je bio pojačan psihoterapeutski rad nad nasilnicima. Ja sam mislila ako vi zaista mislite ozbiljno, da ćete vi da krenete od sebe, pa kada vi krenete na pojačan psihoterapeutski rad, da ćemo onda na vašem primeru svi da učimo, pa ćemo to da proširimo na celo društvo. Hvala vam.

PREDSEDAVAJUĆA: Hvala.

Reč ima kolega Jovanović. Izvolite.

ALEKSANDAR JOVANOVIĆ: Gospođo Brnabić, mogu nešto da vas pitam, a i vas gospođo Paunović, vi ste ovde prva dama SPS, a vaš ministar u Vladi je podneo ostavku nakon one tragedije u „Ribnikaru“.

Postavljam pitanje, gospođo Brnabić, zbog čega je tačno gospodin Branko Ružić podneo ostavku? Da li zbog lične odgovornosti, subjektivne odgovornosti, postavlja se pitanje zašto jedan ministar podnosi ostavku, doduše, sa malim zakašnjenjem, ali podnosi, pozdravljam, a drugi ministar ovde sedi i ne pada mu na pamet da podnese ostavku?

Ako bi mogli da mi odgovorite na to pitanje, pošto gospodin Gašić nije ovde, evo postaviću vama pitanje, gospođo Brnabić. Predsednik opštine, pričam o nasilju, pričam o direktnim pretnjama smrću. Predsednik opštine Žagubica Safet Pavlović priveo je Ivana Milosavljevića, aktivistu iz Petrovca na Mlavi, u svoj kazino.

PREDSEDAVAJUĆA: Kolega, izazivate neku mikrofoniju, registrujte me.

ALEKSANDAR JOVANOVIĆ: Šta se nakon toga dogodilo imala je priliku da čuje cela Srbija. Dakle, Safet Pavlović izgovara sledeću rečenicu Ivanu Milosavljeviću, evo ga i gospodin Gašić, taman lepo… Dakle, ovako kaže – sledeći put…

PREDSEDAVAJUĆA: Ne registrujete me, kolega Jovanoviću.

Mogu li samo da vas zamolim, izazivate neku mikrofoniju. Ne znam da li imate svest, ali pišti cela sala. Sklonite mobilni telefon od jedinice, zato što se nešto čuje. To sam probala da vas upozorim. Izvolite.

ALEKSANDAR JOVANOVIĆ: Jel se čujemo sad? U redu. Ne znam šta se čulo, šta se nije čulo. Ako gledaoci koji prate ovo nisu čuli, postavlja se pitanje zbog čega je Branko Ružić podneo ostavku, a vi gospodine Gašiću ne? Znači, jedan ministar podnosi, drugi neće da podnese.

Postavlja se pitanje vama, gospodine Gašiću, kakve su mere, šta je uradila policija po pitanju pretnje smrću Safeta Pavlovića koje je cela Srbija imala prilike da čuje? Dakle, predsednik opštine Žagubica privodi građanina Ivana Milosavljevića u svoj kazino i izgovara mu rečenicu: „Budeš li me sledeći put prozivao preko „Fejsa“, sečemo te“. I šta vi radite po tom pitanju? Gledate u papir, jel? Pa šta čekate vi? Jeste li vi policajac ili šta ste? Nemojte tako da me gledate, znate šta radi gore taj Safet Pavlović.

Drugo pitanje, čiji je skup to sutra ovde zakazan? Jel to država organizuje, predsednik ili je to privatan skup jedne političke partije? Takođe pitanje za sve vas. Dakle, mi slušamo ovde, evo sad se javlja žena iz Vranja, kaže: „Došli su mi na vrata, nude mi 2.000 dinara da idem sutra na protest“. I nije lepo to što nekome nudite 2.000 dinara, dole na jugu, normalno, niža je tarifa, a gore na severu nudite po 5.000 dinara. Nije u redu prema svojim biračima, bar dajte neku istu tarifu, ljudi su zbunjeni i bune se, zašto neki pet, neki dve itd. Vidite ovako, gospodo bivši radikali, to gde ste sad trenutno su 1990. godine. Znamo se mi od ranije, Aleksandre Vučiću i pola vas što sedite ovde. Gurate narod u autobuse. Pravite nekakve kontramitinge, proizvodite haos i nasilje. Slušam Bakareca jutros šta priča, opozicija se naoružava.

Gospodine Gašiću, jel vi imate dozvolu za nošenje oružja? Da li imate dozvolu za nošenje oružja? Jel posedujete vatreno oružje? Pa ne bi bilo loše, gospodine Gašiću, da i vi svojim ličnim činom i primerom pokažete i vratite to oružje, da vas lepo snime kamere i da to bude pozivnica za sve one kojima ste dozvolili da vitlaju „kalašnjikovima“, da poseduju bombe, a znate da su nasilni, višestruki povratnici, višestruki kriminalci i ovde se pravite blesavi kako pojma nemate. Sve vi znate, gospodine Gašiću. Ja vam kažem još jednom, ne bi bilo loše da sami uradite to što treba da uradite. Nemojte da čekate Vučića da upravlja vašim životom. Nemojte to da radite.

PREDSEDAVAJUĆA: Bilo je to vreme poslaničke grupe, kolega Jovanoviću. Hvala vam.

Pravo na repliku, kolega Milenko Jovanov.

MILENKO JOVANOV: Dakle, neću ulaziti u to što brani jednog kriminalca i narkomana iz Žagubice, koji je kolima jurio ljude po ulici, ali mi je interesantno nešto drugo. Pazite sad ovo, da prosto neke stvari raščistimo šta se ovde sada događa i odakle one priče kako se mi plašimo itd.

Kaže Aleksandar Ivković, politikolog koji podržava ove koji organizuju i zloupotrebljavaju tragediju koja se desila, kaže – kada režimi padaju na protestima mora da se ispuni jedan od ova tri faktora: da se vođe režima uplaše za svoju slobodu ili bezbednost, to je jedan, da postoji mogućnost izbijanja oružanih sukoba, to je dva i da značajni elementi režima otkažu poslušnost, to je tri. Kaže, trenutno u Srbiji ne dešava se nijedan, ali oni rade na tome da prikažu da se nešto dešava.

Onda imamo ovoga u Skupštini koji kaže – evo, vi se plašite, čega se plašite? Koliko ste puta čuli ovih nekoliko dana da se mi nečega plašimo? Mi se njih plašimo. Pošto smo inače jako plašljivi, pa se jako uplašimo kada nam oni dođu nešto da nam kažu. Dakle, ako se već ne plašimo, hajde da stvorimo utisak da se oni kao nešto plaše i da se možda stvarno neko i zaplaši kada ih vidi, ali se to ne dešava.

Sa druge strane, imate Šolakove medije koji direktno, ali najdirektnije izazivaju toliku gnev i mržnju da je to strašno. Pazite sada, izveštaj odavde, kaže – naprednjaci se potukli zbog para za odlazak na Vučićev kontramiting.

(Srđan Milivojević: Tačno.)

Evo ga, to je dakle, onaj lažov koji je slagao svoje pristalice da dođu sa njim na Gazelu, eventualno svako može samo do toaleta, i odmah da se vrate. Oni se ljudi vratili, evo njega tu.

Taj lažov je izmislio ono što je izmislio, ministar demantovao, dakle policijska uprava demantovala, ali Šolak nastavlja sa tim. Pa, kaže Šolak dalje – Jovanov ispuštao čudne zvuke, Tepić otkrila nove informacije. I, onda ide dalje – dragi građani, primitivac Milenko Jovanov vas pozvao na protest, aplaudirala mu premijerka. Sramota na RTS-u, u Skupštini Marinika Tepić govori o Novaku Nediću, Javni servis sklanja fotografije. Javni servis svima sklanja fotografije. Prvi Vučićev operativac iz SNS proteruje glumce iz Srbije, iako im se ne sviđa režim neka odu negde drugde.

Dakle, to je to, podizanje temperature, u želji da izazovu građanski rat. To su te dve od tri činjenice ili tačke koje žele da ispune ne bi li realizovali ono što su naumili. Neće vam proći, niti vas se plašimo, niti ćete uspeti da podignete temperaturu dotle, niti će biti građanskog rata, niti će biti otkazivanja poslušnosti državnih organa, šetajte do mile volje, slušajte ovoga koji vas zove na Gazelu ponovo, neka vas prošeta negde drugo Beogradom ove nedelje, uživajte u tome, vaš fitnes trener …

PREDSEDAVAJUĆA: Reč ima, ministar Gašić. Izvolite.

BRATISLAV GAŠIĆ: Zahvaljujem gospođo, predsedavajuća.

Nemam nameru da odgovaram na neistine koje sam malopre zvanično pročitao. Svaki poziv policijskoj upravi širom Srbije se beleži i snima i trajno čuva. Razumem opterećenost čoveka koji u svom gradu godinama ostvaruje rezultat za Aleksandra Vučića i SNS od 98%, frustracija je velika.

Nazvali ste nas bivšim radikalima. Ja nisam nikada bio radikal. Da li sam glasao za njih u to vreme? Da. Zašto? Zbog Aleksandra Vučića, znajući ga dugi niz godina i pre toga. Sve ono što je rekao, sve ono što smo dogovorili je bilo ispunjeno.

(Aleksandar Jovanović: Šta nas briga za koga ste vi glasali.)

Ja sam, pa i jesam sa njim, ako sam vas dobro čuo. Zašto ne bih?

PREDSEDNIK: Jovanoviću, vi uporno izbegavate da prihvatite da se nalazite u Narodnoj skupštini, ne u kafani, ne u podrumu pića, niti bilo čemu sličnom. Ponašajte se pristojno.

Izvinite ministre, nastavite.

BRATISLAV GAŠIĆ: Rezultat svih obećanja Aleksandra Vučića možete da vidite i u mom rodnom Kruševcu i od grada koji su od 2000. do 2012. godine uništili, zadužili, napravili da bude palanka, izgubili 46.000 radnih mesta, u vreme vladavine takvog jednog režima, danas je to jedan prelep, uredan, doteran, čist, zaposlen grad. Tako da nećete da me uvredite sa tim.

Tamo Aleksandar Vučić ima 67%, vas nisam video na listi i verovatno da nisam čitao dole je kraj. Tako da laži koje ćete da iznesete da neko plaća, možete sutra ujutru isto da pošaljete vaše televizije, vaše medije, i u grad Kruševac kada budu krenuli srpski naprednjaci prema Beogradu na skup mira, tolerancije, bolje, lepše, uređene Srbije, Srbije nade. Tako da ću vrlo rado i ja da vas sačekam dole i da prođemo i da pričamo sa njima.

Taj narativ koji pokušavate da okrenete, svi vi, da neko nešto plaća, da neko nekome naređuje, da neko nekoga, ne pije vam vodu. Hvala.

PREDSEDNIK: Hvala.

Pravo na repliku, Snežana Paunović.

SNEŽANA PAUNOVIĆ: Hvala predsedniče.

Dobro je da ste mi dozvolili da se vratim na svoje mesto, da mogu da repliciram, jer inače je bila vrlo atraktivna SPS dok sam ja predsedavala. To valjda tako treba. To je tako politički korektno. To je tako kulturno.

Zašto je ministar Branko Ružić podneo ostavku? Pitao je prvu damu SPS-a, citiram jedan kolega. Pre svega, hvala vam za taj status prve dame, nemamo mi tu kategorizaciju među socijalistima nikad, mogla bi da budem možda prva drugarica, ali ne i dama tako kako me vi vidite.

(Srđan Milivojević: Kao, Mira.)

Mislite da je Mira bila dama, kolega Milivojeviću? Ona je bila drugarica, protiv toga ste se borili onomad, pred peti oktobar. Kako ste to zaboravili?

To nije tema o kojoj sam želela da govorim, iako se uvek kada nemamo argumenata setimo Mire Marković i Slobodana Miloševića i to je čudo jedno koje traje trideset godina. Kada nema argumenata, kada nema politike, kada treba pričate prazne priče, onda se vratimo trideset godina u nazad, pa i modele koje koristimo danas stari su tačno trideset godina, ako ne i trideset i neku.

Dakle, ministar Ružić koga ste, podsetiću vas, sa svih televizija, čak i ovih koje zovete režimski, pozivali da podnese ostavku kao jedino rešenje za situaciju koja se desila u „Ribnikaru“, odlučio da svojom ostavkom reši situaciju. Onda smo došli da u parlamentu razgovaramo šta možemo svi zajedno da uradimo i sveli se na jeftine, političke prozivke pojedinca, spočitavnje koje kakvih karakteristika, bez grama stida, bez grama srama.

Na kraju, borba protiv nasilja, znate kako rezultira, uvažena gospodo, moja diskusija na ovu temu nije nikoga, ne uvredila, nego rekla jednu ružnu reč. Komentari na Tviteru, ljudi koji su vaše pristalice, su užasni. Nema ovde reakcije koja je izazvana, ovde postoji princip i mantra da svako ko ne misli onako kao vi ništa ne valja i najgori je na svetu i može biti okarakterisan i doveden na najcrnje grane. Hvala vam.

PREDSEDNIK: Hvala vam.

Reč ima, Nikola Dragićević.

NIKOLA DRAGIĆEVIĆ: Zahvaljujem, predsedavajući.

Poštovane kolege, spletom srećnih ili nesrećnih okolnosti imam priliku da vam se obratim na samom kraju ove diskusije. Sa pažnjom sam u ovih prethodnih pet dana slušao sva izlaganja i moram iskreno da vam kažem da mi je žao što su građani Republike Srbije imali priliku da svedoče jednoj ovakvoj raspravi.

Dugo sam razmišljao o tome na koji način da koncipiran današnje izlaganje s obzirom na ozbiljnost teme i na činjenicu da toliko toga može i mora da se kaže.

Uvažena predsednice Vlade, pre neki dan ste izneli niz kritika povodom izlaganja jednog mog kolege predstavnika državotvorne opozicije. Posle njegovog, a daću sebi za pravo da kažem, odgovornog i trezvenog izlaganja, koje je u potpunosti bilo lišeno bilo kakve politikanske retorike, posle jednog, doduše kritičkog izlaganja u kom smatram da vas ni na koji način nije uvredio ni vas, ni bilo koga od vaših kolega, optužili ste ga da vam se obraća sa medijskih visina, sa Olimpa. Rekli ste tada, da ne ubacujemo i stručnjake, citiram vas – u to blato u kome se svaki dan valjamo. Pitam vas, da li je to ideja kako treba da radimo i kako treba da funkcionišemo?

Da se valjamo u blatu, to ste danas ponovili još jedanput. Da, plivamo u koritu, šta treba da radimo. Da se ponašamo kao šakali, hijene, bez vaspitanja, bez poštovanja, bez dostojanstva. Duboko verujem da je problem ovog društva to što ga njegove političke elite vuku na dno, a na dnu vlada anarhija, beščašće i haos. Na dnu nema kodeksa, nema reda, nema poštovanja. Hoću da vam kažem da mi na to ne pristajemo i da mi u tom blatu ne želimo da se valjamo. U predstavnicima Srpske stranke Zavetnici nikada nećete imati saučesnike u tome. Pet dana sedimo ovde i raspravljamo o svemu osim o onome što treba da bude tema ove sednice.

Nekoliko desetina puta tražili ste od nas predstavnika opozicije da osudimo izjave Jove Bakića i Milovana Brkića. Od nekoliko stotina hiljada građana Republike Srbije koji su na ulice grada Beograda izašli mirno i dostojanstveno da na takav način odaju i pokažu empatiju i saosećanje prema porodicama žrtava, koji na ulicu nisu izašli niti zbog jedne političke partije, ja u to duboko verujem, niti zbog jedne političke ideologije, vi ste uspeli da izvučete izjave dva, po meni, potpuno marginalna lica.

Njihovi stavovi ni na koji način, ponavljam, u to duboko verujem, ne oslikavaju mišljenje i osećanja većinskog dela onih ljudi koji su bili na ulicama toga dana. I to je u redu i to je vaše pravo. Možda nije pošteno, možda nije moralno, ali nije ništa na šta već nismo navikli sa vaše strane. Ja nemam nikakav problem da osudim te i takve izjave, ne da se od njih ogradim, već da ih javno i nedvosmisleno osudim.

Želim da vas pitam jednu stvar. Ne sećam se da ste osudili, a vi ćete me sigurno ispraviti ako grešim, kada su vaše partijske kolege vodili jednu prljavu kampanju i hajku protiv predsednice stranke koju ja predstavljam, jednoj budućoj majci, jednoj dami u blagoslovenom stanju kačili ste albansku kapu na glavu, crtali joj metu na čelu i onda te plakate lepili po kući njene porodice. Ne sećam se da ste to osudili. Ali, danas ste ovde i imate priliku da to uradite.

S druge strane, sećam se da je jedan potpredsednik Vlade, Vlade kojoj ste vi predsednik, ministar odbrane, takvu hajku nazvao, citiram: „političkim koloritom“. Rekao je tada - meni nije problem plakat, mnogo gore stvari su viđene i rađene. Ne mislim da će ikome pasti kosa sa glave.

Ako ste ovu sednicu već obesmislili na ovaj način i pretvorili je u priču o političkom nasilju, a to nije nebitna tema, ali treba da bude tema neke druge sednice, onda budite dostojni, budite pošteni, pa osudite i nasilje koje dolazi sa vaše strane.

Srpska stranka Zavetnici upozoravala je da će se ova sednica pretvoriti u priču o mitinzima i o kontramitinzima. Zato smo i tada insistirali da pre bilo kakvih javnih okupljanja, protesta, mitinga i kontramitinga održimo sednicu Narodne skupštine, na kojoj ćemo hladne glave, racionalno, ako je moguće bez preteranih emocija, razgovarati o uzrocima koji su doveli do ove tragedije i o onome što treba da budu rešenja da kao društvo izađemo iz situacije u kojoj se nalazimo.

Zato smo pre održavanja bilo kog protesta, u ponedeljak 8. maja, održali u ovoj Narodnoj skupštini, najvišem zakonodavnom domu, konferenciju za štampu, ne preko neke televizije, ne u stranačkim prostorijama, nego ovde u Narodnoj skupštini. Na toj konferenciji za štampu smo predloži konkretne mere iz sfere prosvete, bezbednosti itd. Smatram da smo time pokazali veliku dozu odgovornosti i spremnost da konstruktivno razgovaramo o rešenjima. O tim konkretnim predlozima i rešenjima verujem da će biti priče da u narednim danima govorima više, ja i moje kolege. U principu, to rešenje jeste jednostavno.

Našem društvu je, gospodo, u situaciji u kojoj se nalazimo, pre svega, potrebno jedinstvo, potreban nam je povratak tradicionalnim i moralnim vrednostima i potreban nam je povratak sebi i Bogu.

Zato želim da iskoristim ovu priliku da vas sve i vas moje kolege i građane, kako grada Beograda, tako i Republike Srbije, pozovem da se danas 25. maja, na Spasovdan,, okupimo tamo gde su se okupljali naši preci vekovima unazad, da se okupimo na Spasovdanskoj litiji i da iza moštiju Svetog vladike Nikolaja Velimirovića pokažemo jedan dostojanstven i moralni lik našeg naroda, za koji smatram da nam je u ovom trenutku preko potreban. Hvala.

PREDSEDNIK: Srđan Milivojević ima reč.

SRĐAN MILIVOJEVIĆ: Poštovani građani Srbije, nekoliko godina, četiri godine smo čekali da nam policija saopšti imena kompletnih idiota iz Savamale, jer i tada nisu primili poziv kao sinoć u Novom Sadu, ali ćemo mnogo brže saznati imena kompletnih idiota iz Novog Sada, kako to reče predsednik Aleksandar Vučić, koji su se tamo pobili.

Pozivam sve građane Srbije koji će biti prinuđeni da u petak dođu na miting, na kontramiting SNS, da ostanu i u subotu na mitingu slobodnih, dostojanstvenih, uspravnih ljudi. Pozivamo one koji su zatresli Gazelu… (Isključen mikrofon.)

PREDSEDNIK: To je bilo tih 36 sekundi koje ste imali. Odlično ste ih iskoristili.

Pravo na repliku.

MILENKO JOVANOV: Ja samo molim iste te građane da nikako ne nasedaju na pozive, da sačekaju da se dotični vrati iz toaleta, jer je to uradio već prošle nedelje. Rekao – idem samo do VC-a, svi koji su tu nek ostanu, ja se odmah vraćam. I evo, nije se vratio već ne znam koliko dana. Dakle, ako ga i poslušaju i ostanu, a ja nemam ništa protiv da svako šeta gde god misli da želi i da mu je mesto, nikako da ne veruju ovome kad kaže da ide do toaleta, jer se on posle toga ne vraća. Kad vide da je on otišao, i oni da se raziđu, da ne prođu ko oni ljudi na Gazeli koji su do ranih jutarnjih sati čekali da se on vrati. Da li se zadržao u toaletu ili je samo produžio do studija Nove S, to je sad velika enigma ili je to jedno te isto, i to ne znam, ali u svakom slučaju, vratio se nije. Hvala.

PREDSEDNIK: Mislim da znam, gospodine Jovanov, šta će da vam kaže u odgovoru. Reći će da je u stvari bio tu, nije nigde otišao, nego je legao na pod da ga ne vidite.

Da li se još neko od predsednika, odnosno ovlašćenih predstavnika poslaničkih grupa javlja za reč ko nije iskoristio svoje vreme?

Ukoliko se niko više ne javlja, u redu.

Reč ima predsednica Vlade, pošto više nema nikoga u sistemu. Izvolite.

ANA BRNABIĆ: Iskoristiću samo na početku da kažem da mi je ponovo užasno žao što je baš ovaj narodni poslanik bio poslednji govornik, zato što smo nakon pet dana ove sednice, koja je iznimno važna, u stvari poslednje što smo čuli je da određeni poslanici opozicije, a posebno oni koji organizuju proteste protiv nasilja, upravo ovaj narodni poslanik je organizator protesta protiv nasilja. On je taj koji je prijavio skup MUP.

Poslednja stvar koju smo čuli na ovoj užasno važnoj sednici je ponovo podela i vređanje velikog dela našeg naroda, jer kada kaže – dođite, u subotu je skup slobodnih, dostojanstvenih i uspravnih ljudi, uvredio je sve one ostale, sve one koji možda žele da dođu sutra, u petak ili one koji možda ni ne žele da dođu ni tada, a ne žele da dođu ni u subotu. Svi oni ostali su zarobljeni, nedostojanstveni i potčinjeni. I takve podele mi ne želimo. I to je ono što je moja najveća, najvažnija poruka danas.

Mi ne želimo podele. Ja ne mislim da u ovoj zemlji postoje slobodni ljudi i potčinjeni ljudi. Ja mislim da u ovoj zemlji postoje ljudi, ljudi koji različito misle, ali i jedni i drugi su slobodni, zato što smo mi u svojoj srži, suštini slobodarski narod.

Ja ne mislim da postoje robovi i mislim da je strašno i skandalozno što svaki dan u tajkunskim medijima čitamo da postoje robovi. Danas su rekli da ljude trpamo u pokretne torove u jednom od tajkunskih medija, pokretne torove. Sve te ljude nazvali ste ovcama. I dok god opozicija misli da ljudi mogu da se kupe za dve hiljade dinara ili tri hiljade dinara ili pet hiljada dinara, da su oni robovi, potčinjeni, zarobljeni, ovce, sendvičari, dok god to mislite, ljudi neće glasati za vas, zato što to mislite o vašem narodu. Vi delite ljude. To nije u redu. I na kraju naravno da takva atmosfera završi u jednom ili u drugom obliku nasilja.

Strašno je da mi danas živimo u državi u kojoj jedan univerzitetski profesor, profesor sa filozofskog fakulteta, kaže da ukoliko nekoga ne možete da pobedite na izborima, a vi ih jurite po ulicama. I kaže – jurićemo vas po ulicama. I nakon dva dana to se i desi, neki mladi ljudi su poslušali, napali jednog političkog analitičara. Nismo čuli osudu tog napada. Čuli smo ograđivanje nakon četiri dana rasprave, ograđivanje i osudu tog univerzitetskog profesora od dela opozicije, ne čak ni cele opozicije.

Odmah nakon toga, sat vremena nakon toga, što kaže moj kolega Milenko Jovanov, zaokružili smo, napravili pun krug, odmah su posuli pepelom i rekli - ma nije on u stvari ni mislio i u stvari mi njega i ne osuđujemo i ne ograđujemo se. To je samo njegovo mišljenje.

Danas smo videli salvu odbrana tog univerzitetskog profesora zato što nema veze da li univerzitetski profesor koji svaki dan provodi sa decom poziva direktno na nasilje. Ako je to nasilje nad neistomišljenicima, vašim neistomišljenicima, vi ne možete da delite ljude na elitu i sendvičare, na lepe i ružne, slobodne i zarobljene. Nije u redu. To nije u redu.

Rekla sam, što se tiče protesta protiv nasilja, najveće poštovanje prema svim ljudima. Nemam nikakav problem. Pokazali smo u poslednjih deset godina vlasti da svako u ovoj zemlji može da kaže mišljenje suprotno onome što mi mislimo kao vladajuća stranka ili vladajuća koalicija, da ljudi mogu da izađu, da protestuju iz dana u dan, iz nedelje u nedelju. Nikakav problem, čak i kad dođemo do toga da blokiraju druge građane i da njima oduzimaju slobodu kretanja, uvek uvereni da će na kraju razum preovladati i da će ljudi razumeti da nikakvog smisla nema da u jednoj demokratskoj državi uvek na kraju moramo da sednemo za sto i da se dogovorimo.

Nije potrebno da Ministarstvo unutrašnjih poslova deluje represivno, da nekog blokira, gura, tuče, ne daj Bože, ubije, kao što je to bilo na protestima 2008. godine, već da će se ljudi izraziti i posle nekog vremena shvatiti da ipak treba da pričamo i da će se tako sve smiriti i do sada se uvek tako sve smirivalo. Na kraju smo došli i razgovarali.

Zbog toga sam sa ministrima iz Vlade došla i sedela, sedela, evo, skoro čitavih pet dana da razgovaramo o Izveštaju koji ste tražili da vam Vlada napiše, pošalje i predstavi i da razgovaramo o ovoj ne samo izuzetno važnoj temi, nego i jednoj od najvažnijih temi, na jednoj od najvažnijih sednica koje smo mi ikada imali.

Žao mi je što deo onih koji su nas pozvali i tražili taj izveštaj predložili ovu sednicu, prvo, uopšte nije ni glasao za dnevni red te sednice, koju su sami predložili i sami tražili. Mislim da je to politička manipulacija koja pokazuje nedostatak odgovornosti i nedostatak smislenosti u ovom teškom trenutku, ali odgovornost pre svega prema građanima. Nema veze usvojen je dnevni red, usvojen je glasovima narodnih poslanika koji ga čak nisu ni predložili, a da bi imali tu debatu. Šta bi vi rekli građanima da poslanici koji čine većinu u ovom parlamentu nisu glasali za taj dnevni red? Kako bi to objasnili građanima? Predložili smo sednicu, tražili izveštaj, predložili dnevni red i nismo glasali. Pa kakav je to odnos prema građanima? Gde mi tu pokazujemo ozbiljnost i odgovornost?

Želim i kao predsednica Vlade da se zahvalim poslanicima SNS i našim koalicionim partnerima zato što ste glasali za dnevni red nekih drugih narodnih poslanika, narodnih poslanika opozicije koji su to predložili, a onda na kraju za to nisu čak ni glasali, jer da niste to uradili ne bi ni mi danas bili ovde, da niste to uradili ne bi ni predstavili ovaj Izveštaj, da niste to uradili ne bi ni razgovarali u ovom domu, domu naroda, domu demokratije o ovako važnoj temi, ne bi nas čuli građani.

Onda su neki odlučili i da napuste ovu sednicu prvi dan. Počeli smo u četvrtak, odlučili su da napuste već u petak. Neki se nikada nisu vratili zato što im ova tema uopšte nije bila važna, a neki su se vratili.

Mislim da smo pokazali, i na tome zahvaljujem i predsedniku Narodne skupštine, najveći i najširi stepen razumevanja i demokratije i poslali takvu poruku upravo iz ovog doma. Ne da se neko nekog plaši, ne da neko od nekog beži, ne da neko nekom nešto uskraćuje, već upravo suprotno, da imamo razumevanja i da mislimo da demokratski principi i načela moraju da se poštuju.

Podsetiću sve građane Republike Srbije, mi smo završili sednicu Skupštine u petak u 17.00 časova. Zašto? Da bi oni koji žele da budu na protestu protiv nasilja u 18.00 časova mogli da stignu na taj protest protiv nasilja. Mislim da je to najveći stepen demokratije i najlepše lice i demokratije i Srbije u ovom teškom trenutku.

Sa druge strane, ne razumem da ti isti nekom brane da se okupe na svom skupu, na skupu nade, na skupu jedinstva i na tom skupu su dobrodošli svi i oni koji protestuju protiv nasilja i oni koji traže nečije ostavke i svi ostali. Nemamo nikakav problem, ali zašto ponovo delite ljude na one koji imaju pravo da imaju skup i na one koji valjda nemaju pravo da imaju skup? Zašto su jedni divni, a drugi su sendvičari? Zar nije to sve naš narod? Zar nismo to svi mi zajedno? To je, takođe, neka borba protiv nasilja.

Konačno, želim, takođe, da kažem da sam zaista iskreno očekivala da na ovoj sednici, tokom čitave ove sednice čujem nešto o merama, o konkretnim merama kako da se borimo protiv nasilja. Slovom i brojem, a sve sam, kao što ste videli pisala, slovom i broje, osim četiri narodna poslanika opozicije, niko drugi iz opozicije nije govorio ni o jednoj jedinoj meri, da li nekoj novoj meri koju predlažete ili o našim merama, pa kakve očekujete da će dati rezultate i zašto neće raditi ili zašto su pogrešne i kako da ih unapredimo ili zašto uopšte da ih ne implementiramo. Četiri, slovom i brojem, poslanika opozicije su pričala o merama. Tim pojedinačnim poslanicima opozicije sam se beskrajno od srca zahvalila zato što su pokazali da postoji nešto iznad politike.

Ja mislim da je ovaj trenutak i ovakva sednica Vlade u stvari svim našim građanima trebala da pokaže da svi mi razumemo da nije politika sve, da postoji nešto iznad politike i da postoje određene stvari koje nisu, ne smeju i nigde nisu stvar političkog obračuna i političke borbe. Ne smemo da licitiramo i da se borimo tako što kažemo – e, u vaše vreme je ubijeno ovoliko i ovoliko žena, a mi kažemo – ali u vaše vreme je ubijeno ovoliko i ovoliko žena. To nije stvar političke borbe zato što ljudi nisu brojevi.

Kada sam govorila da se valjamo u blatu, govorila sam o tome zato što čim vi nama spočitate da smo mi krivi za ubistvo nekih žena ili, užas još veći, neke dece, čim mi na to odgovorimo, mi smo već svi zajedno neljudi i u blatu. Zato sam pet dana apelovala da ne pričamo o tim stvarima na taj način. Nadam se zaista da ćemo, nakon ove sednice svi otići dalje na posao ili večeras kada dođemo kući, razmisliti o svemu i razmisliti šta još dodatno možemo svi zajedno da uradimo za naše društvo dijalogom, a ne time da pokušamo da upotrebimo užasne ljudske tragedije za političke borbe, političke obračune.

Reći ću vam još jednom i da se složimo, molim vas, važno je oko toga zato što je važno za političku budućnost dalju u Srbiji.

Rekla sam, mnoge zemlje na svetu, i u Evropi i na svetu, su imale, doživele, nažalost, slične tragedije i slične masakre, ali niko, nikada, nigde nije to koristio za politički obračun i političku borbu. Niko nikada nigde to nije koristio da pozove ljude na proteste protiv neke vlasti imputirajući time direktno da je određeni čovek, pojedinac iz te vlasti ili mi kao vlast odgovorni ili krivi za to. Niko nikada nigde. Po tome smo uspeli da budemo, nažalost, jedinstveni.

Ali, mislim da nismo propustili priliku i da nismo propustili šansu. Mi stojimo tu sa pruženom rukom. Ta ruka je pružena kada smo, odnosno vi, poštovani narodni poslanici, kada ste vi glasali za dnevni red koji vi niste predložili, već je predložila opozicija. Kada ste vi glasali za taj dnevni red, za koji oni koji su ga predložili nisu glasali. Kada se vi rekli – želimo da se o ovome razgovara. Tada je, ako ne ranije, pružena ta ruka.

Sedela sam ovde da vam pokažem pet dana da je ta ruka pružena i zahvaljivala se od srca onim narodnim poslanicima koji su bili konstruktivni i davali predloge i kritikovali i mene lično. Ništa strašno, sve je u redu. Naravno, ja sam predsednica Vlada. Ni po jada da sam samo ja kriva i odgovorna. Sve je u redu. Zato što su pričali o merama i pričali šta bi još dodatno mogli da uradimo, a takvih je bilo. Rekla im – hvala vam beskrajno, hvala vam zato što smo pokazali da postoje stvari iznad politike.

Stojimo i dalje sa pruženom rukom. Ova prilika koju smo imali nije prošla. Nije jedna od tih prilika i šansi koje dođu, prođu i nikad se ne pojave. Mi stojimo tu sa pruženom rukom i ja verujem da će to ljudi prepoznati. Zaista iskreno, duboku verujem da će to ljudi prepoznati.

Ako sam pravila greške, za sve greške koje sam pravila u ovim teškim trenucima želim da se izvinim građanima Republike Srbije. Svako ko se našao povređenim ili uvređenim mojim gestom želim da im se izvinim. Žao mi je. Da, pravimo greške pod pritiscima. Žao mi je, ali ja mislim da građani ne smeju da se dele i mislim da u ovoj tragediji mi moramo da ostanemo jedinstveni.

Mislim da ako pozovemo da razgovaramo da onda glasate za dnevni reda da razgovaramo. Ako Vlada predloži mere, ako predsednik Republike predloži mere, da je ovo dom u kom se tokom pet dana razgovara o mera, a to se nije desilo. Stalno sam molila i stalno vraćala da razgovaramo o merama i stalno molila i stalno vraćala na to da osudimo nasilje, bez obzira da li su pozivi bili upućeni sa ove ili sa one strane, ali uglavnom su podele i pozivi na nasilje bili upućeni od strane onih koji organizuju protest protiv nasilja.

Razumem da ti ljudi nisu sledbenici tih političara. Potpuno mi je to jasno. Ali, molim vas, još jednom, da pokušamo da premostimo sve ove razlike i da pokušamo da se uzdignemo i da kažemo – nije sve u životu i na svetu politika, postoje i važnije stvari.

Možemo, i uvek smo tu, da razgovaramo oko toga da li smo ili nismo nešto doprineli ekonomskom rastu. Mislim da jesmo i da je to više nego očigledno, vi mislite da nismo.

Da li smo dobro ili dovoljno brzo gradili puteve ili pruge ili nismo? Mislim da jesmo, vi mislite da nismo.

Da li smo dovoljno ili ne uložili u poljoprivredu, da li smo dobro raspodelili budžet, da li smo trebali više u obrazovanje, a manje u vojsku? Mislim da smo uradili najbolje što smo mogli u datom trenutku za našu zemlju i da ona napreduje, vi mislite da nismo.

To je domen politike i političke borbe, ubijena deca nisu. Ubijene žene, nisu. Molim vas da se makar oko toga razumemo.

Zahvaljujem svima što ste mi dali priliku da budem ovde sa ministrima, da odgovaram na pitanja i zaista se nadam da ćete pozdraviti sve skupove na koje naši građani žele da dođu.

Ja u svoje ime želim da kažem građanima da su uvek svi dobrodošli na skup protiv nasilja u subotu da svakako, sa moje strane, ja ću biti tamo, pa zato želim da pozovem građane jer to skup koji ja osećam bliže svom srcu, skup nade, skup jedinstva i želim da ih pozovem da dođu i u petak i da pokažemo da postoji Srbija nade i da postoje stvari koje su iznad politike i da su u ovoj zemlji svi jednaki.

Hvala vam mnogo. Živela Srbija!

PREDSEDNIK: Zahvaljujem predsednici Vlade i ukupno, naravno, Vladi Srbije na nekoliko stvari, dakle, najpre na tome što ste se odmah odazvali pozivu naše Narodne skupštine i sastavili Izveštaj koji smo tražili, dostavili ga na vreme onako kako smo tražili i što ste tu evo već pet dana da o tom izveštaju govorimo na ozbiljan i odgovoran način.

Hvala što ste na taj način pokazali, vi sa svoje strane, i poštovanje prema našoj Narodnoj skupštini, prema teškoj temi zbog koje smo se okupili da govorimo i poštovanje prema svim ljudima koji su u našoj zemlji tužni ovih dana i porodicama koje su pretrpele stravične gubitke, ali i svima drugima.

Tako da, hvala na učešću u raspravu po tački 1. a mi ćemo svakako da razgovaramo sa Vladom o ovim i svim drugim pitanjima i danas nakon 16.00 časova, pošto je poslednji četvrtak u mesecu.

Ovim zaključujem pretres.

Mi prelazimo na 2. tačku dnevnog reda.

Primili ste Izveštaj o nadzoru programa komercijalnih pružalaca medijskih usluga za period od oktobra 2022. godine do kraja marta 2023. godine sa posebnim osvrtom na izveštavanje o slučajevim nasilja u televizijskim programima, kao i Predlog zaključka Odbora za kulturu i informisanje od 17. maja 2023. godine.

Molim poslaničke grupe, ukoliko to već nisu učinile, da odmah podnesu prijave za reč sa redosledom narodnih poslanika.

Saglasno članovima 192. i 238. stavovi 3. i 4. Poslovnika Narodne skupštine otvaram jedinstveni pretres o IZVEŠTAJU O NADZORU PROGRAMA KOMERCIJALNIH PRUŽALACA MEDIJSKIH USLUGA ZA PERIOD OD OKTOBRA 2022. GODINE DO MARTA 2023. GODINE SA POSEBNIM OSVRTOM NA IZVEŠTAVANjE O SLUČAJEVIMA NASILjA U TELEVIZIJSKIM PROGRAMIMA, KOJI JE PODNELO REGULATORNO TELO ZA ELEKTRONSKE MEDIJE, SA PREDLOGOM ZAKLjUČKA ODBORA ZA KULTURU I INFORMISANjE, OD 17. MAJA 2023. GODINE.

Dakle, ovlašćeni predlagač je Odbor za kulturu i informisanje.

Reč ima predstavnik predlagača, narodni poslanik Nebojša Bakarec.

Pre nego što vam dam reč, samo iz razloga koje sam već naveo, danas nas čeka u popodnevnom delu sednice postavljanje pitanja Vladi Srbije, produžavamo rad nakon 18.00 časova.

Od 16.00 do 19.00 časova će biti Vlada.

Gospodine Bakarec, izvolite.

NEBOJŠA BAKAREC: Poštovani gospodine Vladimire Orliću, predsedniče Skupštine, poštovane dame i gospodo narodni poslanici, poštovani građani, još jednom naravno ću izraziti saučešće porodicama svih stradalih u dve tragedije.

Samo da konstatujem da je naravno i ovu tačku dnevnog reda tražila opozicija. Naravno da smo im izašli u susret, a ja moram da konstatujem da sam upravo sada prebrojao broj pripadnika opozicionih poslaničkih mnogobrojnih grupa. Od njih osamdeset petoro prisutno je svega tridesetak. Znači, vrlo slabo prisustvo na tački koju su tražili. Prozivaju REM, drže skup zbog REM-a. Evo šta imamo da kažemo o REM-u.

Dakle, novi Izveštaj REM-a koji ste dobili je sačinjen na vaš zahtev. Opozicija ga nažalost nije podržala na sednici 17.5.2023. godine. Ovaj izveštaj je naravno urađen vrlo profesionalno, vrlo brzo, u kratkom roku, što je pohvalno i odnosi se na period koji je opozicija tražila od oktobra 2022. godine do marta 2023. godine.

Još jednom ću podsetiti na osnovne neke činjenice. REM nije nadležan na Internet, a svuda u svetu pa i kod nas najveći deo sadržaja koji sadrže ili promovišu nasilje se nalazi na Internetu. Takođe, zlonamerno se potpuno preuveličava uticaj rijaliti programa.

Izneću vam podatke iz ovog izveštaja REM-a. To su egzaktni podaci, profesionalnih službi koje ne čine bilo kakvi političari niti promenljivi članovi REM-a, nego su to profesionalne službe REM-a, koje su tu od kada je i RRA, osnovana od strane sadašnje opozicije davnih godina.

Dakle, B92, govorim o televizijama sa nacionalnom frekvencijom, B92 praktično nema rijalitije, udeo u emitovanom programu na B92 je praktično manji od 1%. Televizija Prva ih ima jako malo rijalitija, i udeo u emitovanom programu TV Prve je 6%. Hepi, kruže neistine stalno da Hepi emituje rijaliti Parove, on ga ne emituje već godinu i po dana. Emituje druge rijalitije i udeo tih rijalitija u emitovanom programu TV Hepi je 11%. Jedini od televizija sa nacionalnom frekvencijom to je TV Pink. On zaista emituje niz rijalitija od kojih je najpoznatiji ona Zadruga, i ono što je zaista nedopustivo, po meni, udeo u emitovanom programu na Pinku je 39% i to vam stoji ovde u izveštaju.

Međutim, moramo da se podsetimo, da i TV Nova, to je tajkunski kablovski kanal koji je veoma gledan, ima gledani rijaliti Suvajver, koji čini ogroman udeo u emitovanom programu TV Nova S. Da podsetim da vrlo nedosledno opozicija traži ukidanje u svojim novim zahtevima i protestima samo ukidanje rijalitija sa televizija sa nacionalnom frekvencijom. Kažem, da ste dosledni, da ste dobronamerni opozicija vi bi tražili ukidanje rijalitija na svim televizijama. Dakle, i na kablovskim televizijama, dakle i na TV Nova S. Zbog čega to ne tražite?

Postaviću pitanje, da se samo podsetimo i građani da se podsete ukoliko su zaboravili ko je u Srbiju 2006. godine doveo rijalitije Veliki brat i njih još 10. Žuti tajkun, današnji lider opozicije, predsednik jedne opozicione parlamentarne stranke koja je prisutna ovde. Od 2006. godine on je bio šef kancelarije predsednika republike, predsednik gradskog odbora jedne stranke, ministar, gradonačelnik, on je doveo u Srbiju rijaliti programe. Današnja opozicija je tada bila na vlasti i tada nije tražila zabranu rijalitija. Zbog čega tada, sadašnja opozicija nije tražila da se 2006. i 2007. godine ukine 10 rijalitija žutog tajkuna, na prvom mestu Veliki brat. Taj tajkun je danas lider opozicije i predvodi, videli smo, ove proteste, kojima se traži ukidanje rijalitija.

Podsetiću da je Odbor za kulturu i informisanje na sednici održanoj 20. novembra 2022. godine, usvojio zaključak kojim daje nedvosmislenu podršku REM-u u obavljanju poslova koji su definisani zakonom. Podsetiću vas šta je to REM i šta je to po zakonu REM.

Znači, Zakon kaže da je Zakon o elektronskim medijima da je REM osnovan kao samostalna nezavisna regulatorna organizacija koja vrši javna ovlašćenja u cilju delotvornog sprovođenja utvrđene politike u oblasti pružanja medijskih usluga u Republici Srbiji, unapređivanja kvaliteta i raznovrsnosti usluga elektronskih medija, doprinosi očuvanju i zaštiti i razvoju slobode mišljenja izražavanja. Osnovan je u cilju zaštite interesa javnosti u oblasti elektronskih medija i zaštite korisnika usluga elektronskih medija. Podsećam vas, mnogi su to zaboravili sasvim sigurno iz opozicije, da je zakonom zabranjen pritisak na članove Saveta REM i zaposlene u službama pogotovo u procesu odlučivanja po konkursnoj dokumentaciji, ali i inače.

Apelujem inače, na sve političke, medijske činioce da stanu u odbranu nezavisnosti REM i da mu omoguće nesmetan rad u skladu sa zakonima Srbije.

Da podsetimo, opozicija stalno napada REM i proganja članove Saveta REM i meša se u rad nezavisnog regulatornog tela koje je upravo ta opozicija osnovala dok je bila na vlasti i to je deo kampanje Šolakovih tajkunskih medija, i kompanija Junajted medija Junajted grupe, sa ciljem da se primora REM da dodeli nacionalnu frekvenciju jednoj od televizija u vlasništvu Junajted medija.

O tome čemu su izloženi članovi Saveta REM-a, najbolje svedoči višegodišnje satanizovanje gospođe Olivere Zekić. Izneću samo par primera. Predsednik NUNS-a, je 2018. godine u tajkunskom Danasu napisao, šta si našao zajedničko – citiram – kod Ćićoline, čuvene porno dive i Olje Zekić, još čuvenije članice Saveta REM-a, kraj citata. Nedopustivo.

Isti predsednik NUNS-a je u „Danasu“ 2018. godine napisao – Zekićeva fatalna savetnica svekolikog političkog šljama u zemlji. Nedopustivo, novinar to kaže.

Sergej Trifunović, bivši predsednik jedne opozicione stranke je 2019. godine uputio članici Saveta REM Oliveri Zekić, ženomrzačku poruku na tviteru da je za nju dobra samo porno karijera.

Na sajtu Direktno, koji opet kontroliše ovaj žuti tajkun 19. novembra 2021. godine je osvanuo uvredljiv tekst – izbor Zekić bio bi šamar građanima i borcima za slobodne medije, i onda se kaže danas je REM telo koje građanima poruči da promene kanal ako im se ne sviđa da gledaju promociju ubice Zorana Đinđića, i to je pre svega zasluga i odgovornost Olivere Zekić. Dakle, oni je optužuju i za ubistvo Zorana Đinđića.

Hrvatski novinar, takođe hrvatski mediji su se u to uključili, Dejan Kožul, 24. jula 2022. godine je na hrvatskom sajtu napisao sledeću neistinu i uvredu – predsednica Regulatornog tela Olivera Zekić nema problema sa veličanjem ratnih zločinaca. Nikada to nije činila, niti ikakve veze REM ima sa tim.

(Boško Obradović: Ovo nije zaključak Odbora.)

Nakon velike tragedije, to je nedavno bilo, pre neki dan u osnovnoj školi Ribnikar, glumac Sergej Trifunović je pre neki dan izjavio da predsednica Saveta REM nosi na duši bati tri ubijena deteta, citiram njegov tvit, i zbog te izjave predsednica Saveta REM je podnela krivičnu prijavu protiv Sergeja Trifunovića, koji inače, prononsirani narkoman i alkoholičar, inače, heroj opozicije.

(Radomir Lazović: Jel ovo izveštaj Odbora?)

Postoje još stotine uvredljivih tekstova na račun REM-a, u celini je protiv članova Saveta REM još od 2018. godine. Vrši se neviđen pritisak na rad nezavisnog regulatornog tela REM, od strane dela medijske i političke javnosti. Članovi Saveta REM su izloženi upravo ovih bukača, ovih dvadesetak pripadnika opozicije koji su ovo tražili, a sada galame ovde, neće ovo. Dakle, članovi Saveta REM su izloženi pretnjama, napadima, satanizaciji, targetiranju njih i članova njihovih porodica.

(Boško Obradović: Ja ovo nisam rekao na Odboru.)

U nizu pretnji REM-u, ističe se preteći nacistički grafit koji je dva puta u avgustu i decembru 2022. godine, to takođe stoji u izveštaju iscrtan je na ulazu zgrade u kojoj stanuje zamenik predsednika REM-a Milorad Vukašinović. U avgustu 2022. godine posle odluke Savet REM-a o dodeli nacionalne frekvencije, dozvole na zgradi u kojoj živi porodica Milorada Vukašinovića u Novom Sadu, drugi put je nacrtan akronimi i REM uz kukasti krst, čime je targetirana njegova porodica. Dakle, neko je ekstremistima dostavio kućne adrese članova Saveta REM-a i policija je utvrdila kasnije, ali sada je to u tužilaštvu, je utvrdila je kukaste krstove iscrtavao izvesni Nebojša Dec, član opozicione stranke sa prebivalištem u Novom Sadu.

Moja poruka malobrojnim predstavnicima opozicije koji su tražili ovu tačku i ovaj izveštaj REM-a, a sada ne sede ovde, nego ručaju, doručkuju, marendaju i ne znam šta rade, ništa ih ne interesuje da rade ovde u Skupštini, sada vas ima manje od 20, moja poruka vama je pustite REM na miru, pustite ih da rade po zakonu, da odlučuju bez pritisaka.

To je zakonska obaveza svih nas i opozicije…

(Aleksandar Jovanović: Malo sporije čitaj.)

Evo javlja se i ova pijandura sramotna koja je malopre uništila mikrofon ovde, jer je mikrofon počeo da zuji od alkoholnih isparenja ovog primerka.

Dakle, da se razumemo, REM nije savršen. Ako neko treba da postavlja pitanje REM-u, onda je to upravo u vezi ovog izveštaja, onda je to upravo SNS i mi…

(Boško Obradović: Dosta više.)

PREDSEDNIK: Gospodine Bakarec, trenutak samo.

Gospodine Obradoviću, nemojte da vičete.

Znači ovako, kada govori predstavnik predlagača, a vi vičete i opet to radite, upravo sada to ponovo radite. Upravo sada to radite, vi Tepić. Šta je potrebno da bude u redu? Da se vi izvičete pa da bude u redu.

To ne može tako. To nije sednica Narodne skupštine, to i takvo vaše ponašanje, i vaše i svih ostalih.

(Nebojša Bakarec: Jel ti Ćuta dao vinjak? Ako si to okusio, nije dobro.)

(Narodna poslanica Ivana Parlić dobacuje.)

Dakle, kad govori ovlašćeni predstavnik predlagača, a vi onda galamite svi u isti glas, i vi Parlić, tako je, i vi isto, dakle, kad galamite svi u isti glas, nemojte onda da provocirate reakcije onoga ko govori, slušajte me sad šta vam pričam, nadajući se da ćete tako da dobijete pravo na repliku.

(Ivana Parlić: Vi ste najveći nasilnik ovde. Vi ste nasilnik. Isključite mu mikrofon. On je završio.)

Zašto vi sada, Parlić, ponovo vičete s mesta? Ne možete da se kontrolišete i dalje? I na ovakvoj sednici ne možete da se kontrolišete? Samo obratite pažnju na jednu stvar, i vi i svi drugi. To i takvo vaše ponašanje predstavlja nasilničko ponašanje. Samo imajte u vidu da ljudi koji ovo gledaju u direktnom prenosu od vas gledaju primere nasilničkog ponašanja.

(Ivana Parlić: On je agresivan i vi ste agresivni.)

Da, Parlić, i vi isto.

Slušajte sada, dozvolite da završi ovlašćeni predstavnik predlagača, bez vikanja, bez upadanja u reč, bez dobacivanja i svega drugog što radite.

(Ivana Parlić: Orliću, isključite mu mikrofon. Ovo ne može da se nastavi.)

Kad on završi, Parlić, po deseti put u roku od samo 60 sekundi, dakle, molim vas da se uljudite, nemojte da vičete. Kad završi predstavnik predlagača, onda lepo redom svi vi. Svako ima pravo na ovlašćenog predstavnika, prijavu za reč.

Manojlović, i vi imate potrebu da vičete, želite da vam se čuje ime. Evo, budite ponosni, čulo se i vaše ime, da ste i vi vikali i da dobacujete.

Ljudi, zašto ne možete da se ponašate pristojno? Šta je problem?

(Ivana Parlić: Zato što je on nasilnik, i vi ste, a sednica je protiv nasilja.)

Dobro.

Gospodine Bakarec, ako možete da nastavite da govorite i u ovakvim uslovima, ja bih vas zamolio, da ne gubimo vreme.

NEBOJŠA BAKAREC: Hvala, gospodine predsedavajući, da podsetim.

Dakle, da se razumemo, dragi građani i dragi predsedavajući, o ovom izveštaju govorim, REM nije savršen.

(Boško Obradović: Ovo nije zaključni govor.)

(Predsednik: I Boška Obradovića molim da ne viče.)

Ako neko treba da postavlja primedbe i pitanja REM-u, to je onda SNS i to smo mi, poslanici SNS i ja kao zamenik predsednika Odbora za kulturu i informisanje. Te primedbe REM-u se odnose, pre svega, na rad luksemburških medija koji rade, proizvode i emituju program u Srbiji, a koji formalno nisu u nadležnosti REM-a, a izgleda da nisu ni u čijoj nadležnosti.

Inače, moram da vas podsetim da je neodrživo da mediji koji proizvode i emituju program u Srbiji nisu ni u čijoj nadležnosti. Dakle, ovi mediji, „Junajted grupa“ i „Junajted medija“, već devet godina emituju i propagiraju mržnju i nasilje sa svojih televizija. I to kako? Ovi mediji, na čelu sa TV N1 od 2014. i od 2017. godine na čelu sa TV Nova S propagiraju mržnju, nasilje, stereotipe i predrasude protiv 700.000 članova SNS i zato je to zabrinjavajuća, ali, nažalost, i protiv otprilike 1.300.000 birača i simpatizera SNS. Ovi mediji targetiraju predsednika Republike i članove njegove porodice, članove Vlade, a posebno premijerku i sve ostale funkcionere vlasti.

Promocijom i praktikovanjem verbalnog i fizičkog nasilja, opozicija i njeni mediji u vlasništvu tajkuna Šolaka „Junajted medije“ najmanje šest godina, kao što vidite, stvaraju bolesnu atmosferu u društvu, koja pogoduje nastajanju tragedija, poput onih u Osnovnoj školi „Ribnikar“ ili onih u Mladenovcu i Smederevu.

(Boško Obradović: Ovo uopšte nije tema, predsedavajući.)

Dehumanizaciju, jer govorim o mehanizmu koji dovodi do nasilja koji je povod za ovu sednicu i povod za ovaj izveštaj o REM-u, koji oni optužuju za nasilje, dakle, dehumanizaciju i demonizaciju protiv predsednika Vučića, pripadnika SNS, generiše upravo, kao što vidite, opozicija, ali i njeni mediji.

Najbolji primer koji opisuje svu tu mržnju na televiziji koja se proizvodi i emituje isključivo u Srbiji je trosatni propagandni film TV N1 „Vladalac“ i u tom filmu ime Aleksandra Vučića se pominje u negativnom kontekstu 442 puta, uz 43 uvrede. Citiram: „zao, radioaktivan, bolestan, toksičan, neuračunljiv, negativno rođen“, kraj citata.

Postoji i ogroman dnevnik nasilja koji ovi nasilnici, evo vidite i upravo ovde demonstriraju, sa fizičkim napadima, napadima na Skupštinu i RTS i pretnji smrću, kao što mi sada prete smrću, i zato i reagujem, moram da reagujem. Sav ovaj dnevnik opozicionog nasilja u pozitivnom svetlu prikazuju opozicioni mediji i o tome upravo govori Izveštaj REM-a.

Narodni poslanik žute stranke je pretio mučenjem, silovanjem i smrću sinu i bratu predsednika Vučića. Upravo član ovih stranaka koje izlaze je na svom „Tviter“ nalogu 8. 12. 2021. godine napisao stravičnu objavu: „Andrej i Danilo pronađeni u šahtu kao Gadafi“, kraj citata. Niko iz opozicije nije reagovao na ovu uvredu. Evo, vidite, oni to podržavaju. Sada pozivaju i na ubistvo predsednika Vučića, zato su ustali i prave haos. To je sramota.

(Boško Obradović: Sedi dole!)

Navešću i dva poslednja primera od pre neki dan, kada su njihovi ideolozi Milovan Brkić i Jovo Bakić na skupovima i njihovim medijima opozicije pozvali na otkidanje glave predsednika Vučića, na jurenje po ulicama, na silovanje majke predsednika Vučića, na ubijanje svih nas i na bacanje u reke…

PREDSEDNIK: Samo jednu stvar da vam kažem, potpuno mi je jasno da ovo namerno radite. Potpuno mi je jasno da ovo namerno radite.

(Boško Obradović: Niko ga nije ovlastio da govori. Ne možete više da radite šta hoćete. Ovo nije zaključak Odbora.)

Obradoviću, jel možete da ne vičete iz klupe, da ne urlate i ne obračunavate se sa drugima u ovoj sali. Šta pokušavate da postignete? Šta?

(Boško Obradović: Ne možete više da radite šta vi hoćete.)

Tim i takvim ponašanjem, Obradoviću, šta pokušavate da postignete?

(Boško Obradović: Prekinite ga! Prekinite ga!)

Vikanjem? Vikanjem na sve u sali, šta pokušavate da postignete?

(Boško Obradović: Nastavi samo, nema problema.)

Evo, objasnite bilo kome, ne morate meni, na šta to liči. Na šta to liči?

(Boško Obradović: Sve je u redu. Samo nastavite.)

Dakle, ja lepo zamolim svakog od vas pojedinačno, nemojte, ljudi, da vičete, i za vas, gospođo, isto važi… Jel tu vama mesto dok traje rasprava?

(Tamara Milenković Kerković: Jeste, tu će mi biti mesto.)

Jel tu mesto? Nije. Svakome je mesto u klupi koju ima, za njegovom poslaničkom jedinicom, da lepo i pristojno sedi, sasluša druge, a onda govori kad dobije reč. Je li takvo ponašanje i nasilje koje pokazujete odnos prema temi vaš? Jel to? To. Ako niste ništa bolje i ništa lepše od toga mogli da pokažete, svaka vam čast.

Hajde budite ljubazni da lepo sednete na svoja mesta, dobijete reč i da govorite. Šta hoćete? Ponovo da se obračunavate sa drugim narodnim poslanicima? Na ovoj i ovakvoj sednici da se obračunavate sa drugim poslanicima? Budite ljubazni, sedite pristojno u svoje klupe. Važi za sve vas iz Dveri. Gospodine Jovanoviću, možete i u tu klupu, možete i u tu, nije važno, samo sedite i u miru i tišini sačekajte da završi onaj ko govori.

Šta hoćete? Da se proslavite time što ćete da zaradite opomene na ovoj sednici? E, svaka vam čast. Ako vam je to odnos prema onome što se desilo, ako je to odnos prema onome što osećaju ljudi u ovoj zemlji u ovom trenutku, svaka vam čast.

Budite ljubazni, po ko zna koji put, sedite i bez vikanja, saslušajte da završi poslanik koji govori i posle toga govorite vi.

Gospodine Bakarec, ukoliko možete…

(Tamara Milenković Kerković: Ne može da završi.)

(Boško Obradović: Sedi dole!)

NEBOJŠA BAKAREC: Apsolutno. Meni, gospodine predsedavajući, ništa ne smeta.

PREDSEDNIK: Boško Obradoviću, nemojte da vičete na narodne poslanike u sali. Nemojte to više da radite, čoveče. Nemojte to više da radite.

Završite, gospodine Bakarec, i posle toga poslaničke grupe dobijaju reč. Da, i svi ostali da lepo sednu na svoja mesta i da u miru saslušamo kraj.

(Boško Obradović: Sedi dole!)

(Tamara Milenković Kerković: Cela opozicija vam stoji. Kako vas nije sramota? Prekinite ovog čoveka!)

Izvolite.

Ne znam da li me dobro čujete. Svi da sednu na svoja mesta.

NEBOJŠA BAKAREC: Hvala vam, gospodine predsedavajući, pre nego što sednete, molim vas da se umirimo, molim vas da budemo parlamentarni, da budemo kulturni, da budemo pristojni…

(Boško Obradović: Da se umirimo?)

(Predsednik: Svi neka lepo sednu na svoja mesta. Izvolite.)

Znači, sada ću izneti veoma značajne podatke iz Izveštaja o radu, nove podatke koji su oni tražili, ali nastaviću. Dakle, na sajtu „Junajted medije“ stoje na naslovnoj strani brendovi i kanali koje poseduje „Junajted medija“ na prostoru Balkana u šest država i oni imaju nacionalne kanale, kablovske kanale, portale, radio stanice, pet radio stanica u nadležnosti Ratela, štampana izdanja, produkciju, prodaju, digitalnu distribuciju, e-sportove.

Moram da obavestim građane i pripadnike opozicije da su N1 i NovaS televizije ni na nebu, ni na zemlji. Sticajem okolnosti moćni mediji, Šolakove imperije i njegovih stranih kompanija i kanali u vlasništvu „Junajted grupe“ su privilegovani u ovoj državi, nedodirljivi za naše organe. „Junajted grupa“ i „Junajted medija“, to je REM utvrdio, a i Ratel utvrđuje, su utvrdili da oni godinama brutalno krše Zakon o elektronskim medijima i Zakon o oglašavanju i druge zakone. Državi Srbiji to nanosi ogromnu finansijsku štetu od više stotina miliona evra.

Ja ću vas obavestiti sledeće. REM se više puta, to su interesantni novi podaci, REM se više puta zvanično žalio Luksemburškom regulatornom telu za elektronske medije, ALIA, i 15. maja ovo regulatorno telo Luksemburga 2023. godine izreklo opomenu za televiziju N1 zbog sramne emisije „Junaci doba zlog“, epizoda devet, „Fikus za šefa“ u kojoj su vređali premijerku Anu Brnabić. Prethodno je Savet REM na sednici održanoj 7. decembra 2022. godine utvrdio da je u navedenoj emisiji prekršen član 27. Pravilnika o zaštiti ljudskih prava u oblasti pružanja medijskih usluga. Dakle, tv N1 je kršio ljudska prava Ane Brnabić tako što ju je diskriminisao po osnovu pripadnosti LGBT populacije i po osnovu pripadnosti SNS-u. Dakle, diskriminisali li su je po osnovu seksualnog i političkog opredeljenja.

Druga konstatacija iz izveštaj, REM je 17. marta 2021. godine podneo žalbu Luksemburškom regulatornom telu za elektronske medije, ALIA, povodom žalbe i emitovanja emisije – Dobar, loš, zao, 17. marta 2021. godine na servisu NoveS u srpskoj verziji. Predmetni segment programa tv NovaS je sadržao govor mržnje i diskriminaciju uperenu protiv predsednika Srbije i njegovih srodnika i drugih aktera srpskog političkog života. Luksemburžani, ALIA je ovo razmatrala ovo 18 meseci i odbila je žalbu REM uz obrazloženje, slušajte pažljivo, da se radi o umetničkim slobodama i da političari moraju da trpe više nego ostali. Dakle, za Luksemburžane su uvrede koje su upućene majci predsednika Republike, dakle, p… ti materina odvratna, dakle to su za njih umetničke slobode.

Na kraju, pitam pripadnike opozicije, pitam na primer člana opozicije, gospodina Bulatovića, da li se slaže sa ovim što oni rade? Kakvo je njegovo mišljenje, Dejane Bulatoviću o ovome što oni rade? Da li smo ti i ja koji se znamo od 1996. godine na protestima radili ovakve haos ili nismo.

Završavam, dakle, apelujem na Ministarstvo informisanja i telekomunikacija, REM i Ratel, da utvrde, da li se kablovski kanali „Junajted grupe“ i „Junajted medije“ da li su registrovani u Srbiji u skladu sa zakonom? Da li krše neke zakone i druge propise u Srbiji? Da li se stvarno emituju i reemituju svoje programe ovde ili negde drugde? Molim ove tri institucije da o ovome obaveste Narodnu skupštinu Srbije koja je nadležna za REM i Ratel, da obaveste Vladu Srbije. Srbija neće stati.

Poslednja rečenica. Sutra ćemo pokazati šta je to pristojna Srbija. Sutra ćemo, a i oni će doći na skup nade, ja ih pozdravljam. Živela Srbija.

PREDSEDNIK: Hvala predstavniku predlagača.

Vama, ako ste stvarno ponosni na ovako nepristojno, čak divljačko ponašanje, svaka vam čast.

Dragana Rakić, zbog duvanja u pištaljku, na ovoj i ovakvoj sednici, izričem opomenu.

Pustio sam i vas i sve ostale da pokažete svoje lice, ali nemojte da mislite da nisam video i čuo šta ste radili. Vama Manojlović zbog udaranja u klupu, neću sada da izreknem opomenu, ali hoću da vam kažem, da vas bude i stid i sram, jednako kao Draganu Rakić i sve ostale. Sramota.

Da li predsednici, odnosno predstavnici poslaničkih grupa žele reč?

Reč ima, Đorđe Pavićević.

ĐORĐE PAVIĆEVIĆ: Da, hvala gospodine predsedavajući.

Možda je najbolji pokazatelj koliko imaju respekt prema žrtvama i prema karakteru ove sednice upravo izbor prethodnog govornika koje je trebalo da predstavi izveštaj REM-a.

Zaista je neobično da niko od predstavnika REM-a ovde ne sedi, znači, ne sedi da brani ono što je napisano u ovom izveštaju, a čuli smo jednu grubu interpretaciju svega toga i zloupotrebu svega toga što je tamo napisano, jer gotovo ničega od onoga što, o čemu je gospodin Bakarec govorio, nema u tom izveštaju, ne govori se o tome. Pošto REM, nema vremena da dođe u Skupštinu, da prestavi i brani svoj izveštaj, imaju verovatno prečeg posla zato. Kao što smo videli juče na sednici na kojoj su gospodinu Vučićeviću dali dozvolu za emitovanje televizijskog programa.

E, pa, dame i gospodo, ja ću ovde reći jednu jednostavnu i svima očiglednu istinu, a to je da REM nije samostalno, nezavisno, regulatorno telo, nego je to telo koje u stvari Savet REM-a, a posebno predsednica Saveta Olivera Zekić, pretvorila u partijski organ i to jedan od stubova režima i zbog toga bi ceo Savet REM-a trebalo da podnese ostavku.

Ako se izuzme predsednik Republike, teško je pronaći državni organ ili osobu koja predstavlja taj državni organ koji u tolikoj meri i toliko otvoreno zloupotrebljava javna ovlašćenja koja mu je država dodelila. To REM čini na toliko grub i na toliko bahat način da ću ovde ukratko samo pokušati da pobrojim neke od tih stvari. Ako nekome to nije bilo jasno do juče Savet REM-a se potrudio da to svima stavi do znanja. Podsetiću da je juče Savet dao dozvolu za emitovanje televizijskog programa firmi „Insajder tim doo“ ukratko „Informeru“ i to protivzakonito, bez elaborata, što znači da su dobili blanko dozvolu, valjda dozvolu da emituju šta hoće i da puštaju u program ono što žele, a da se radi o firmi koja je vlasnik novina „Informer“ koja je najviše puta do sada kršila kodeks novinara i ne samo to, nego je već pre nekoliko dana na naslovnu stranu stavila lidere opozicije kao silovatelje dece, a učesnike protesta „Srbija protiv nasilja“ proglasila za narkomane…

PREDSEDNIK: Možete li samo molim vas, da utišate te zvižduke govori vaš narodni poslanik smetate čoveku, hajde prekinite sa tim.

ĐORĐE PAVIĐEVIĆ: Sa ove strane dolazi zvižduci, molim vas da izreknete neku opomenu možda za to.

PREDSEDNIK: Dolazi sa te strane oko vas, iako mislite da je neko glup ili gluv varate se. Samo prekinite da se ponašate na potpuno nepriličan način, svi zajedno.

ĐORĐE PAVIĆEVIĆ: Valjda, Savet REM-a molim vas, da pustite da govorim. Valjda Savet REM-a smatra da svaki dan u medijima treba da…

PREDSEDNIK: Da li ste hteli da kažete nešto Lazoviću?

Imate neki problem?

ĐORĐE PAVIĆEVIĆ: Prekidate govor i molim vas.

PREDSEDNIK: I, vi mislite da ste u kafani?

ĐORĐE PAVIĆEVIĆ: Molim vas, prekinite sa tom praksom.

PREDSEDNIK: Pogledajte malo oko sebe, osvrnite se, vidite gde se nalazite i kako se ponašate tu gde ste seli.

ĐORĐE PAVIĆEVIĆ: Vrlo su korisni vaši saveti.

Sada bih ja nastavio da govorim o onome što radi Savet REM-a i nekoliko reči o njegovom izveštaju, o čemu je predlagač valjda trebalo nešto da kaže, ali ništa od tome nismo čuli.

Davanjem ove dozvole „Informeru“, faktički, Savet REM-a valjda smatra da da svaki dan u medijima treba da slušamo, kao što slušamo ovih dana u ovoj Skupštini da opoziciju čine, citiram - lešinari i hijene, ološ nerazumni, neracionalni bolesnici, bestijalni, najbizarniji, nesrećnici, bednici, narkomani i alkoholičari, i kao jagoda na šlagu, citiram – govnari. To je predsednica Vlade ovde izgovorila i tako nešto je valjda u redu da se legalizuje, da prosto postane normalno da sada o opoziciji govorimo na takav način i samo na takav način, ni na jedin mogući drugi način.

Tako onda premijerka može da nas obmanjuje beskonačno, da ubeđuje javnost da nigde u svetu nije bilo zahteva za smenu nakon ovakvih incidenata. Koleginica Đorđević je govorila kako je to bilo u Americi, na koji način su tamo senatore prozivali, da li primaju ili ne primaju novac od Američkog udruženja za oružje.

Takođe, nije odgovorila na pitanje da li je postojao zahtev u Norveškoj da Vlada premijera Stoltenberga tadašnja podnese ostavku, što je bilo tačno, ali je nevezano od toga izgubila izbore već posle naredne godine, ali smo zato slušali ovde kako je najveća bezbednosna pretnja valjda univerzitetski profesor Jovo Bakić, kako Kristijan Golubović nije njemu ravan, kako mnogi drugi koje gledamo po ovim medijima u stvari jesu male bebe i mirotvorci u odnosu na njega.

E, sada, nekoliko napomena i o samom izveštaju i nekoliko napomena o borbi Olivere Zekić protiv opozicije i o njenoj promociji nasilja. Poenta ovog izveštaja je trebalo da bude da u stvari, „Hepi“ i „Pink“ ispunjavaju uslove koje propisuje REM za emitovanje na nacionalnoj frekvenciji. To je toliko očigledno, čak i u samom izveštaju da to nije tačno, da ni REM nije mogao da skrije, bez obzira na konstataciju, da je to tako.

Valjda posle onog samog poricanja Milomira Marića pred REM-om, kada je govorio o tome da ni samog sebe ne može da prepozna, ni „Hepi“ ne može da prepozna i da će biti mnogo bolji u narednom periodu ili samoamnestiranja „Pinka“, gde je Željko Mitrović govorio o tome da su oni dobri zato što ih REM nije kažnjavao, a onda prema tome nisu ništa krivi, ali da to što i u izveštajima iz 2019. i 2020. godine, recimo, stoji da oni ne ispunjavaju elaborate, nema nikakve veze, u buduće će biti mnogo bolji, a predsednica Saveta REM-a onda kaže da mi ne treba da uzimamo u obzir ono što je prethodno bilo, nego samo što će biti. To je nekakva mantra koju je ona vrlo često ponavljala. A to što će biti, videli smo u ovim izveštajima.

Tako da se za kulturno-umetnički ili naučno-obrazovni program pojavljuju nekakve bizarne cifre, u prisustvu i to bez oznaka o tome da to jeste naučno-obrazovani ili kulturno-umetnički program, nego se kaže - u emisijama kolažnog tipa nastavljeno je emitovanje izdvojenih programskih celina naučno-obrazovnog i kulturno-umetničkog programa, i ovo je moj omiljeni deo izveštaja, a zabeležene su i rubrike dečijeg programa. Zabeležene su rubrike, kao otprilike voda na Marsu ili znakovi života u svemiru, tako da, recimo, u „Hepiju“ je jedina emisija koja je bila posvećena dečijem programu je bilo predstavljanje knjige izvesne dečije pesnikinje Madam M. I to je bilo u 5:15 časova ujutru kada su svi ljudi mogli to da gledaju. Ali je zato u svojim javnim nastupima predsednica Saveta REM-a jasno stavila do znanja o čemu se tu radi, da to nije nikakva nezavisna institucija, da u stvari jeste REM jedan partijski organ, što možda i potvrđuje ova današnja sednica, gde ona ne brani ovaj izveštaj, nego brani predstavnik partije kojoj ona služi.

Tako da, ona zna da su za ekološke proteste sa raznih strana ušlo oko 100 miliona evra, divno, da bi trebalo kazniti sve one koji su protestovali protiv ili loše govorili o predsedniku Vučiću, da bi da je ona vlast, kao što nije, svi oni koji blokiraju saobraćaj bili pohapšeni i da oni koji traže reakciju na izveštavanje „Pinka“ ili „Hepija“ u stvari jesu ljudi sužene svesti sa nedostatkom demokratskog kapaciteta i govori o njihovoj komesarskoj suštini.

To nam govori predsednica Saveta REM-a koja u isto vreme otvoreno krši ili ne poštuje zakone ili izvrće smisao nekih zakonskih normi. Setimo se praćenja izbora, dodeljivanja frekvencija, nedodeljivanja pete frekvencije, nezakonitog štrajka, nekažnjavanja nasilja u medijima, za šta postoji zakonska osnova ili nekažnjavanja kršenja prava dece i maloletnih lica u medijima, sve sa gotovo istim opravdanjem za koje smo čuli ovde da nigde ne piše da oni moraju da prate izbore, da nigde ne piše koji je rok za dodeljivanje pete frekvencije i da te njene čudne amaterske pravne i političke analize, u stvari, imaju vrlo veliki uticaj.

Ali, zato za nasilje i divljanje na nacionalnim televizijama reakcije REM-a ne postoje, jer nije bilo potrebne većine. Recimo, za 78 prijava građana dostupnih na sajtu REM-a iz 2020. godine, doneto je isto toliko rešenja kojima su sve prijave bile nepotpune i odbačene su kao neuredne. Meni je nekoliko njih divno, recimo, za pretnju ubistvom od strane Kristijana Golubovića Staniji Dobrojević, REM ne izriče meru, ali zato pokreće ono što nije u njegovoj nadležnosti, a to je da pokreće krivičnu prijavu, koja je, naravno, odbačeno. Bože sačuvaj da se tako nešto, da se Kristijan kazni, jer je on omiljeni gost ne samo ovih medija, nego i škola i drugih institucija u ovoj državi. Ili, na primer, za davljenje jedne učesnice u "Zadruzi", kada je REM odbacio prijavu kao nepotpunu, a onda kada je prijava upotpunjena, odbacio ju je kao neblagovremenu, zato što je u tom periodu istekao rok koji je trebao da bude.

Poštovani građani, ukoliko nećete da Srbija ili medijska slika u Srbiji liči na program TV „Pinka“ u kome nam urednici ovih medija i neki politički analitičari objašnjavaju šta svi vi treba da mislite, smatramo da je potrebno da ovaj Savet REM-a ili podnese ostavku ili po hitnom postupku bude smenjen, da se otvori rasprava o tome šta REM radi da ne bi dobili možda nekakve Gordane Uzelac u novom sastavu REM-a, a da bi se to dogodilo, potrebno je da u subotu u 18.00 časova bude mnogo ljudi i da mnogo ljudi to traži, jer to jeste jedan od važnijih zahteva tog protesta. Hvala.

PREDSEDNIK: Predstavnik predlagača.

NEBOJŠA BAKAREC: Hvala vam, poštovani predsedavajući.

Poštovani gospodine poslaniče, ja sam hteo da uputim građanima, prvo, izvinjenje zbog ponašanja naše opozicije koja je tražila ovu tačku, tražila je da se o ovome raspravlja, ali sada ću pokušati da dam svoj doprinos, sada ću sedeti, pa ću pažljivo odgovarati, pažljivo sam slušao uvaženog gospodina poslanika, pa redom moram da mu odgovorim sledeće.

Dakle, „Informer“, uvaženi profesor fakulteta, kolega gospodina Bakića, je prebacio ovde nama slučaj „Informer“ i dodelu, ne znam, frekvencije za kablovsku televiziju. To nije predmet uopšte ovog Izveštaja, a mene je optužio da nešto pričam što nije u Izveštaju i što nije tačno.

Dakle, to o čemu ste vi govorili, o „Informeru“, nije predmet ovog Izveštaja, ali kad ste već to rekli, da vas upoznam, ja sam tražio informaciju od REM-a, dobio sam je. Dakle, ide ovako, elaborat „Informera“ je dostavljen stručnoj službi uz formalnu prijavu. Inače, svima je dopušteno da bez izuzetka emituju program kroz kablovsku mrežu, ukoliko prođu REM i podnesu elaborat.

Programski elaborat je dostavljen i postoji i pogledale su ga stručne službe REM i u protivnom ne bi bilo moguće izdati dozvolu za rad bilo kome, pa ni za ovu sitnu kablovsku televiziju kojih ima inače milijardu ovde. Sam Šolak ima bezbroj kablovskih kanala i televizija.

Uvaženi profesor je sam pominjao Jovu Bakića, ali nije citirao šta je uvaženi profesor, njegov kolega baš sa tog fakulteta, rekao svima nama. On je rekao – ne možemo da vas pobedimo na izborima, zato ćemo vas bacati u reke, juriti po ulicama, ubijati, a ja samo da podsetim da su tako fašisti u Novom Sadu za vreme Drugog svetskog rata jurili Srbe, Rome i Jevreje, ubijali ih i bacali u Dunav, i to je primer. Dakle, ovaj prethodni govornik je pričao o protestu, što nije u Izveštaju.

Samo da podsetim, pošto se ovaj Izveštaj tiče televizije „Pink“, da podsetim da SBB, odnosno „Junajted medija“ emituje 50 kanala na svojoj platformi sada, 50 kanala televizije „Pink“, i to sve pripadnici opozicije gledaju i ne daju nikakve primedbe. Dakle, njihova televizija, njihov tajkun, emituje 50 kanala televizije „Pink“, čiju zabranu oni traže. Ja vas pitam - zbog čega onda ne tražite zabranu SBB koji emituje 50 kanala televizije „Pink“, što čini oko šestine ukupnih kanala koji se emituju na SBB platformi?

Sledeće, da obavestim sve one koji se ne sećaju, Kristijan Golubović je do 2012. godine, u vreme kada je sadašnja opozicija bila vlast, bio prisutan u svim medijima, u svim njihovim medijima i tada je od svih tih njihovih medija proglašavan za heroja, očigledno opozicije, i danas ga ovaj profesor pominje, ne znam zbog čega.

Dakle, i da podsetim opoziciju da je njihov lider, žuti tajkun, vlasnik mnoštva firmi koji je u poslovnom odnosu sa Šolakom, odnosno „Junajted medijom“ koja emituje 50 kanala „Pinka“ bio do pre koju godinu suvlasnik jednog dela u procentu televizije „Pink“, pa se pitam - zbog čega niste protestovali protiv vašeg tajkuna koji je bio suvlasnik televizije „Pink“, koji vas sad predvodi na vašim protestima, a gde pretite da ćete zatvoriti „Pink“, zatvoriti RTS, okružiti, uništiti itd?

Dakle, ja moram da vas podsetim na još jednu činjenicu. „Junajted grupa“ i „Junajted medija“ iznose neistine i vi iznosite neistinu da se njihovi programi zajedno sa srpskim reklamama emituju u Sloveniji i u Luksemburgu, a zatim da se taj neizmenjen sadržaj navodno distribuira u kablovske mreže u Srbiji. To je naravno neistina.

Daću vam odgovor od slovenačkog regulatora to je Agencija za komunikacijska umrežja, ona tvrdi suprotno, ona kaže sledeće - kanali „Junajted grupe“ su u Sloveniji, takođe, prekogranični, reemitovani i programi u Sloveniji nemaju licencu u Sloveniji. Normalno, jer su registrovani u Luksemburgu.

Iz ovoga možemo lako zaključiti da se programi tj. kanali „Junajted grupe“ ne emituju u Sloveniji na srpskom, što je normalno, jer Slovenci uglavnom ne poznaju srpski. Ne emituje se u Luksemburgu gde su fiktivno prijavljene sve kompanije „Junajted grupe“, naravno, zbog toga što Luksemburžani, takođe, ne govore srpski. Ti programi se proizvode i emituju isključivo u Srbiji na srpskom jeziku uz srpske reklame, master „Junajted grupe“, da ne kažem, svih njihovih televizija u Beogradu, i to znači da ti kanali nisu prekogranični, a nisu ni domaći, jer nemaju dozvolu od regulatora, što znači da krše zakone ove zemlje. Šta su to onda? To su piratski kanali koji u Srbiji rade bez dozvole, ne plaćaju naknadu regulatoru. Dakle, REM-u.

Da vas podsetim, REM se ne finansira iz budžeta, već se finansira iz ovih naknada i, dakle, ovi kanali „Junajted medije“ i Šolaka ne plaćaju ni naknade organizacijama koje štite autorska i druga prava Sokoj i OFPS. Mislim u ovom obraćanju, u ovoj turi, toliko. Hvala.

PREDSEDNIK: Poslovnik?

Izvolite.

IVANA PARLIĆ: Gospodine Orliću, ovo što ste danas uradili ući će u anale parlamentarizma. Uradili ste nečuvenu stvar. Vi ste ovu sednicu zloupotrebili da prevarite građane Srbije. Prekršili ste niz članova – 107, 104, 27. Ko je ovaj čovek? Gde su predstavnici REM-a? Ovo je nasilje… (Isključen mikrofon.)

PREDSEDNIK: Evo da vam objasnim.

Ja sam pročitao ovu tačku dnevnog reda i tu piše – Predlog zaključka Odbora za kulturu i informisanje od 17. maja 2023. godine.

Ovaj čovek, kako ste rekli, narodni poslanik Bakarec je ovlašćeni predstavnik…

(Ivana Parlić: Ovo nije zakonski.)

Opet vičete, Parlić. Opet vičete i opet galamite iz svoje klupe i svaka vam čast na vašem današnjem ponašanju i vama i Tatjani Manojlović koja je, takođe, vikala i lupala u klupu sa obe ruke, video sam to, i Dragani Rakić koja je duvala u pištaljku.

(Ivana Parlić: Kad mora žena to da radi.)

Svaka vam čast koliko poštovanja i pijeteta ste pokazali. Svaka vam čast, ali da dovršim odgovor.

Narodni poslanik Bakarec je ovlašćeni predstavnik Odbora, Odbora za kulturu i informisanje i kada budete prestali da vičete, može budete čuli šta vam govorim…

(Ivana Parlić: Jel ovo Izveštaj? Ovo nije Izveštaj?)

…ali važno je da čuju svi ostali, one koje to zanima i ljudi koji ovo gledaju.

Dakle, Nebojša Bakarec je, za vašu informaciju, predložio Siniši Kovačeviću, koji je iz vaše stranke i iz vaše poslaničke grupe i nalazi se na čelu Odbora za kulturu i informisanje, da on, Siniša Kovačević, bude ovlašćeni predstavnik na ovoj sednici i da on iznese sadržaj Predloga zaključka i da govori o Izveštaju i sve ostalo.

(Ivana Parlić: Ovu sramotu da čita Siniša Kovačević.)

Siniša Kovačević to nije hteo. Sada imate primedbe na to što je Nebojša Bakarec ovlašćeni predstavnik predlagača, a vama je ponuđeno da možete da govorite umesto njega i vi to niste hteli.

(Ivana Parlić: Ovu sramotu da govori Siniša Kovačević.)

Dobro je da se čuje i da se vidi da svi u ovoj zemlji vide vaše ponašanje.

(Ivana Parlić: Ovo nije Izveštaj.)

Sramno ponašanje i odnosi se na sve vas koji ste ponovo vikali…

(Ivana Parlić: Sram vas bilo!)

… dobacivali, vređali druge narodne poslanike.

Vidite ovo, Izveštaj o kome govorimo, između ostalog, u naslovu sadrži ove reči – sa posebnim osvrtom na izveštavanje o slučajevima nasilja u televizijskim programima.

(Ivana Parlić: Ovo je nasilje.)

Zahvaljujući vama ovu sednicu Narodne skupštine, pokazujući vaše ponašanje danas, ste pretvorili u nasilje u televizijskim programima.

(Ivana Parlić: Vi ste nasilnik.)

Ova će sednica, zahvaljujući vama, verovatno jednog dana da bude predmet nekog Izveštaja koji se bavi analizom nasilja u televizijskim programima. Odnosi se i na vas iz Narodne stranke i na vas iz Demokratske stranke i na vas ostale koji ste vikali tu, vas iz Dveri itd.

(Narodni poslanik Radomir Lazović dobacuje iz klupe.)

Lazoviću, šta je bilo, osećate se zapostavljeno? I na vas se odnosi.

Svaka vam čast, što ste najružnije i najgore moguće nasilje pokazali u televizijskom programu svojim ponašanjem danas i što insistirate na tome Parlić.

Treba li da se glasa? Koje ste članove uopšte rekli?

(Ivana Parlić: Čl. 107, 104. i 27.)

Treba. Znači, za član 107.

Reč ima Jahja Fehratović.

JAHJA FEHRATOVIĆ: Hvala, poštovani predsedavajući.

PREDSEDNIK: Dobićete i vi povredu Poslovnika posle, samo sačekajte, dao sam reč narodnom poslaniku.

JAHJA FEHRATOVIĆ: Čujete se više nego ja za mikrofonom. Dobro bi bilo da saslušate.

Poštovani predsedavajući, mi smo još u prošlom sazivu usvojili nešto što se zove „Kodeks o ponašanju narodnih poslanika“. Ja ne znam zašto i taj instrument koji je na inicijativu onih koji su tada tražili da uđu u ovaj parlament i usvojen, ne počnemo primenjivati? Mislim da bi to bilo jako korisno u ovakvim situacijama, jer mi narodni poslanici, kao izabrani predstavnici građana Republike Srbije, ovde predstavljamo ogledalo tih građana.

A, sigurno građani nas nisu birali da ih predstavljamo na ovakav način, da u javnom diskursu širimo ovakve scene i da u svakom smislu budemo suprotnost onoga što je u ovom trenutku najpotrebnije svim građanima Republike Srbije.

Ova tema je izuzetno važna. Ona se tiče jamstva i morala. REM jeste jedna od bitnih institucija. Mi kao društvo smo odgovorno društvo i od kako je sve ovo počelo, mnogo puta smo čuli od svih predstavnika izvršne i zakonodavne vlasti da niko ne beži od odgovornosti i da to samo treba sagledati na onaj način koji je prihvatljiv, koji je civilizovan i koji je pre svega u skladu sa činjenicama.

Naravno da svaki od narodnih poslanika isto tako ima svoju odgovornost i on je manifestuje danas i prethodnih dana u ovoj Narodnoj skupštini, kao i svakom svojom izgovorenom rečju, da li ona odgovara istini, da li je to činjenica ili politikanstvo, populizam, primitivizam ili još nešto gore od toga što doprinosi atmosferi u društvu koja ne vodi ničemu i što otklanja fokus sa onoga što bi trebalo biti glavna intencija ove sednice Narodne skupštine, a to je da se sagledaju sve činjenice u vezi sa onom tragedijom i ovim tragedijama koje još uvek ne možemo da u svakom smislu i svakom segmentu razumemo.

Zato, kao narodni poslanik, zaista se ograđujem od ovakvog ponašanja narodnih poslanika. Smatram da to nije ni u skladu sa njihovim biračima, ali to je njihovo ogledalo, to su oni i neka sa takvim ponašanjem izađu na predstojeće parlamentarne izbore, ako ih bude, pa da vidimo kakvu će oni dobiti podršku ili neće dobiti podršku. Mislim da osim toga ništa drugo ne može biti odgovor na ovakvo ponašanje i dalje držanje u fokus onoga što ne bi smelo biti fokus ove Narodne skupštine. Morali bi smo pre ostalog biti odgovorni, pre ostalog kao poslanici, kao roditelji, kao građani, preuzeti odgovornost za stanje u našem društvu.

Mediji su jedan deo te odgovornosti. Regulatorno telo ima svoj Pravilnik, ima svoje obaveze i ono kao takvo isto tako i svoju odgovornost. Svaki od medija i uređivačka politika isto tako ima svoju odgovornost i dobro je da vidimo zaista koliko je ko odgovoran, ali da to bude isključivo u skladu sa činjenicama, u skladu sa realnom situacijom, a ne po željama, po hirovima, po onome što su možda politike koje hoće da ovu državu uvedu u neku vrstu nestabilnosti.

Kao što je danas mnogo puta kazano i ovi rijaliti programi nisu izum ove godine ili ovoga kvartala godišnjeg, već oni postoje na našem prostoru jako dugo. Sećam se i tog prvog „Velikog Brata“ koji je bio na jednoj drugoj televiziji, gde su kao učesnici bili političari iz tadašnje klike koja je danas opozicija i koji su na taj način davali legitimitet takvom programu.

Isto tako, smatram da je naš problem mnogo dublji. U prethodnom obraćanju po prethodnoj tački dnevnog reda govorio sam o tome da bi na svim televizijama sa nacionalnom frekvencijom trebalo biti mnogo više kulturnog programa, mnogo više obrazovnog programa, školskog programa.

To bi se moralo uvesti obavezujućom nekom zakonskom uredbom da svaka od tih televizija zaista mora imati obrazovni program, kao što je nekada, recimo, imao RTS u periodu kada smo mi odrastali, koji je jedini u stvari zadržao takvu vrstu programa.

Naravno da naš glavni problem u ovom slučaju izazivanja tragedije nisu samo mediji, televizije, REM, možda je mnogo više problema u internetu, u tome koliko smo kao društvo sposobni da kontrolišemo sadržaje koje gledaju naša deca, koje odašilju opet ljudi iz našeg društva, koji na taj način žele da steknu popularnost, novac, poziciju u društvu, a koji na svaki mogući način šteti odgoju, vaspitanju i kreiranju percepcije o svetu naših generacija. Pre ostalog, jutjuberi, pa onda i sve druge vrste takvog jednog neposrednog odnosa koji je jako primamljiv za decu svih uzrasta. To je postao jedan opasan biznis koji niko ne kontroliše, na koji niko ne ukazuje i koji nanosi veliku štetu.

Mislim da bi trebalo o tome mnogo više i ozbiljnije govoriti sa ove pozicije i sa ovih pozicija, jer to je nešto što utiče na svest učenika, đaka, adolescenata i svih onih koji čine naše društvo.

Zato bih zamolio i jedne i druge narodne poslanike da se vratimo u temu, da se manemo politikanstva, da ovo što danas imamo priliku govoriti iskoristimo kao poruku građanima, pa i samima sebi, jer smo i mi građani, da zaista smo odgovorni, da smo zaista ljudi koji se brinu za te građane, za budućnost ovog društva i ove države na najbolji način. To je nudeći konkretne predloge, nudeći konkretne mere, dajući sugestije kako da se izborimo sa svim ovim što su opasnosti.

Ovo kako smo počeli da činimo je sve suprotno od toga. Mi ovim podgrejavamo ono što je doprinelo da dođe do tragedije. Mi ovim podgrejavamo zlo. Mi ovim načinom radi nekog sitnog šićara idemo putu da unesemo nestabilnost u našu državu. Mislim da duboko niko od narodnih poslanika to ne želi ili nije svestan posledica koje to može proizvesti. Da je ovo samo malo veća usplahirenost, neka vrsta viđenja šanse, ali pogrešna. Pogrešna u svakome smislu, jer niti je ovo način, niti je put, niti je ovo prilika, niti je ovo bilo kakva šansa za bilo koga, jer smo u ovom svi poraženi.

Možemo mi pravdati sebe i svoju savest kako god hoćemo, ali smo svi poraženi, svi smo doprineli ovome, svi na izvestan način. Ako nam to što se dogodilo nije dovoljan pokazatelj da moramo početi sebe da menjamo, onda to nije više ni stvar samoobmane.

To je stvar nečega što ima veze sa patologijom, sa nezajažljivom željom za preuzimanje moći bez realnih mogućnosti, za nasilnim preuzimanjem nekih vrsta moći u društvu, što nikada ni jednom društvu nije donelo dobro, a što je građanima uvek nanosilo zlo.

U tom duhu ja pozivam da oni koji imaju konkretne predloge, konkretne mere da ih kažu danas ovde, da se svi zajedno izborimo za njihovu primenu, a da se manemo politikanstva, da se manemo zloupotreba, da se manemo toga da kada izađemo odavde a neko nas tapše po ramenu i kaže – svaka vam čast, neka ste im rekli. A, to neka ste im rekli vodi nas u sve dublji i dublji ponor. Hvala.

PREDSEDNIK: Po Poslovniku.

Samo polako da se čujemo svi.

Možete po Poslovniku, a možete kao predstavnik poslaničke grupe.

TAMARA MILENKOVIĆ KERKOVIĆ: Po povredi Poslovnika.

Zahvaljujem.

Predsedniče, povredili ste više članova, ali član 106. je onaj na koji se sada poziva, da govornik može da govori samo o tački dnevnog reda o kojoj se vodi pretres.

Naime, vi ste trebali da mi date reč prema članu 103. još malopre, jer imam prednost i treba odmah da date po završenom izlaganju prethodnog govornika. Ali, Okej, sačekali ste i to nije prvi put.

Ono što građani Srbije treba da znaju je da je poslanik Nebojša Bakarec, kao predstavnik Odbora za kulturu, trebalo da iznese izveštaj Odbora za kulturu, koji je između ostalog sam pisao. Međutim, ovo je bio falsifikat jer on nije iznosio izveštaj Odbora za kulturu i informisanje, već je iznosio svoje viđenje rada opozicije, ono što naziva tzv. tajkunskim medijima. To nije bio predmet Odbora za kulturu. Ovo je falsifikat. Vi to niste smeli da dozvolite.

Takođe, i prethodni govornik se nije držao dnevnog reda, jer je deleći lekcije opoziciji o ponašanju koju ste sludeli i stalno sluđujete svojim ponašanjem i dovodite stalno do ovakvih scena, jer niko normalan ne može da sluša ove izlive laži i uvreda i prethodni govornik je pokazao veliko licemerje, govorim sada o kolegi Jahji Fehratoviću, jer je delio lekcije opozicije opoziciji o politikanstvu, a ovu sednicu koja je strašna, koja je zakazana zbog najvećih tragedija, nečuvenih u ovoj zemlji, do kojih je došlo izlivanjem nasilja on je započeto govorom o trkačkim konjima, hipodromima i ergelama. Dakle, to je najveća uvreda žrtvama.

Ja zbog toga prosvedujem protiv ovog licemerja, a i protiv vašeg ponašanja.

Nastavite li ovako imaćete duplo veći broj ljudi na ulici. Hvala.

PREDSEDNIK: Da li je to punih dva minuta?

Pošto ste pričali šta je šta, šta je izveštaj, šta je falsifikat, evo ja da vam kažem šta je ovo što ste sada uradili. To je sada replika i to je dva minuta od vremena vaše poslaničke grupe. To je to.

Što se tiče drugih stvari o kojima ste pričali, nikakav problem. Da li ćete nešto da fotošopirate ili nećete odavno to nikoga ne impresionira.

Samo jednu molbu imam i za vas i za sve ostale. Nemojte nasilje da primenjujete i pokazujete ni na ovoj sednici, ni kada budete dolazili pred Narodnu skupštinu, šta ste rekli, za vikend.

Dakle, nemojte da uradite onako, na šta pozivate, da upadate u Narodnu skupštinu ili druge institucije, da ponovo bilo šta razbijate, da ponovo bilo koga povredite, da ne govorimo o pljačkanju i svemu ostalom. Samo to nemojte da radite. Sve ostalo, široko vam polje.

(Tamara Milenković Kerković dobacuje.)

Što se tiče ove sednice. Nisam ja dao Dragani Rakić pištaljku i rekao - molim vas budite ljubazni pa duvajte ovde koliko možete jače.

Vaše ponašanje, to vam je odavno rečeno, ima tome već nekoliko dana koje pokazujete na ovoj sednici, to je slika koju ste o sebi kreirali sami i kreirate je i dalje.

Treba li da se glasa za ono malopre? Sami znate koliko ima smisla, ali nije problem nikakav.

(Tamara Milenković Kerković: Da.)

Bulatović, isto povreda Poslovnika.

DEJAN BULATOVIĆ: Poštovani predsedniče, poštovani narodni poslanici, dragi građani Republike Srbije, ja reklamiram, predsedniče Skupštine, član 104. a kada se tiče korišćenja prava iz stava 1.

Dakle, gospodin Bakarec me je pomenuo dva puta imenom i prezimenom i zarad toga sam vas pitao za repliku, vi mi niste dali repliku, ali da ne bude da sam ja nedorečen, da građani Srbije ne bi pomislili da ja nisam želeo da odgovorim na ovo što je gospodin Bakarec mi postavio pitanje, evo ja na ovaj način mu kažem, ukazujem na povredu Poslovnika i da vas zamolim, da vas molim kada budete u prilici da čujete da vam tražim repliku da to zaista tražim smisleno, jer zaista me je pomenuo dva puta. Hvala vam.

Ne treba da se Skupština izjasni.

PREDSEDNIK: Hvala vama.

Bilo je korektno. Pomislio sam na trenutak da će da pretvorite ovo u repliku, ali niste. Moguće je da ste bili pomenuti, a da ja to nisam čuo. Moguće je. Proveriću.

Ako bude tako, nadoknadićemo.

Nemojte vi iz Dveri da vičete više po pedeseti put dana. Dajem obrazloženje narodnom poslaniku koji je ukazao na povredu Poslovnika. Jel toliko poštovanja i strpljenja nemate? Toliko pristojnosti nema u vama?

Dakle, ako je reč o propustu, nadoknadićemo, ali, molim i vas za razumevanje. Govori Nebojša Bakarec, videli ste sa ove strane, viču, vrište, udaraju rukama i nogama u klupe, izvadili pištaljku, Dragana Rakić i ostali, i kako onda da čujete sve. Nemoguće je.

Znači, vrhunsko nepoštovanje i potpuno divlje ponašanje.

Tako da ne treba da se glasa, ako sam dobro razumeo. Hvala i na tome.

Šta je još povreda Poslovnika?

(Ivan Kostić: Povreda Poslovnika.)

Da, da, sad ćemo da vidimo kada se oslobodi.

Jel uključeno? Nije.

Ništa. Moraću da izbrišem listu, pa se ponovo prijavite prvo vi koji hoćete povredu Poslovnika, samo.

Izvolite.

TATJANA MANOJLOVIĆ: Prijavljujem povredu Poslovnika, član 27.

Vi ste, predsedniče Narodne skupštine, dužni da se starate o redu na ovoj sednici i o sprovođenju ovog Poslovnika. Ova sednica zakazana je na zahtev 85 opozicionih poslanika da se diskutuje između ostalog i o ostavci REM-a, koji je najodgovorniji u ovom momentu za širenje mržnje sa televizija sa nacionalnom pokrivenošću i REM je dostavio nešto što je apsolutna podvala i prevara Odboru za kulturu i informisanje.

To je nešto što na sve liči, ali ne liči na Izveštaj REM-a. Čak ni na njihove prethodne izveštaje iz 2015. i 2017. godine.

Sada imamo ovde izvestioca Bakareca koji zloupotrebljava ovu govornicu za širenje govora mržnje, za iznošenje najgrubljih kvalifikacija na račun opozicionih poslanika i političkih neistomišljenika i za izazivanje dalje politizacije ovoga što vi kažete da bi trebalo da bude najodgovorniji čin u ovom momentu u ovom parlamentu.

Molim vas da sprečite ubuduće bez obzira, vi ovde zastupate interese Narodne skupštine, a ne samo interese svoje stranke koja je vrlo odgovorna za širenje mržnje i za to što se ta mržnja sprovodi na sve druge segmente društva.

PREDSEDNIK: To je bilo dva minuta.

Da, pa jeste, ako treba da primenjujemo iste aršine, ovo bi sad isto trebalo da bude dva minuta od poslaničke grupe.

(Tatjana Manojlović: … na povredu Poslovnika jer ovo nije bilo obrazloženje Izveštaja.)

Da, iskoristili ste to za obračun sa Nebojšem Bakarecom.

Što se tiče samog Izveštaja, samo da vam kažem, ne znam da li ste vi bili na toj sednici Kolegijuma, ali bili su članovi vaše poslaničke grupe. Vaš je zahtev bio, vaš, da ne tražimo od REM-a redovni izveštaj, standardi izveštaj, izveštaje kakve su dostavljali ranije. Vaš je zahtev bio da im tražimo izveštaj koji će da se bavi upravo ovim temama.

(Tatjana Manojlović: O nasilju.)

Tako da vi sada kažete – nije to izveštaj kao što su bili oni prethodni. Nije to bio izveštaj kao što su bili redovni, ali vi ste tražili da ne bude takav, nego da bude drugačiji.

(Tatjana Manojlović: To ću obrazložiti.)

Znači, evo Lazović je taj koji je rekao meni pre svim ostalima šefovima poslaničkih grupa - ali nećemo onaj redovni izveštaj o radu REM-a, nego hoćemo izveštaj o programu.

(Radomir Lazović: Ajde reci.)

Evo, rekao sam, evo rekao sam. I šta je sad? Niste komunicirali jedni sa drugima pa ćete sad da se svađate preko povreda Poslovnika, a uz put da kažete nešto na račun Nebojše Bakareca.

(Tatjana Manojlović: Da li ste pogledali izveštaj?)

Neverovatni ste. Evo, izaći ću vam u susret, biće to dva minuta od vremena vaše poslaničke grupe, kad već toliko tvrdo insistirate.

(Tatjana Manojlović: To nije taj izveštaj.)

Član 103. Hvala vam.

Šta je još povreda Poslovnika?

Ivan Kostić.

IVAN KOSTIĆ: Predsedavajuću, povredili ste član 108. - o redu na sednici Narodne skupštine stara se predsednik Narodne skupštine.

Vi već nekoliko puta predsedavajući uzimate Srpskom pokretu Dveri po dva minuta, bez ikakvog razloga. Ako je moja koleginica minut i 40 sekundi pričala o povredi Poslovnika, a zadnjih 20 minuta spomenula ime narodnog poslanika, vi nemate pravo da nama uzimate dva minuta, vi ste trebali da je prekinete kao što nam to stalno radite i da na taj način prekinete njenu diskusiju, a ne da sačekate do kraja. To izuzetno nije fer i korektno i da nam uzimate dva minuta. To je već treći, četvrti put.

Znači, predlažem da vratite ovih dva minuta, a sledeći put ako smatrate da je to replika da je prekinete, kao što stalno meni radite. Znači, stalno nam uzimate po dva minuta bez ikakvog razloga i sad se tako smejete.

PREDSEDNIK: Ne smejem se uopšte, samo vas slušam.

IVAN KOSTIĆ: Vratite nam, nemate pravo da nam uzimate od tih sedam minuta, dva minuta, ljudi pričaju sve i svašta u ovom Domu.

PREDSEDNIK: Dobro, razumeo sam vas, samo ne znam da li ste vi sebe razumeli? Gospodine Kostiću, upravo ste meni zamerili što vam dozvoljavam da govorite.

(Ivan Kostić: Nemate pravo da oduzimate dva minuta. Zloupotrebljavate Poslovnik.)

Rekli ste mi što nam ne isključite mikrofon, što nas ne prekinete dok govorimo. Da li vi ljudi znate uopšte više šta radite? Da li znate šta pričate? Da li znate šta tražite?

(Ivan Kostić: Vratite dva minuta.)

Da li vi čujete sebe ljudi? Zamerate meni što vas nisam prekinuo, što nisam uskratio reč ranije. Neverovatni ste.

Neću sada vama da oduzmem ništa od ovog vremena, koje ste ponovo zloupotrebili, ali samo vas molim, poslušajte to kada budete našli vremena, kasnije danas ili za neki dan. Poslušajte šta ste rekli, pa se zapitajte ima li to nekog smisla i nemojte da vičete iz klupe.

Treba li da se glasa za 108.?

Dobro, da se ne raspravljamo više oko tih stvari, smatramo ćemo da treba da se glasa za sve povrede Poslovnika na koje ste ukazali i vi i svi ostali.

Gospodine Fehratoviću, slušam još i vas.

JAHJA FEHRATOVIĆ: Član 108. stav 2. poštovani predsedniče Skupštine…

(Predsednik: Samo ne 108. to je bilo.)

Onda 103.

Poštovani predsedniče Skupštine, samo kratko, radi istine. Zato vas molim da zaista kao predsednik Narodne skupštine vodite računa šta govore narodni poslanici. Narodna poslanica koja je spomenula mene, pa ušla u repliku izgovorila je neistinu.

Verujem da je prošlo devet meseci i da je dovoljno od kada su postali narodni poslanici da znaju šta je šta. Institut postavljanja pitanja ide pre dnevnog reda i tačke o kojoj se raspravlja. Tako da je neistina da sam ja ovu sednicu počeo nekom drugom temom u odnosu na ono što je dnevni red. Verujem da bi to do sada morali da znaju, jer je reč o narodnim poslanicima koji su i doktori nauka itd. Da se ozbiljno bave ovim poslom znali i da poštuju ovaj Poslovnik, a ne da se samo obmanjuju i da samo obmanjuju građane Republike Srbije nanoseći meni kao narodnom poslaniku štetu, pokušavajući da slažu za mene ono što nisam uradio. Hvala.

PREDSEDNIK: Niste gospodine Fehratoviću, zaista. Ako ste primetili reagovao sam.

(Borko Puškić: Poslovnik.)

Samo nemojte da vičete.

Dakle, dozvolite da obrazložim povredu Poslovnika na koju je ukazano. Jel moguće da toliko pristojnosti i poštovanja nemate? Jel moguće?

Dakle, tačno je gospodine Fehratoviću da niste uradili ono za šta ste optuženi kroz povredu Poslovnika, ali ste primetili verujem da sam reagovao i da smo primenili član 103. Tako je.

Sada šta, hoćete biti zadovoljno ako gospodinu Fehratoviću oduzmemo pet sekundi od vremena poslaničke grupe, tokom kojih je rekao da je neko od vas govorio o njemu? Da se bavimo besmislicama. Nije čovek govorio dva minuta. Samo poslušajte sebe i poslušajte druge.

Nisam vama gospodine Kostiću oduzeo ništa, neću ni sada gospodinu Fehratoviću.

Sada ćemo svi da idemo na pauzu i nastavljamo sa radom od 16.00 časova, kada nam dolazi Vlada.

(Posle pauze)

PREDSEDNIK: Poštovani narodni poslanici, pristupamo postavljanju poslaničkih pitanja u vremenu od 16.00 do 19.00 časova, saglasno članu 205. Poslovnika Narodne skupštine.

Pre nego što pređemo na postavljanje poslaničkih pitanja, dozvolite da još jednom podsetim na odredbe Poslovnika Narodne skupštine, koje se odnose na način postavljanja poslaničkih pitanja.

Izlaganje narodnog poslanika koji postavlja pitanje ne može da traje duže od tri minuta. Posle datog odgovora na poslaničko pitanje, narodni poslanik koji je postavio pitanje ima pravo da, u trajanju od najviše tri minuta, komentariše odgovor na svoje pitanje ili da postavi dopunsko pitanje. Po dobijanju odgovora na dopunsko pitanje, narodni poslanik ima pravo da se izjasni o odgovoru u trajanju od najviše dva minuta.

U toku trajanja postavljanja pitanja i davanja odgovora, shodno se primenjuju odredbe Poslovnika Narodne skupštine Republike Srbije, s tim što nisu dozvoljene replike i ukazivanja na povredu Poslovnika.

U skladu sa tim, molim narodne poslanike da podnesu prijave za postavljanje pitanja.

Istovremeno vas podsećam da će redosled postavljanja poslaničkih pitanja biti utvrđen prema dosadašnjoj praksi rada Narodne skupštine, tako što će najpre reč dobijati narodni poslanici koji ne pripadaju nijednoj poslaničkoj grupi, a zatim narodni poslanici od najmanjoj prema najvećoj poslaničkoj grupi.

Prelazimo na postavljanje poslaničkih pitanja.

Reč ima narodni poslanik Dejan Bulatović.

Izvolite.

DEJAN BULATOVIĆ: Poštovani predsedniče Skupštine, poštovana premijerko, članovi Vlade, izražavam zadovoljstvo da ste ovde i da možemo na ovaj način da komuniciramo. Većinu ministara ja sam i obišao u njihovim kabinetima. Razgovarali smo o problemima koji postoje sa građanima Republike Srbije.

Želeo sam jedno pitanje da uputim vama, premijerko, i nadležnom ministarstvu, a tiče se jugozapadne Srbije i tiče se januarske poplave koju smo imali 2023. godine, kada se izlila reka Jošanica i reka Raška. Imali smo tamo, nažalost, i žrtve. Imali smo dve osobe koje su nastradale u tim poplavama. Moram da kažem da je tamo 140 ljudi prijavilo štetu nakon tih poplava.

Znam da je grad Novi Pazar napravio sve ono što je potrebno kako bi se izašlo iz te krize nakon poplave. Znam da je Vlada Republike Srbije takođe u pripremi projekta ukorićavanje same reke. Moram da kažem da je Vlada obećala da će pomoći gradu Novom Pazaru, da ćete kroz taj projekat i kroz druge vrste pomoći, da kažem, nastupiti, zapravo sve učiniti da ti građani izađu iz toga što ih je snašlo, ta nepogoda.

Želeo bih vama da postavim pitanje da nakon ovih informacija i grada Novog Pazara, dakle, i pozitivnog stava Vlade Republike Srbije da će izaći u tom kontekstu prema građanima Republike Srbije i naravno grada Novog Pazara, dakle da mi kažete – kada se može očekivati nastavak privođenja kraju projekta koji je u toku? Kada bi zapravo mogli smatrati da bi se moglo završiti ukorićenje samih tih reka? Kada bi Vlada mogla, da li možete da okvirno kažete te neke rokove, jer morate da znate da meteorološka stvar danas je jako nepovoljna, da su građani pomalo uznemireni jer se najavljuju ponovo nepogode, kiše i ljudi se samo pitaju kada bi mogli dobiti, neki datum?

Prosto, to je ono što je najkonstruktivnije, dakle, ono što bih želeo da postavim i kao pitanje i kao zabrinutost, a smatram da ćete sigurno imati odgovor na to.

Neću čak ni koristiti ova tri minuta, čekaću vaš odgovor, pa ću da kažem još šta imam. Hvala vam.

PREDSEDNIK: Hvala.

Reč ima ministarka Jelena Tanasković.

Izvolite.

JELENA TANASKOVIĆ: Uvaženi poslaniče, hvala na postavljenom pitanju.

Što se tiče Novog Pazara, da krenem od njega, vi znate da je tu iz sredstava Svetske banke obezbeđen izvor finansiranja, u Novom Pazaru se sada radi na eksproprijaciji i završavanju tog pravno-imovinskog dela, da bismo krenuli u postupak nabavke za izvođenje radova. Inače, sve drugo je spremno, projekat urađen i sve je završeno.

Tako da, mi očekujemo, čim grad Novi Pazar završi eksproprijaciju i pravno-imovinski deo, pošto znate da tu prolazi jedan deo kroz grad, da će to biti pušteno i to se očekuje da ne kažem možda već sledeći mesec da bude, ali evo ja ću vam odgovoriti tačno, kontaktiraću sutra grad Novi Pazar, da popišem, da vidim koje parcele su još ostale nerešene.

Što se tiče reka Jošanice i Raške, procenjena vrednost je oko 650 miliona. Sada se radi, „Srbijavode“ već uveliko rade, na terenu su, rade projekte i krenuli su sa sređivanjem, kako gde, raščišćavanjem i sređivanjem i u narednom periodu, ovom koji vremenski sada odgovara, će biti završeno sve. Radi se tako da sve ono gde je poplava ugrožavala grad i gde je ulazila i gde je postojala mogućnost da se ponovo desi ista stvar, to je prvo što će biti urađeno. Tako su prioriteti postavljeni. A onda će se raditi i cela problematika obale koja tu protiče. Hvala.

PREDSEDNIK: Hvala.

Gospodine Bulatoviću, imate pravo na naredna tri minuta.

DEJAN BULATOVIĆ: Hvala vam. To su te informacije koje su veoma značajne za građane Novog Pazara. Zahvaljujem se zaista na iscrpnom odgovoru. Verujem da će građani biti zadovoljni samim tim i odgovorom, ali naravno i aktivnostima koje će biti u narednom periodu.

Ono što bih želeo da postavim kao jedno potpitanje ministrima u Vladi Republike Srbije i vama naravno, premijerko, malo ću ovaj moj da kažem, tako potpitanje preformulisati u nešto drugačije što nije baš možda svojstveno narodnim poslanicima, posebno onima koji pripadaju opoziciji. Želim da vam kažem, vrlo jasno, premijerko i vama ministrima, da vam daje punu podršku u onome što je Srbiju zadesilo pre više od 20 dana. Želim da idete do kraja u borbi razoružavanja građana Republike Srbije, u smislu onog nelegalnog oružja koje poseduju da se zaista ta priča završi što moguće je bolje.

Želim ministrima koji su u resorima, a posebno Danici Grujičić ministarki, da pružim podršku, video sam koliko je teško bilo njoj i svima ljudima u Ministarstvu zdravlja i gledajući onu konferenciju video sam tu emociju, zaista to poštujem.

Želim da se takođe da kažem i ministru unutrašnjih poslova gospodinu Gašiću da ima punu podršku da priču završi do kraja, da se iskoreni svaki mogući vid nasilja u Srbiji, da moramo ići u razoružanje, ali još jednom apelujem premijerko, na jednu stvar, rekao sam vam da sam predao u proceduru predlog zakona, dopunu Zakona o naoružanju, kada je u pitanju lovačko naoružanje, da ljudi koji ne poseduju lovnu dozvolu, dakle, lovnu kartu i kada ne plaćaju članarinu u tim lovačkim udruženjima, da njima automatski treba da prestaje mogućnost posedovanja tog oružja. Molim vas da vidite to je u proceduri, ako možete to prihvatite jer, ovo je najdobronamernije, jer mislim da ljudi koji nisu lovci, a tražili su oružje za lov, a šta će vam onda to oružje. Tako da, mislim da sam tu vrlo jasan i vrlo konstruktivan to delo.

Dakle, kao opozicioni poslanik nemam problem da vam kažem, da vas podržavam za jednu lepšu, bolju Srbiju, bezbedniju Srbiju, stabilniju Srbiju. Pozivam na jedinstvo, pozivam na mir, toleranciju. Kao narodni poslanik obišao sam sve ministre u vladi Republike Srbije, skoro sve, ima još nekoliko u proceduri smo da se vidimo, pa i vama premijerko sam uputio iz našeg poslaničkog kluba molbu da me primite i da razgovaramo o aktuelnim problemima u Srbiji. Hvala.

PREDSEDNIK: Hvala.

Reč ima, predsednica Vlade.

ANA BRNABIĆ: Hvala vam.

Samo ću kratko. Želim da vam kažem da sam još juče proverila dokle je stigla vaša inicijativa. Primili smo je u Vladi Republike Srbije, u resorno ministarstvo, i već smo ubacili u nacrt tih mera, tako da smo to pojasnili u skladu sa vašim predlogom. Potpuno ima smisla. Hvala vam konstruktivnom stavu. Hvala vam na podršci i hvala vam što kao poslanik opozicije pokazujete da postoje stvari koje su iznad politike. Nadam se da se već sledeće nedelje mi vidimo. Hvala mnogo.

PREDSEDNIK: Hvala.

Gospodine Bulatoviću, imate pravo na zaključna dva minuta.

DEJAN BULATOVIĆ: Što mi dobacuju poslanici opozicije? Nisam to razumeo. Imate li vi kredibilitet meni da dobacujete? Trideset godina se bavim opozicionom politikom. Bio sam u zatvoru 1996. godine, zbog nošenja lutke Slobodana Miloševića. Dakle, zbog politike. Dajte mi vašu biografiju. Pa, ja vas ovde 90% nisam video ni na jednom protestu devedesetih i dalje. Meni zviždite, meni dobacujete. Sram vas bre bilo. Meni, ja sam za vas autoritet opozicioni. Kako vas nije sramota, bre, da mi dobacujete i da mi se na ovakav način ophodite. Sramota da vas bude.

Vi koji dobacujete, da vi koji dobacujete, ako niste znali ja sam vam bio 11 na listi, jedanaesti, u ime cele opozicije, te građanske, jedanaesti, bio sam potpredsednik stranke, najveće tada opozicione stranke.

Što ćutite sada, miševi jedni. Tu mi dobacujete kada ja pričam. Recite mi, dajte debatu, dajte da pričamo o tome. Neću da budem na protestu. Smeta vam što nisam na protestu? Nisam na protestima, zato što ste zloupotrebili to. Zato što govorite u ime tih ljudi koji su ostali bez te dece. Nemate pravo na to. Ne možete da govorite u ime te dece. Sram vas br bilo. Neću učestvovati u tome nikad. šta vam nije jasno.

Šta vam nije jasno? Nemate moju podršku, nećete ni imati. Građani Republike Srbije mi prilaze u Gradu Beogradu i kažu da sam u pravu. Dosta bre više, dosta bre više vašeg prenemaganja. Šta govorite to? To što sam ja bio jedanaesti na listi, a vi se tako ponašate to govori o vama. To govori o vama, sramota jedna. Juče mi dobacujete, kada sam pozivao na najgoru stvar koju ste mogli da uradite opovrgavali ste ono što sam rekao. Rekao sam vam, nemojte to da radite u danu kada sednica treba da teče u najvećoj tuzi. Dobacujete. Sram vas bilo, neka vide građani Srbije. hvala.

PREDSEDNIK: Samo da zamolim da samo bude bez dobacivanja. Kao što ste čuli sve odredbe Poslovnika važe kao i na svakoj drugoj sednici, da ne dobacujete onima koji govore.

Sledeći po redosledu je narodni poslanik, Milija Miletić.

MILIJA MILETIĆ: Zahvaljujem, gospodine Orliću.

Poštovana predsednice Vlade, uvaženi ministri, kao prvo ću čestitati slavu Spasovdan, Gradu Beogradu, svim građanima Beograda, sa željom da ova litija koja sada treba da krene, da bude najbolji način, na čelu sa našim patrijarhom Porfirijem. Srećna slava i sve najbolje. Moramo se poštovati i moramo se uvažavati svako svakog, jer vreme koje dolazi, moramo biti svi zajedno.

Postaviću prvo pitanje, Ministarstvu zdravlja dokle se stiglo sa Predlogom zakona o hitnoj pomoći, zato što je taj zakon koji sam ja predložio veoma bitan za sve građane Srbije, jer veliki broj naših opština nemaju službu hitne pomoći i to je nama veoma potrebno.

Drugo pitanje, Ministarstvu bez portfelja, gospodinu Tončevu, kakvo je stanje u opštinama koje su u njegovoj nadležnosti i da li će biti novih izdvajanja u okviru mogućnosti ministarstva?

Treće pitanje, Ministarstvu finansija, da li postoji mogućnost, da se povećaju transferi za opštine četvrti i pete grupe nerazvijenosti, jer deset godina u nazad se transferi ne menjaju, a troškovi su sve veći i veći. Konkretno to je veliki problem.

Četvrto pitanje, Ministarstvo za javna ulaganja, završetak sporske hale u Svrljigu, 2017. godine kada je bila Kancelarija za ulaganje, mi smo imali tu opredeljen milion evra za izgradnju i za završetak sportske hale. Pitanje, da li će to postojati mogućnost ove godine da završimo?

Peto pitanje, Ministarstvu turizma i JP „Stara planina“, da li će biti većih ulaganja u objekte za smeštaj i proširenje kapaciteta na Staroj planini? Stara planina je biser turizma i potrebno je veliko ulaganje. Siguran sam da će to biti urađeno zato što je Vlada Republike Srbije formirala radno telo koje će na tome raditi.

Šesto pitanje, aerodrom u Nišu, da li će biti većih investicija u aerodrom u Nišu? Da li će biti izgrađen novi terminal, jer dosta se radi i ulaže, a o tome se malo govori.

Pitanje koje sam hteo da postavim vezano je za privredu, da li postoji mogućnost da se obezbede investicije u opštini kao što je Svrljig, Bela Palanka, Gadžin Han, jer unazad dvadesetak dana bio je kod nas predsednik Srbije, Aleksandar Vučić, gde smo zajedno sa njim imali određene predloge, gde bi trebalo da se dovede određen broj investitora. Radna mesta su veoma bitna i da li će imati mogućnost da se obezbede radna mesta. Jedno od bitnih stvari jeste završetak i izgradnja određenih putnih pravaca. Magistralni put od Niša, Svrljiga, prema Knjaževcu, Zaječaru, da li postoji da se uradi treća traka, zaustavna traka na delu gde je mesto zvano Gromada, zato što je tu veliki zastoj, kada je loše vreme. Hvala još jednom.

PREDSEDNIK: Zahvaljujem.

Reč ima ministarka, doktor Danica Grujčić.

DANICA GRUJČIĆ: Što se tiče zakona o hitnoj pomoći, ne možemo za svaku službu u medicini praviti zakone, ali ih možemo napraviti kao podzakonske akte. U ovom trenutku Ministarstvo zdravlja intenzivno radi i taj zakon je skoro gotov na medicinskoj dokumentaciji.

Mora da se menja Zakon o zdravstvenoj zaštiti, jer je zbog digitalizacije koja je sada trenutno u toku praktično veoma zastareo i mi ćemo u samom Zakonu o zdravstvenoj zaštiti postaviti osnovne principe podzakonskih akata vezanih za hitnu pomoć.

Ono što smo u saradnji sa MUP-om uradili, to je kompletan raspored koji dom zdravlja i koja hitna pomoć, da li su to zavodi za hitnu pomoć ili su to hitne pomoći u sklopu domova zdravlja i bolnica ili zdravstvenih centara, odgovaraju za koji deo puta, kako auto-puteva tako i lokalnih puteva.

Eto, to je jedino što smo uradili, za sada.

PREDSEDNIK: Hvala.

Reč ima ministar Tončev.

NOVICA TONČEV: Poštovani predsedniče Skupštine, poštovana predsednice Vlade, kolege ministri, narodni poslanici, hoću da kažem prethodnom poslaniku koji je postavio pitanje, gospodinu Bulatoviću, sve je u redu što je rekao ali nije u redu što je nosio lutku Slobodana Miloševića kao socijalista. To sam mu sigurno zamerio.

Što se tiče pitanja koje je postavio kolega iz Svrljiga, kao što znate, kolega, vi ste bili predsednik jedne nerazvijene opštine. Ovde ima još poslanika koji su bili predsednici, kao što je Nenad Mitrović, koji je sada u opoziciji, Miki Aleksić je takođe vodio jednu malu opštinu, a i ja sam bio predsednik opštine, tako da su ti problemi oduvek bili najviše u manje razvijenim opštinama.

Ali, formiranjem ovog ministra, Vlada Srbije a i predsednik Vučić sigurno razmišljaju o razvoju ovih nerazvijenih opština. Ja sam obišao skoro sve te opštine i u razgovoru sam evidentirao nekoliko problema koje sam izneo i na sastancima Vlade Srbije i razgovarao sa ministrom finansija.

Najveći problem u ovim opštinama nam je to što nam ljudi odlaze i što nemamo kadrove.

Jedan od uzroka su i nenamenski transferi ovim opštinama. Kao što svi znamo, od 2014. godine transferi lokalnim samoupravama nisu povećavani, a od toga znamo koliki su troškovi za uličnu rasvetu, za grejanje škola, plate koliko su otišle, a mahom, kao što svi znate, i ovde poslanici i Vlada Srbije, da se lokalni budžeti pune od nenamenskog transfera, od poreza na zarade i od poreza na imovinu. Ove male opštine nemaju neku veliku imovinu, a oko poreza na zarade imamo problem to što velike kompanije koje otvaraju pogone u malim opštinama, njihove uprave su mahom u Beogradu i onda u tim opštinama rade samo radnici sa malim platama, dok su im direktori, komercijalisti, pravnici i njihova uprava u Beogradu i time pune budžet grada Beograda. Moja ideja je da zajedno sa Vladom Srbije razgovaramo da i te kompanije koje dolaze, da njihove uprave budu smeštene baš u ovim malim lokalnim samoupravama.

Takođe sam na jednoj sednici Vlade rekao i o tome moramo da razgovaramo, da vidimo šta ćemo sa dnevnicama. Dnevnice vozača i činovnika su 150 dinara, što je stvarno malo i mi na tome moramo da radimo sa Vladom Srbije. Takođe su i niske plate u lokalnim samoupravama. Mi ne možemo dobrog inženjera, dobrog ekonomistu ili dobrog pravnika sa ovom platom da zadržimo u maloj sredini.

Najveći problem imamo oko troškova putovanja zaposlenih. Treba tu doneti nova zakonska rešenja gde će troškove putovanja snositi poslodavac a ne lokalna samouprava. Zakonom trebamo urediti kriterijume, tj. razdaljinu do koje zaposleni imaju pravo na nadoknadu i da sprečimo zloupotrebu da se ljudi prijavljuju u druga mesta a da naplaćuju putne troškove.

Imam razgovor sa predsednicom Vlade i sa predsednikom da se uradi decentralizacija, odnosno ukidanje katastra, sudova, poreskih uprava, ambulanti, seoskih škola, što je poseban problem za ove opštine, ali će sigurno Vlada Srbije i na ovome raditi.

Ne znam da li u vašoj opštini, ali puno opština ima problem sa tužbama za zauzeće fizičkih lica prilikom izgradnje lokalnih puteva. Naime, lokalni putevi koji su rađeni 50-ih i 60-ih godina, nije završena eksproprijacija i sad tzv. neki advokati su našli način da se bogate na osnovu budžeta lokalnih samouprava tako što uzmu ovlašćenja od tih ljudi i podnose tužbe, a to su veliki troškovi za te male lokalne samouprave.

Sve ove probleme na koje sam vam sad ukazao radiće Vlada Srbije i naći će rešenja za ovo. Hvala lepo.

PREDSEDNIK: Hvala.

Reč ima ministar Vesić.

GORAN VESIĆ: Kada je u pitanju aerodrom Niš, 2022. godine na aerodromu je bilo ukupno, odnosno ukupno je kroz aerodrom prošlo 389.022 putnika, što je za 166% više nego 2021. godine.

Recimo, u decembru 2022. godine imali smo 32.791 putnika, što je otprilike za 113% više nego decembra 2021. godine.

U martu mesecu smo imali 30.595 putnika, a u martu mesecu 2022. godine 21.765 putnika. Ukupno, od početka godine do kraja marta imali smo 89.029 putnika, znači, za ta prva tri meseca, januar, februar i mart. Pretprošle godine u isto vreme bilo je 51.425 putnika, što znači da je to 73% više.

Ono što je važno, to je da je u toku rekonstrukcija tj. izgradnja nove zgrade, u koju je uloženo i biće uloženo ukupno 11 miliona evra. Pored toga, imamo građevinsku dozvolu za novi kontrolni toranj i to je sledeća investicija koja nas čeka. Završetkom kontrolnog tornja u Beogradu, gde smo stigli prošle godine do skoro šest miliona putnika, stiču se uslovi da počnemo da gradimo kontrolni toranj u Nišu.

Takođe, dobili smo građevinsku dozvolu za rekonstrukciju postojeće piste, koja je odavno zrela za rekonstrukciju. Sada krećemo i u Beogradu sa rekonstrukcijom piste, pošto je završena nova umetnuta pista i ona treba narednih nedelja da bude primljena. Ukupno od 2018. godine, od kad je Vlada Republike Srbije preuzela aerodrom, u aerodrom je uloženo više od 700 miliona dinara.

Ono što takođe treba da znaju oni koji žive na jugu Srbije, sa izgradnjom, pošto rekonstrukcija stare zgrade neće biti moguća, moraćemo da radimo na njenom mestu novu, sa kompletnim završetkom terminala mi ćemo imati kapacitet u Nišu za milion i po putnika. I to je sjajno, s obzirom da raste broj putnika u Srbiji. Vi znate da „Er Srbija“ ove godine je otvorila, odnosno otvara nove 22 linije, prošle godine 15 linija. Mi očekujemo ove godine da završimo sa tri i po miliona putnika u „Er Srbiji“, što je mnogo bolji rezultat nego JAT-ov rezultat, koji je osamdesetih godina imao pet miliona putnika na svom vrhuncu, a ta zemlja je bila jedno tri puta veća nego što je danas Srbija. I u tom smislu, kada budemo završili do kraja juna ovaj novi terminal na surčinskom aerodromu, odnosno na aerodromu „Nikola Tesla“, kapacitet će biti do 10 miliona putnika. Inače, ukupan kapacitet koji čekamo sa završetkom je rekonstrukcija stare zgade, će biti 15 miliona. Kako raste broj putnika u Beogradu, tako će rasti u Nišu. Zato je važno da pripremimo kapacitete za milion i po putnika.

Ministarstvo građevinarstva, saobraćaja i infrastrukture će u narednom periodu raspisati konkurs za izradu studije koja bi trebalo da pokaže gde još u Srbiji treba da gradimo aerodrome, ne samo putničke, već i kargo, gde ćemo raditi mesta za sletanje helikoptera, odnosno heliodrom ili sama mesta, što inače ima veze i sa hitnom pomoći, pogotovo na autoputu i sa bržim prevozom pacijenata. To ćemo onda raditi zajedno sa Ministarstvom zdravlja, tako da ćemo u tom smislu izaći kada se bude završila ta studija. To će biti međunarodni konkurs sa jasnom vizijom kako će se dalje razvijati avio saobraćaj u Srbiji. Mi trenutno imamo tri aerodroma, imamo prvu i domaću liniju, što nije bio slučaj još od raspada Jugoslavije, odnosno raspada zajedničke države Srbije i Crne Gore. Sada imamo beogradski, niški i aerodrom Morava, što ne znači da nije moguće imati još neke aerodrome. To ćemo videti na osnovu toga šta će studija pokazati.

U svakom slučaju, velike su investicije kada je aerodrom Niš u pitanju i taj aerodrom ima svakako svoj potencijal i to se vidi u porastu broja putnika.

PREDSEDNIK: Zahvaljujem.

Gospodine Miletiću imate pravo na naredna tri minuta.

Izvolite.

MILIJA MILETIĆ: Odgovori ministara su odlični, vezano konkretno za Ministarstvo zdravlja. Do sada nismo imali zakon o hitnoj pomoći, imali smo podzakonska akta i mislim da bi bilo potrebno da se ovaj zakon što pre uvede i da svaka opština ima svoju službu hitne pomoći, da imamo dispečerske centre, ali u krajnjem slučaju biće to u okviru mogućnosti da se uradi. Ja sam dao Predlog zakona, pa ćemo videti.

Još jedno pitanje za Ministarstvo saobraćaja, ukoliko nešto može da se uradi. Znači, mi smo unazad 20 dana bili sa predsednikom Srbije, koji je u okviru svojih aktivnosti obilazio opštine Svrljig, Knjaževac, Sokobanja, gde smo u razgovoru sa predsednikom, tu je bio veći broj meštana, izneli određene probleme i rekli smo da imamo jedan problem, ja sam stavio akcenat na turizam, seoski turizam, lovni turizam i sve vidove turizma, da se uradi deo puta koji povezuje dva okruga - Nišavski okrug i Timočki okrug. Taj deo puta povezivao bi Labukovo – Radenkovac. To je opština Svrljig i opština Sokobanja, a onda deo puta koji povezuje opštine Knjaževac i Svrljig. To su sela Lukovo i Mučibaba. To su veoma bitne stvari, da povežemo te opštine, da povežemo mogućnosti da se razvija turizam.

Jedna od bitnih stvari i još sam hteo da pitam, pošto imamo, i imali smo, i sada imamo Fond za razvoj Republike Srbije koji unazad nekoliko meseci, peti ili šesti mesec, nije donosio odluke, pa smo imali zahteve većeg broja privrednih subjekata iz opština koje su nerazvijene, gde do sad nisu donesena rešenja, a imali su problema vezane oko stečaja. Recimo, konkretno jedna firma ili dve su sada otišle u stečaj u Svrljigu, 70 radnika je izgubilo posao, pa sam hteo da predložim da se, ukoliko postoji mogućnost, odluke u Fond za razvoj donose brže, ekspeditivnije za područja, za opštine koje su četvrta ili peta grupa nerazvijenosti. Verovatno da to može. Znam da ima veća mogućnosti, ali ukoliko može da bude brže da ne bismo došli u situaciju da gubimo radna mesta i da gubimo ljude.

Bitno je za mene, isto Ministarstvo gospodina Krkobabića, da li će se raspisati konkurs za zadruge u narednom periodu? To je za sve nas vrlo bitno.

Za ministarku poljoprivrede pitanje - da li će imati mogućnost da se reše dugovi, zaostali dugovi iz 2022, 2021. godine ili da se donesu makar rešenja da ljudi dobiju? To se tiče kvalitetnih priplodnih grla, onda ljudi koji su podneli zahtev za pčelarstvo i ostale stvari.

Inače, što se tiče e-agrara, vi ste bili u pravu, ide sve svojim tokom. Svoj posao radi PS služba, idemo napred, s tim što neke stvari moramo da još odradimo i ja očekujem da će imati mogućnost za mala gazdinstva da se obezbede sredstva, konkretno za ovčarstvo, kozarstvo, svinjarstvo i pčelarstvo. Hvala još jednom.

PREDSEDNIK: Reč ima ministar Blagojević.

Izvolite.

MARKO BLAGOJEVIĆ: Gospodine poslaniče, puno puta smo vi i ja pričali o temi koju ste pokrenuli sada opet. Činjenica je da priprema tog projekta traje predugo, od 2017. godine. Odgovor na pitanje, zašto je to tako, možemo zajedno da potražimo u opštini Svrljig, jer kao što je to obično slučaj i u ovom konkretnom slučaju odgovornost za pripremu projekta jeste odgovornost opštine Svrljig.

Mislim da znate i detalje i sve nedostatke koji su zabeleženi u projektu zbog kojih pretpostavljam da priprema tog projekta traje dugo. Ono što mogu da vam kažem jeste da realizacija tog projekta može da počne onog trenutka kada taj projekat bude bio spreman za realizaciju.

PREDSEDNIK: Zahvaljujem.

Reč ima ministar Krkobabić.

MILAN KRKOBABIĆ: Gospodine predsedavajući, gospođo Brnabić, uvaženi narodni poslanici, poštovani poslaniče Miletiću, na konkretno pitanje da ću vam i konkretan odgovor. U drugoj polovini godine počećemo sa realizacijom novog programa pomoći zadrugama Srbije. Novi program treba da bude kvalitetan iskorak, prva faza celog ovog programa je bio kvantitet, znači povećanje broja zadruga i pokušaj da sprečimo gašenja, a u ovom novom pokušaju smo… Već smo razgovarali na tu temu, razgovarali smo sa zadružnim savezima, oni će uzeti značajno učešće u svemu tome, ali će uzeti učešće i akademijski odbor za selo SANU. Sa tim programom, biće to atipično, ići ćemo neposredno pred zainteresovane ljude, pred zadrugare, obilazićemo regione, čućemo mišljenja, sugestije, primedbe. Ja se nadam da ćemo ovog puta upravo ponuditi pravi program koji odgovara dostignutom stepenu razvoja zadrugarstva u Srbiji.

Prema tome, još jednom, u drugoj polovini godine možete očekivati. Hvala vam.

PREDSEDNIK: Hvala.

Gospodine Miletiću, imate pravo na zaključak, dva minuta.

MILIJA MILETIĆ: Uvaženi predsedniče Skupštine, uvaženi ministri, predsednice Vlade, sve ono što sam govorio bilo je iz delokruga onoga što osećam, što znam, što sam video. Konkretno, sva ova pitanja koja sam dostavio i postavio tiču se onoga što čini život. Mislim da puno stvari o kojima smo govorili treba da realizujemo. Mislim da je potrebno da se veća pažnja stavi za područja sa posebnim uslovima života, konkretno brdsko-planinskih područja, opštine koje su četvrta grupa ili peta grupa nerazvijenosti, da se tu mnogo veća pažnja stavi, da se nastavi sa ovim projektima, kao što smo rekli – aerodrom u Nišu, autoput i sve ono što daje mogućnost za dolazak investicija, za dolazak ljudi, da prolaze ljudi kroz sRbiju. Velika šansa za sve nas jeste ono…

Priroda nam je dala sve. Male opštine imaju šansu oko poljoprivrede, razvoja za poljoprivrede. Nije ista poljoprivreda u Vojvodini i nije ista poljoprivreda kod nas u Svrljigu ili tim malim mestima. Imamo šansu kroz zdravu hranu, kroz zdravu sredinu, podršku malim gazdinstvima, da budu veća ulaganja, da se rešavaju infrastrukturni problemi. To je šansa razvoja, ali najbitnija stvar jeste obezbeđivanja investicija, dovođenje radnih mesta i to je ono što je nama potrebno. Pažnja mora biti u svakom pogledu.

Što se tiče toga, ja ću kao poslanik i u narednom periodu nastaviti da se zalažem za nerazvijena područja, za jugoistok Srbije, jer tamo živim, osećam probleme i te probleme tu iznosim, da se čuje, da se zna, da te probleme rešavamo. Hvala još jednom. Vlada Republike Srbije mora nastaviti da radi kao do sada, ali moramo staviti veći akcenat na ta područja gde se teži živi, nerazvijena područja, jer ako ljudi otuda odu, verujte mi, nije dobro. Hvala još jednom.

PREDSEDNIK: Hvala.

Sledeći je Radomir Lazović.

Izvolite.

RADOMIR LAZOVIĆ: Hvala, predsedavajući.

Lepo je videti Vladu ovako na okupu. Možda jedan od poslednjih puta, nadam se, da se slikate i obeležavate ovaj važan trenutak.

Dakle, ja bih voleo, dragi građani, ne znam koliko znate, verovatno zbog toga što nemate svi nezavisne medije, možda i ne znate, Stanislava Pak, članica glavnog odbora SNS i savetnica predsednika, istupila je iz SNS. Pozvala je građane da ne idu na kontramiting i otkrila još nešto jako zabrinjavajuće i zanimljivo – da je godinama radila na crno u predsedništvu. Dakle, da li je moguće, ljudi, da u predsedništvu ljudi rade na crno? Kako vi to objašnjavate i šta ćete kao ministri uraditi povodom ovih saznanja? Ima li neko tamo da zaustavi ovo ludilo do koga smo došli da vam savetnica predsednika radi na crno? Ko to plaća, uostalom? Ko plaća to? Iz kojih fondova se plaća ako se u kešu, u kovertama daju novci savetnicima predsednika?

Hteo sam da pitam, takođe, u Izveštaju koji ste nam predali, a vezano za oružje, navodi se da je u četiri meseca od početka ove godine samo manje od 100 komada oružja oduzeto, a ministar policije nam je rekao da on nezvanično može da kaže – 57.000. Dobro, ljudi, ja mogu da razumem da je nešto od toga još uvek u procesu, ali baš hiljadu puta više, pa to je neverovatno i, evo, za ovom govornicom tvrdim da je to neistina.

U celih šest godina ste ukupno oduzeli 11.000 komada oružja i dođe čovek i kaže ovde da ste oduzeli u šest meseci 57.000. To je praktično nemoguće i mislim da nam dugujete objašnjenje odakle vam ideja, gde je kraj ovom ludilu da takve neistine iznosite?

A govorili smo i o medijima, izgleda da čak ni u SNS-u nema takvih koji će braniti „Pink“ i „Hepi“, pa je knjiga spala baš na Nebojšu Bakareca, ne čudi me to, zaista je dno braniti ove dve televizije.

I hteo bih ministru informisanja ili kome god, ko god može ovde da kaže nešto pozitivno o „Pinku“ i „Hepiju“, da vas pitam ljudi, ali nemojte da mi govorite i da mi objašnjavate šta radi opozicija, šta rade drugi mediji, nemojte da bežite. Hajde, bre, jednom zbog ovih ljudi, hajde jednom odgovorite kako možete da branite televiziju u kojoj glavni i odgovorni urednik sa pištoljem sedi u jutarnjem programu? Kako možete da branite televiziju u kojoj imamo pozive, imamo objašnjenja ubistava, detaljno objašnjena ubistva?

Molim vas da mi odgovorite na to i nemojte da bežite od odgovora, objasnite to i zbog ovih ljudi koje ste pozvali na miting. Ni njima nije do toga.

PREDSEDNIK: To je bilo tri minuta.

Reč ima predsednica Vlade.

ANA BRNABIĆ: Hvala vam.

Spala knjiga, šta ste rekli, na dva slova?

(Radomir Lazović: Odgovorite mi, molim vas.)

Spala vaša knjiga na Stanislavu Pak. Svaka čast. Evo, sada Stanislava Pak vam je vođa. To dosta pokazuje. Kako da vam kažem, sigurna sam, prilično sam sigurna da to što Stanislava Pak priča nije istina. Poznajući kako radi predsednik Republike Aleksandar Vučić i kako radi sistem u predsedništvu Republike Srbije, ali ću svakako ostaviti Predsedništvo da se oglasi tim povodom, ali baš je lepo videti vašu odgovornost pošto niste sačekali drugu stranu da se oglasi nego ste odmah uzeli zdravo za gotovo da to što Stanislava Pak priča da je to istina. Vama svaka čast.

Takođe je, ja moram da kažem da sam se i ja prijatno iznenadila kada sam videla da je istupila i Stanislava Pak i mogu reći, bogami, da SNS ide sve bolje. Zahvaljujući ovim protestima do sada su iz SNS istupili Zorana Mihajlović, Dragan Šormaz i Stanislava Pak. Pa, mi smo ljudi sve jači. Pa, mi vama dugujemo mnogo zahvalnosti. Hvala Bogu, istupiše ljudi iz naše stranke.

Tako da, što se Stanislave Pak tiče, ja očekujem da će vam ona biti negde na listi pred sledeće izbore. Vi se nadate da nas poslednji put vidite u ovom sastavu i ja se takođe nadam da ćemo uskoro da idemo na izbore, pa da građani ponovo kažu šta misle o našem radu, šta misle o vašem radu i šta misle takođe ovih poslednjih pet dana kojih sam ja sedela ovde svaki sekund, svaki minut, odgovarala na svako pitanje, a vi koji ste tražili tu sednicu niste mogli.

Vas je sada od 16.00 časova dva puta više nego što vas je bilo u bilo kom trenutku na temu Izveštaja o stanju bezbednosti i svemu onome što se desilo i u školi „Vladislav Ribnikar“ i u Duboni i u Malom Orašju. Eto, toliko vas zanima ta tragedija koju ste iskoristili samo i isključivo za politizaciju.

Tako da, sve najbolje sa Stanislavom Pak i Draganom Šormazom, a bogami i sa Zoranom Mihajlović.

I ja vas molim, ali opet, kao što sam vas molila onda kada je bilo oko onog policajca da ne psujete organe javnog reda i mira, Ministarstvo unutrašnjih poslova, pripadnike Ministarstva zato što ne dajete dobar primer, ja vas molim da se ne obraćate članovima Vlade koji su ovde došli zato što je to naša obaveza.

Moramo da budemo ovde, ali ja vas molim da se ne obraćate sa „hajde, bre“. „Hajde, bre“ zaista nije rečnik za ovaj narodni dom. Mislim da je to nešto što…

(Stefan Jovanović: Vi ste psovali.)

Tako, da toliko o tome.

Što se tiče oružja zaista smo pet dana proveli pričajući o oružju. Dala sam sve podatke, ministar Gašić je dao sve podatke, svaki dan smo pričali o tim podacima, mislim da je besmisleno da sada trošimo vreme da vam ponovo čitam podatke. Hvala vam.

PREDSEDNIK: Samo da podsetim i vas Lazoviću i vas Manojlović, da ne vičete iz klupa. Dakle, primenjuju se odredbe Poslovnika, na snazi su i dalje, a vi Lazoviću imate mogućnost da govorite i naredna tri minuta. Znači, ne morate da vičete iz klupe kada govore drugi.

Izvolite.

RADOMIR LAZOVIĆ: Hvala vam, predsedavajući na toj mogućnosti koja mi po zakonu pripada.

E pa sada, ja bih hteo da pokažem građanima kako ovo izgleda. Dakle, ja postavim konkretno pitanje, postavim pitanje kako je moguće da na „Pinku“ i „Hepiju“ imamo godinama kontinuirano izlaganje nasilju naših građana, imamo konkretno da jedan kriminalac stoji i objašnjava nam da li je bolje ubiti čoveka ćebetom, pa da se ne primeti ili je bolje na drugi način?

Imamo u programu uživo popodnevnom objašnjavanje od strane urednika „Politike“, da li je bolje ubijati sekirom ili je bolje pucati na aktiviste opozicione i vi meni sada nemate toliko morala, toliko nemate u sebi ljudskosti da rečju jednom odgovorite na to.

Ljudi ovo je glavni urednik, a sada će ovaj iz režije da skloni, ovo je glavni urednik „Hepija“, koji u programu uživo stoji sa pištoljem, ljudi, s pištoljem, pa imajte barem malo obraza da kažete reč o tome.

Ovo daje rezultat tragedije ljudi. Ovo naše društvo, našu decu izlaže užasnim stvarima. Ovo je voditeljka jutarnjeg programa na drugoj televiziji, Jovana Jeremić, koja se slika sa oružjem i propagira. Ovo ovde vam je naš kolega Bajatović koji se slika sa oružjem. Ovo ovde vam je jedan od bivših ministara koji se hvali oružjem.

Ljudi, nije normalno ovo. Znate i vi da nije normalno, ljudi. Znate i vi, imam ovih slika koliko hoćete, imamo ovoga koliko želite. Ovo ste vi, na ovaj način ste ovu našu državu zadojili nasiljem. Da li je dovoljno? Koliko mrtvih je dovoljno? Daj, priznajte da ovo nije normalno. Ovo nije normalno, ljudi. Hajde da stanemo ovde, oduzmite frekvenciju nacionalnu…

PREDSEDNIK: Lazoviću, upozorio sam vas već da vodite računa o tome šta govorite.

RADOMIR LAZOVIĆ: Izvinjavam se, izvinjavam se. Ja ne mislim da je iko ovde odgovoran za to na direktan način. Ako me je neko pogrešno razumeo, ja se izvinjavam, ali ljudi i vaši članovi, ovi ljudi što ste sutra pozvali na kontra miting, pola ljudi ovde zna da ovo nije normalno. Pola ljudi u ovoj Vladi zna da „Pink“ i „Hepi“ ne mogu da prikazuju ljude sa oružjem u jutarnjem programu. Znate vi to, zna to Srbija. Pozivam vas, oduzmite frekvencije ovim ljudima, ne možete ih braniti, evo vam premijerka koja ne može reč da kaže pozitivnu za „Pink“ i „Hepi“. Hajde da uradimo nešto dobro u ovoj državi, čak i vi to možete, bre. Hvala.

PREDSEDNIK: I da vodite računa o tome kako govorite, ne samo šta, nego i kako govorite. Da ne vičete na ljude ni kad vam dam reč, a posebno kad vam ne dam reč.

Sada reč ima predsednica Vlade. Izvolite.

ANA BRNABIĆ: Izvinite, ja, da, nisam odgovorila na taj deo vašeg pitanja. Ne bežim, kao što ste mogli da vidite i čujete u poslednjih pet dana. Odgovorila sam na to pitanje nekoliko puta. Ako vi nemate ni jednu novu tezu i ništa nama da zamerite kao Vladi, e onda nema zaista potrebe, čini mi se, ali dobro, vi insistirate, da se vraćam na to šesti put.

Dakle, nacionalna frekvencija koju imaju bilo koji TV kanali nema nikakve veze sa Vladom Republike Srbije. Ja sam vam čitala ko bira članove REM-a. Jeste li videli negde da tu ima Vlada Republike Srbije? Od devet, dva bira Narodna skupština, jedan bira Nacionalni savet nacionalnih manjina, jedan bira, ja mislim, Univerzitet, jedan bira, nemam sad ovde, to je devet, nikakve veze nema Vlada. Niko od ovih ministara koje ovde vidite nema nikakvu ingerenciju da priča o nacionalnim frekvencijama. Ne znam ko ovde brani „Pink“ i „Hepi“?

Dakle, čekajte, sad mi recite, pri tome, kada pričamo o televizijama, da li je taj „Pink“ i „Hepi“, jesu li oni imali nacionalne frekvencije dok su ove vaše kolege sa protesta protiv nasilja bili na vlasti? Da, u svakom trenutku.

Ne samo to, oni su bili delom vlasnici „Pinka“, 10% vlasnik „Pinka“ jedan od ljudi koji je danas vođa opozicije i učestvuje na protestu protiv nasilja 10% vlasnik „Pinka“. Jel „Pink“ bio drugačiji tada?

Ne razumem zašto meni pokazujete sliku gospodina Marića sa pištoljem? Meni pokazujete iz kog razloga?

(Radomir Lazović: Sa pištoljem.)

(Jelena Jerinić: Da li je u redu?)

PREDSEDNIK: Da ne vičete iz klupa, dakle i na vas se odnosi i na Lazovića i na vas iza Lazovića. Koji put danas? Upristojite se.

ANA BRNABIĆ: I još nešto da vam kažem ako mislite nešto o „Pinku“ i „Hepiju“ sve u redu, možemo da imamo debatu o tome, nikakav problem, da li ja volim sve što je na tim televizijama? Ne volim. Kakve ja veze imam sa tim? Kakve mi ovde imamo veze sa tim? Kako vi to nama pripisujete? Izvinite?

(Jelena Jerinić: Ima REM.)

Jel ima REM? Odlično, evo izvolite pokrenite promenu u REM-u. Mi ovde svi koji sedimo, ljudi mi ne možemo čak ni da ih pokrenemo. Mi nikakve veza sa tim nemamo.

Taj „Hepi“ je imao nacionalnu frekvenciju dok su gospoda bila u vlasti više od 10 godina, 12 godina. „Pink“ je imao nacionalnu frekvenciju dok su gospoda bila u vlasti. Gospoda, odnosno njihov predsednik je bio 10% vlasnik „Pinka“, kakve to veze ima sa nama?

Dakle, izvolite pokrenite tu promenu i sve je u redu što se nas tiče ovde kao izvršne vlasti, ali ja nisam licemer da pričam kako je „Pink“ i „Hepi“ super, a ovi su odvratni drugi ili ovi su odvratni, a ovi su super. Vi kažete da oni imaju užasan uticaj na našu decu i našu zemlju, a profesor fakulteta Beogradskog univerziteta nema užasan utucaj i nema gori uticaj direktno na decu. Hvatate se za glavu. Hajde, molim vas, recite mi ovako. Dakle, profesor Beogradskog univerziteta, istaknuti, koji je stalni gost na ovim drugim tajkunskim televizijama nema lošiji uticaj na decu od „Pinka“ i „Hepija“? Vi zaista to verujete, pošto studenti gledaju „Pink“ i „Hepi“? Jel? Dobro, u redu, to ste vi i to su vaše vrednosti.

Poštovani građani Republike Srbije, pošto ih ne čujete, samo da znate da su rekli da profesor Beogradskog univerziteta, koji svaki dan sedi sa studentima, nema veći uticaj na studente od „Pinka“ i „Hepija“. Dakle, „Pink“ i „Hepi“ imaju veći uticaj pošto ti studenti gledaju samo „Pink“ i „Hepi“, pa će da se ugledaju valjda na Marića ili na rijaliti i „Zadrugu“, a neće na svog profesora koga uvažavaju, vole i svaki dan ga slušaju. E, ako je to vaša istina, ako je to vaša politička odgovornost, onda u redu, svaka vam čast. Ja mislim da to baš nikakvog smisla nema.

Znate kako, vi imate tajkunske medije koji svaki dan iz ove sale izveštavaju pristrasno, neobjektivno i plasiraju takve poluinformacije da direktno plasiraju laži, iz minuta u minut, je li, i to nema je li nikakvog uticaja na situaciju u zemlji, to nema nikakvog uticaja na tenzije.

Mi imamo medije koje su pre četiri dana rekli da je potpredsednik Vlade Ivica Dačić napustio sednicu Vlade, pa smo odavde morali takvu brutalnu laž da demantujemo.

Vi imate medije za koje vi, je li, pretpostavljate da su elitni, da su divni, objektivni, nepristrasni, nezavisni, itd. koji juče kažu da Aleksandar Vučić deli žrtve, odnosno, izvinite, jutros kažu da Aleksandar Vučić deli žrtve zato što je bio u Mladenovcu, a prekjuče kažu da je Aleksandar Vučić kriv zato što su svi zaboravili

žrtve u Mladenovcu i svi pričaju samo o žrtvama u Ribnikaru. Jel vi razumete kakva je to neprincipijelnost, jel vi razumete kakvo je to trovanje nacije, kako je to trovanje ljudi, kakvo je to sejanje mržnje, svakodnevno iz minuta u minut, iz sata u sat, a o njima ne pričate, pričate samo o „Pinku“ i „Hepiju“.

Sve u redu, ljudi vi ste Skupština, vi imate veću odgovornost za to nego što mi imamo ovde. Ja nemam nikakav uticaj na nacionalne frekvencije, vi imate makar neki uticaj na nacionalne frekvencije, a zašto „Pink“ i „Hepi“ opstaju, zašto žive, zašto su preživeli vi pitajte vaše kolege pošto su im oni nakon 2000. godine, oni su ih sponzorisali, oni su ih podržavali, oni su bili delom vlasnici, tako da su oni to uradili, ti isti ljudi koji su doveli rijaliti programe u Srbiju, ti isti ljudi koji su u rijaliti programe, koji su ih uselili u Pionirski grad, ti isti ljudi se danas bore protiv rijalitija kao i ti isti ljudi se danas bore protiv nasilja kao. Hvala mnogo.

PREDSEDNIK: Dva minuta.

RADOMIR LAZOVIĆ: Gospođo Brnabić, pokazali ste na pravi način da ono što ste radili sve ove dane i ono što pokušavate da uradite i vi i ministri u ovoj Vladi koji su se obraćali, pokušavate da se sve nastavi po starom, da se ništa ne uradi, da se ne naprave nikakve ključne promene i da se prosto vi operete od odgovornosti koju kao vlast imate.

Ja nikada ne bih pomislio da imate bilo koju drugu odgovornost u ovom slučaju, ali kao vlast imate odgovornost da promenite ono dokle smo došli kao društvo, pali smo jako nismo i dok sve to govorite, dok slušamo sve ove stvari koje danima ovde izgovarate, ja imam samo jednu stvar da vam kažem, odnosno pokažem. Ne moram ništa ni reći. Ljudi ne mogu bolje razumeti bilo šta od toga da ovaj čovek ugošćava predsednika. Satima sa njim razgovara, sa vama razgovara. Ovo je vedeta vaših medija, ne samo on, nego i Željko Mitrović, nego „Pink“ i „Hepi“ koji su produžena ruka režim, koji su deo vaše vlasti, toliko neodvojiv od vas da i vi snosite odgovornost za sve što se dešava na ovim televizijama.

Pogledajte ljudi ovu sliku i ne moram reč da vam kažem. Ne moram reč da vam kažem. Ovo nije normalno. Ovo rešava REM. Mora da se oglasi i kada se ne oglasi ne možete braniti ni REM, ne možete braniti ni ovo, ne možete braniti ni vašu vlast.

Poenta ovih protesta, poenta svega ovoga što se radi jeste da se raskine sa postojećom praksom u kome je dozvoljeno da se ljudi slikaju, bre, sa pištoljima uživo u programu. Ovo nije normalno, ljudi, i zato vas pozivam da se okupimo u subotu u 18.00 časova ispred Narodne skupštine.

Za ministre imam, 20 sekundi, samo da pitam. Gospodine Blagojeviću, gospođo Grujičić, gospodine Žigmanov, gospođo Vujović, ajde da vas ne nabrajam sve, ima tu i nekih ljudi koji su možda manje ogrizli u ovo, gospođo Miščević, kako se osećate kada ova osoba iza vas brani ovo? Pa nije vam sigurno svejedno. Dajte nešto da uradimo da se ovo ne dešava. (Isključen mikrofon.)

PREDSEDNIK: Dva minuta.

Za dalje po Poslovniku prvo mora da se obrati naredni narodni poslanik, što je Žombor Ujvari.

Samo bez vike u sali.

Imate reč. Samo se prijavite i imate svoja tri minuta.

Izvolite.

ŽOMBOR UJVARI: Hvala lepo.

Poštovani predsedniče Narodne skupštine Republike Srbije, poštovana predsednice i članovi Vlade, dame i gospodo narodni poslanici, želeo bih da postavim pitanje ministru infrastrukture, gospodinu Vesiću.

Granični prelaz Horgoš-Reska je jedan od najfrekventnijih i najopterećenijih graničnih prelaza između Srbije i Mađarske. O tome smo mi narodni poslanici SVM već više puta govorili u ovom visokom domu.

Granica se nalazi na teritoriji opštine Kanjiža iz koje dolazim, a na autoputu E75 smo nažalost svedoci čestih enormnih gužvi na graničnom prelazu, posebno u letnjoj sezoni, kao i za vreme vikenda i verskih praznika, ali danas već zapravo ne, samo tada.

Upravo zbog toga zaposleni i studenti koji rade i studiraju u Mađarskoj svakodnevno koriste i malogranične prelaze i nažalost imaju ozbiljnih poteškoća oko prelaza jer su terminali preopterećeni.

Kao narodni poslanik iz te regije i sam koristim taj granični prelaz, kao i mnogi moji sugrađani i moram reći da od njih uvek dobijam konstruktivne predloge, posebno od meštana Horgoša.

Na redovnim autobuskim linijama koje prelaze preko srpsko-mađarske granice, kao što je na primer linija između Subotice i Segedina pasoška i carinska kontrola se vrši na isti način kao i na ostalim vanlinijskim turističkim busevima.

Zbog velike gužve na granici polasci i dolasci ovih autobuskih linija nisu izračunljivi i ima dosta odstupanja od zvaničnog reda vožnje.

Uzimajući u obzir da mali granični prelaz „Horgoš-Reska 2“ već poseduje odgovarajuće infrastrukturne uslove potrebna su minimalna ulaganja i dogradnja kako bi tamo mogao da se vrši prijem autobusa i sa redovnih linija, pa bih vam poštovani ministre Vesiću postavio pitanje – da li postoji mogućnost da Ministarstvo građevinarstva, saobraćaja i infrastrukture u narednom periodu započne izradu planova i implementira projekat koji se tiče prelaska autobusa redovnih saobraćajnih linija preko malog graničnog prelaza Horgoš-Reske br.2? Hvala lepo.

PREDSEDNIK: Hvala vam.

Reč ima ministar Vesić.

Izvolite.

GORAN VESIĆ: Tom pitanju, zato što je to bila jedan od osnovnih tema koje sam imao na sastanku sa svojim kolegom Janošom Lazarom, nedavno u Budimpešti. Što se tiče samog prolaska autobusa preko Horgoša-Reske br. 2 tu postoji nekoliko problema. Prvi problem je visina nadstrešnice. Ona u ovom trenutku ne dozvoljava i to moramo da rešimo. Znači, ona je, na tom prelazu visina 3,2 metra, visina same nastrešnice i u tom smislu je to trenutno najveći fizički problem.

Postoji neka druga međunarodna ograničenja, kao što je Međunarodni ugovor između Srbije i Mađarske, koji ne podrazumeva na taj, pošto je bilo nekih inicijativa o uspostavljanju autobuskog prevoza direktno, ali ćemo to sada rešavati.

Ono što je važno, zabeležili smo u odnosu na prošlu godinu povećanje prometa teških kamiona na Horgoš-Reske za otprilike 10% i na Kelebija-Tompa za otprilike 40%. To govori i to je hvala Bogu tako da je saradnja Srbije i Mađarske i ne samo saradnja naše dve zemlje, već i generalno taj put koji vodi kroz naše dve zemlje opterećeniji i u tom smislu zaista se ukazuje potreba za otvaranjem, prvo proširenjem postojećim, a onda otvaranje novih graničnih prelaza.

Ono što će se dogoditi u narednom periodu, znači prvo mi ćemo sada da krenemo sa izgradnjom brze saobraćajnice između Bačkog Brega i Nakova, odnosno Bačkog Brega-Nakova i Srpske Crnje. Ono što će se dogoditi kada se završi, za to treba, naravno nekoliko godina, čitava ta saobraćajnica, s obzirom da je to brza saobraćajnica, ono će preusmeriti deo saobraćaja iz Rumunije, ali ne samo iz Rumunije, već i Srbije za one koji žele da prođu kroz Mađarsku, gde idu prema Austriji itd. usmeriće na prelaz Bački Breg koji je trenutno malogranični prelaz.

Mi smo sa mađarskom stranom razgovarali o tome kako da uradimo projekat integrisanog graničnog prelaza na Bačkom Bregu i da pošto će taj prelaz biti, verujte mi, podjednako opterećen kao Horgoš, na taj način omogućimo da se time rastereti Horgoš, gde će deo saobraćaja sasvim sigurno ići na Bački Breg.

Mađarska strana sa svoje strane radi infrastrukturu da bi obezbedila da saobraćaj koji pređe sa naše strane kroz brzu saobraćajnicu može da bude prihvaćen. Oni počinju da rade most na Dunavu kod Mohača, počinju da urade svoj deo posla i mi ćemo imati kada bude završena brza saobraćajnica kroz Srbiju, Bački Breg-Nakovo- Srpska Crnja, odnosno kako mi to zovemo smajl ili osmeh severa, posebna ta saobraćajnica, mi ćemo tada imati i integrisan granični prelaz na Bačkom Bregu.

Što se tiče same Kelebije, tu su nas naše mađarske kolege obavestile da oni planiraju granični prelaz, ne na mestu gde je sada granični prelaz nego nešto dalje. mi imamo onaj Ipsilon krak koji je urađen u jednom poluprofilu, sada bi trebalo da uradimo drugi poluprofil Ipsilon kraka, ali to znači da ćemo sada obezbediti jedan odvojak koji neće biti tako dugačak kroz izradu tog drugog poluprofila za taj drugi granični prelaz. Tako da ćemo na Kelebiji imati dva granična prelaza. Ideja je da jedan bude za putnički saobraćaj, a drugi za teretni saobraćaj.

Ono što je važno, mađarska strana sa svoje strane radi sve saobraćajnice koje će obezbediti da granični prelaz Kelebija bude podjednako interesantan kao što je sada Horgoš, jer Horgoš je interesantan najviše zato što ima dobru infrastrukturu sa Mađarske strane i što naprosto kada pređete ili sa mađarske ili sa srpske strane vi nastavljate autoputem.

Kada se sve ovo bude završilo, mi ćemo imati pet, dva na Kelebiji, Horgoš jedan i dva i Bački Breg, imaćemo potpuno ravnopravne prelaze u smislu broja putnika. Takođe, nedavno je mađarski ministar spoljnih poslova koji je sa mađarske strane predsedavajući našeg Mešovitog komiteta Petar Sijarto, na poslednjoj sednici komisije je predložio da gradimo na Horgošu integrisan prelaz i to je predlog mađarske strane koji ćemo prihvatiti, jer pravo i jedino rešenje su integrisani prelazi.

Mi ćemo sada sa Makedoncima raditi dole na Tabanovcima proširenje. Bio je integrisan do pre korone. Sad otvaramo sa Crnom Gorom u Bijelom Polju prelaz. Radićemo sa BiH kada se završi do kraja godine Sremska Rača-Kuzmin, pa novi most preko Save. Radićemo sa srpske strane integrisan granični prelaz. To je suština i to je način kako možemo brže da prođemo.

Ono što je takođe jedan od načina kako možemo da ubrzamo kamione je e-tovarni list. Mi kao Srbija smo zajedno sa Transportnom zajednicom ušli u taj projekat. To znači da ćete imati jedinstven e-tovarni list, svaki srpski prevoznik i sa svoje strane više neće biti potrebno ništa osim skeniranja barkoda na bilo kojoj granici, jer će taj sadržaj tog tovarnog lista biti dostupan svim zemljama EU, naš i njihov takođe i time ćemo ubrzati sam prelaz.

Ono što želim da vam kažem kada već pričamo o tome, mi pregovaramo sa mađarskom stranom, pošto znate da u oktobru treba da krene i putnički saobraćaj Subotica-Segedin. Pregovaramo i dogovorili smo se sa mađarskom stranom da zajednički prelaz bude u Segedinu, kao što će za brzu prugu zajednički prelaz biti u Subotici, jer je u Subotici nekad i bio prelaz, davno još. Tu će sada biti nova železnička stanica. Znači u Segedinu će biti zajednički prelaz. Tako da oni koji budu koristili to, uglavnom ljudi koji lokalno žive tu će koristiti taj voz. Neće imati bilo kakvo stajanje na granici.

Mađarska strana je izrazila želju za izgradnju pruge Subotica-Baja. Ta pruga je nedavno u Crnoj Gori na sastanku Transportne zajednice na kome su prisustvovali iz Evropske komisije, ušla u TENS, to je Mreža evropskih saobraćajnih koridora, što omogućava i mađarskoj strani, više mađarskoj nego našoj. Ona je mnogo duža sa teritorije Mađarske, nego sa teritorije Srbije, da dobijemo grantove i da možemo da radimo tu prugu.

To je posao koji nas čeka u budućnosti sa samom mađarskom stranom. Tako da je to ono što mogu da vam kažem. Činjenica je da niko od nas nije zadovoljan samim čekanjem kamiona, najviše naši prevoznici.

Želim da se zahvalim mađarskoj strani. Mađari su nam bez ikakvih problema izašli u susret na poslednjem sastanku Mešovite komisije i povećali broj dozvola za naše kamione za duplo, tačno koliko smo tražili. Nemačka je povećala za 11.000, sa 45.000 na 56.000, mađarska strana nam je dala onoliko dozvola koliko smo želeli. Tako da naše kamiondžije nemaju apsolutno nikakav problem i više niko ne čeka dozvolu za mađarsku, kao što više nemaju problem za dozvole za Nemačku. Imaćemo sada sastanak i sa Italijanima, verujem da ćemo to rešiti. Sa Makedoncima ukidamo bilo kakve dozvole već u junu, tako da je takva situacija.

Znači, radiće se na podizanju te nadstrešnice koja jeste suštinski problem, ali naša želja je da mađarski i srpski narod, odnosno naši građani, Mađari i Srbi koji žive i sa jedne i sa druge strane granice da funkcionišemo kao da granice nema. Nama ta granica nije potrebna, dobro sarađujemo i svi ovi projekti koje sam rekao, ti projekti su zaista nešto što treba da omogući da ljudi, posebno ljudi koji žive na severu Vojvodine, oni koji putuju da mnogo brže funkcionišu.

Na kraju želim da kažem, izgradnja brze pruge, kada već pričamo o odnosima Srbije i Mađarske, izgradnja brze pruge teče po planu. Mogu sa potpunom sigurnošću da kažem da ćemo mi do Subotice završiti prugu do kraja 2024. godine. Počelo je zaustavljanje saobraćaja na određenim nadvožnjacima u Subotici. To ide po planu kako smo dogovorili sa gradom. Za sada nema problema. Ima uvek kada se nešto zaustavi, malo je teže, ali ide kako smo se dogovorili. To znači da ćemo mi moći u prvoj polovini 2025. godine da pustimo brzi voz između Beograda i Subotice, dok se ne testira pruga u Mađarskoj. Između Beograda i Subotice stizaće se brzim vozom za sat i 12 minuta, što je sada zaista nemoguće bilo kojim prevoznim sredstvom. Videćete kako će se promeniti život ljudi.

Do sredine 2025. godine Mađari će završiti svoj deo pruge, onda sledi testiranje njihove pruge, da bismo uspostavili brzi voz između Beograda i Budimpešte. Stizaće se za oko tri sata. Granični prelaz će biti u Budimpešti, Beogradu, Novom Sadu i Subotici. Kada uđete u voz u Budimpešti, vi u Srbiji ne stajete na graničnom prelazu i obrnuto, voz iz Srbije će ići pravo u Budimpeštu. Hvala na pitanju. Ima zaista puno stvari na kojima zajednički radimo. Nas čeka i zajednička sednica Vlade gde ćemo izaći sa svim zajedničkim projektima.

PREDSEDNIK: Hvala.

Reč ima ministar dr Aleksandar Martinović.

ALEKSANDAR MARTINOVIĆ: Hvala, gospodine predsedniče Narodne skupštine. Dame i gospodo narodni poslanici, izvinjavam se što sada malo remetim ovu dinamiku postavljanja pitanja i odgovora koji su upućeni ministru Vesiću, ali mislim da bi bilo dobro i korisno da se malo podsetimo kada je u stvari počela istorija nasilja u Srbiji. Obraćam se onima koji nam svakoga dana drže moralne lekcije, koji kažu da su građanska opozicija, da su za Evropsku uniju, da su protiv nasilja, da su protiv „Pinka“ i „Hepija“, da su protiv rijalitija, itd.

Dosta dugo se bavim politikom i u dosta mandata sam bio poslanik u Narodnoj skupštini, pa dozvolite da imam i malo bolju memoriju od nekih koji su danas u opoziciji, a koji su nekada bili na vlasti, ali su u međuvremenu zaboravili da su bili na vlasti i zaboravili su šta su radili kada su bili na vlasti.

Da li se sećate, dame i gospodo narodni poslanici, ko je osnovao ogranak DS u Republici Srpskoj? Ljubiša Savić, zvani Mauzer.

(Srđan Milivojević: Svaka mu čast.)

Svaka mu čast, kaže Srđan Milivojević. Šta kažete?

(Srđan Milivojević: Nije bio izdajnik kao Aleksandar Vučić.)

(Predsedavajuća: Bez dobacivanja.)

Nije bio izdajnik, ali je bio vođa jedne paravojne formacije. Dakle, bio je pripadnik DS. Pa je onda došao 5. oktobar 2000. godine. Da li se sećate, vi veliki moralisti, vi veliki protivnici nasilja, vi veliki mirotvorci, vi veliki građanisti, vi veliki evropejci, šta ste radili 5. oktobra i neposredno posle 5. oktobra 2000. godine? Niste radili ništa. Ja ću da vam kažem da ste radili svašta. Između ostalog, 5. oktobra je vas više od 50 linčovalo Dragoljuba Milanovića, direktora RTS-a.

(\_\_\_\_\_\_\_\_\_\_\_\_: Na koje pitanje odgovarate?)

Odgovaram na pitanje vas koji kažete da ste protiv nasilja, a ja vas podsećam da ste vi u stvari promovisali nasilje u Srbiji. Vi svi danas koji protestujete protiv, navodno, zločinačkog, nenarodnog, diktatorskog režima Aleksandra Vučića. Ja sada koristim svoje pravo kao ministar u Vladi Republike Srbije da vas podsetim da ste nasilje u Srbiji generisali vi i sada vam ilustrujem određenim primerima. To što vi imate političku amneziju…

PREDSEDAVAJUĆA: Da li je realno da ne možete ni minut da ostanete mirni, da pustite ministra da govori?

ALEKSANDAR MARTINOVIĆ: To što vi imate političku amneziju…

PREDSEDAVAJUĆA: Nije vaše da razumete kako je postavljeno pitanje i da vi formulišete odgovor.

Bez vikanja, Lazoviću. Lazoviću, zašto uvek morate da pokažete koliko ste nekulturni i nevaspitani? Ja vas molim, nije na vama da formulišete i pitanja i odgovore.

(Boško Obradović: Onda vodite sednicu.)

Ja je vodim, onako kako treba da je vodim.

Molim vas da se strpite toliko.

Nastavite, ministre.

ALEKSANDAR MARTINOVIĆ: Gospođo Božić, ne smeta meni što oni meni dobacuju. Ja imam obavezu da podsetim narodne poslanike i građane Srbije da su oni u stvari bili promoteri najgoreg mogućeg nasilja u Srbiji.

PREDSEDAVAJUĆA: Gospodine Obradoviću, ja vas molim da ne dobacujete i ne vičete sa mesta. To je praksa, to vi u poslednje vreme non-stop činite. Ja vas molim da se smirite.

(Boško Obradović: Šta je obaveza ministra poslednjeg četvrtka u mesecu?)

Da odgovara na pitanja, i to čini. Ja ne znam šta je vama sporno da čujete malo istine.

(Boško Obradović: Šta on radi sad?)

Znam da vas boli, ja vas sve zaista razumem, ali moraćete da se smirite i da saslušate do kraja. Zahvaljujem, gospodine Obradoviću, sve smo vas čuli. Molim vas da nastavimo sednicu u miru.

(Boško Obradović: Da li ga je neko od nas pitao nešto? Vi recite da li ga je neko nešto pitao ili nije.)

Mislite da on samo odgovara na vaša pitanja. Da li mislite da vi treba da formulišete i odgovore i pitanja? Ne želim s vama da polemišem, baš zato što pokušavam da vodim sednicu po Poslovniku.

(Boško Obradović: Da li ga je neko nešto pitao?)

Molim vas da ovaj deo sednice na miru nastavimo.

(Boško Obradović: Ne može da se iživljava.)

Ako ćemo o iživljavanju, ja mislim da to samo iz vaše poslaničke klupe možemo da čujemo, jer ne prestajete da vrištite, da urlate, da vičete, da vređate. Molim vas prestanite i vi, Milivojeviću, vas svi najbolje čujemo.

(Boško Obradović: Na osnovu čega ste mu dali reč?)

Gospodine Obradoviću, imate upozorenje, kao i vi, gospodine Milivojeviću. Ja vas molim, dopustite da nastavimo sednicu u miru. Vodim je upravo i neću se uopšte libiti da vam dam opomene.

Nastavite, gospodine Martinoviću.

ALEKSANDAR MARTINOVIĆ: Zahvaljujem se, gospođo Božić.

Petog oktobra 2000. godine su, dame i gospodo narodni poslanici, upali u više policijskih stanica u Beogradu, upali ste se u više policijskih stanica u Beogradu i iz tih policijskih stanica otuđili veću količinu oružja. Dobar deo tog oružja posle je završio na crnom nelegalnom tržištu.

(Boško Obradović: Ovo je naše vreme, a ne njegovo. Ovo je vreme da mi postavljamo pitanja.)

Sa mitraljezima ste upadali…

(Boško Obradović: Šta je ovo?)

PREDSEDAVAJUĆA: Gospodine Obradoviću, ja razumem da se vama ne sviđa odgovor gospodina ministra Martinovića, ali morate da se smirite i da budete strpljivi i da saslušate.

(Boško Obradović: Ovo je vreme za naša pitanja, a ne za njegovu priču.)

Dobićete i vi priliku da pitate, ništa se ne sekirajte. Strpite se da saslušate odgovor. Ne znači da odgovor svaki može i mora da vam se svidi.

(Boško Obradović: Ovo ga niko nije pitao. Zašto mu dajete pravo na reč?)

Nemojte to da radite, zaista, već nekoliko dana uzastop, ja vas molim. Dajte malo strpljenja i da nastavimo sednicu.

Možete, gospodine Martinoviću.

(Boško Obradović: Ne može.)

Dok ja vodim sednicu može, a vi možete da dobijete opomenu. Ako vam se ne dopada, možete i na vrata. Ja ne. Možda gospodin Orlić bude imao više razumevanja za vas.

ALEKSANDAR MARTINOVIĆ: Zahvaljujem se, gospođo Božić.

Dakle, 5. oktobra 2000. godine su sa mitraljezima upadali u Narodnu banku Srbije, u Saveznu upravu carina, upadali su u javna preduzeća. Posle 5. oktobra 2000. godine, dame i gospodo narodni poslanici, ošišali su do glave ćerku doktora Milovana Bojića, koji je danas direktor KBC Dedinje. Dakle, ošišali su devojčicu koja je bila maloletna, samo zato što im nije odgovarala politička orijentacija njenog oca.

(Narodni poslanici opozicije lupaju o klupe.)

Možete vi i jače. Možete vi i jače.

(Boško Obradović: Vreme je za postavljanje pitanja. Niko ga ništa nije pitao.)

Da vas podsetim, ja mislim da nekima mnogo smeta istina. Ja mislim da nekima mnogo smeta istina i da se mnogo uzbuđuju.

PREDSEDNIK: Boško Obradoviću, upozorenje poslednje za danas. Upozorenje je da ne vičete, ne ometate sednicu, da se ne ponašate na sličan način. Jeste li me razumeli?

(Boško Obradović: Jeste li vi mene razumeli?)

Izričem vam opomenu, Boško Obradoviću.

(Boško Obradović: Ne znam po kom osnovu. Zašto? Niste bili u sali, a izričete mi opomenu. Ovo je poslednji četvrtak u mesecu.)

Sada molim vas, budite toliko pristojni, da saslušate odgovore, posle toga vi imate reč.

Stvarno ne znam šta vi mislite da postignete takvim ponašanjem? Ovo je nasilje. Ovo što sad radite je nasilje.

(Boško Obradović: Ovo je kršenje Poslovnika.)

A što ste došli na sednicu posvećenu postavljanju pitanja Vladi, ako ne želite da slušate ministra? Ne da vičite iz klupa i vama kao dami to posebno ne priliči. Ne da vičete iz klupa, saslušate, posle toga vaša poslanička grupa kao što znate izvesno dolazi na red, dobićete priliku da kažete šta god hoćete.

I, za vas kao damu važi isto, ne priliči vam to.

Saslušajte odgovore do kraja. Svako od ministara u Vladi ima pravo da zatraži reč, da kaže šta ima da kaže.

(Boško Obradović: Ovo je sramota.)

Vi ste tražili da Vlada dođe.

Vas sam gospodine Obradoviću nekoliko puta ljubazno zamolio, mnogo puta upozorio. Molim vas da nastavimo.

ALEKSANDAR MARTINOVIĆ: Gospodine predsedniče Narodne skupštine, nemojte da se mnogo ljutite na gospodu iz opozicije, zato što njih boli istina. Oni pokušavaju da serviraju građanima Srbije jednu jeftinu i lako proverljivu neistinu, da je generator nasilja u Srbiji zapravo Aleksandar Vučić. Mi želimo da ih podsetimo da su generatori nasilja u Srbiji oni. Ja im sad navodim samo neke primere, da ih podsetim šta su radili kad su bili na vlasti.

To što oni misle da građani Srbije imaju političku amneziju, pa da su zaboravili da su ovi bili na vlasti, to je njihov problem. Pa, svi vi zajedno, među vama nema nikakve razlike. Koja je razlika među vama? Doći na vlast bez izbora. To je vaša ideologija. Svi vi ste bili na vlasti od 2000. do 2012. godine. To što su među vama, u međuvremenu, izbile političke brakorazvodne parnice, to je vaša stvar, to nije problem ni Vlade Republike Srbije, ni SNS-a.

Sećate se sigurno dame i gospodo, narodni poslanici kada je u po bela dana ovde u Beogradu 2001. godine, ubijen službenik resora državne bezbednost, Momir Gavrilović zvani Gavra, koji je ubijen neposredno nakon što je izašao iz kabineta tadašnjeg predsednika Savezne Republike Jugoslavije, Vojislava Koštunice. Na tom sastanku ga je, prema pisanju medija, obavestio o brojnim kriminalnim radnjama i o brojnim kriminalnim aferama koje se dešavaju u Vladi Srbije.

Da vas podsetim poštovani narodni poslanici, da je u vreme njihove vlasti, ubijen visoki policijski službenik Nenada Batočanin, sećate se toga, sigurno? Ubijen je policijski general Boško Buha. To je bilo za vreme ovih koji su nam sad okrenuli leđa, ovih velikih mirotvoraca, vrlo finih i tolerantnih ljudi, kulturnih, pristojnih koji nikada nisu bili na vlasti i koji nikada nisu preduzimali bilo kakve akte nasilja i tako dalje.

Sećate se sigurno dame i gospodo, narodni poslanici, sednice Narodne skupštine Republike Srbije koja je održana 18. februara 2008. godine. Tad su oni bili na vlasti. Tog dana, odnosno te večeri, u Beogradu je zapaljen stan Čedomira Jovanovića. Dakle, oni su bili na vlasti. Zapaljen je stan Čedomira Jovanovića, neposredno uoči početka sednice Narodne skupštine Republike Srbije, seća se Nataša Jovanović, koja je zakazana dan nakon što su Šiptari na Kosovu i Metohiji proglasili nezavisnost tzv. Kosova.

(Narodni poslanici opozicije, okrenutih leđa, dobacuju: Ostavka! Ostavka!)

Dakle, to je bilo dan nakon 17. februara 2008. godine.

(Narodni poslanici opozicije, okrenutih leđa, dobacuju: Ostavka! Ostavka!)

U vreme kada su oni bili na vlasti, odnosno danas kada smo mi na vlasti, oni mogu slobodno da se ponašaju ovako kako se ponašaju. Mogu slobodno da blokiraju Gazelu. Mogu slobodno da demonstriraju.

(Narodni poslanici opozicije, okrenutih leđa, dobacuju: Ostavka! Ostavka!)

Dobro je, dame i gospodo narodni poslanici, što dok su bili na vlasti su uneli u Poslovnik da svakog poslednjeg četvrtka Vlada može da dođe u Narodnu skupštinu. Dakle, dobro je što su uneli u Poslovnik ovi koji su nam sada okrenuli leđa, tu odredbu da Vlada svakog poslednjeg četvrtka dolazi u Narodnu skupštinu. Ima tu jedan samo mali problem, kada su pisali Poslovnik, oni su smatrali da će svaka Vlada biti njihova, a nisu se nadali da će doći do političkih promena, pa da oni više neće sedeti u Vladi, da će sedeti neki novi ljudi, neki ljudi koji znaju šta su radili. Ovi koji su nam sada okrenuli leđa, a koji su bili na vlasti, oni danas mogu i to na sednici povodom ubijene dece.

U vreme naše vlasti, u vreme vlasti tog strašnog diktatora, zločinca, Aleksandra Vučića, oni mogu slobodno da se ponašaju ovako kako se ponašaju. Mogu slobodno da blokiraju Gazelu, jednu međunarodnu saobraćajnicu.

(Narodni poslanici opozicije, okrenutih leđa, dobacuju: Ostavka! Ostavka!)

Mogu slobodno da održavaju skupove koji nisu prijavljeni. Mogu slobodno da vrše nasilje nad građanima Republike Srbije koji ih ne podržavaju. Kao što vidite nikome od njih, za njihovo ponašanje, za njihovo nasilje, za njihovo protivzakonito delovanje ne fali dlaka sa glave.

Da vas podsetim opet na 2008. godinu. Znači, u februaru 2008. godine, pale stan Čedomiru Jovanoviću, čoveku koji je zajedno sa njima izveo 5. oktobara 2000. godine. U julu 2008. godine, seća se Nataša Jovanović, seća se Arsić, seća se Marko Atlagić, sećaju se mnogi, na našem mitingu koji je bio potpuno miran, nijedan izlog nije razbijen, bio prijavljen skup, obezbedili smo redarsku službu, nismo izvršili nijedan akt nasilja..

(Narodni poslanici opozicije, okrenutih leđa, dobacuju: Ostavka! Ostavka!)

Oni koji su nam sada okrenuli leđa, 29. jula 2008. godine, bacaju suzavac na okupljeni narod, šalju žandarmeriju da nas bije po ulicama Beograda, policijskom čizmom ubijaju Ranka Panića, policijskom čizmom su slomili lobanju Ranku Paniću i isti ovi koji su nam sada okrenuli leđa, isti ovi veliki mirotvorci. Isti ovi veliki zagovornici evropskih vrednosti.

Jula 28. 2008. godine, policija je brutalno tukla, a to su zaboravili, tog istog Aleksandra Vučića. E, sad zamislite, tukli su ga pendrekom po stomaku nekoliko puta.

E sad, zamislite da policija u vreme tog istog Aleksandra Vučića, koga su oni pendrekom tukli po stomaku, istuče nekog od njih ili ne daj Bože da ih popreko pogleda, pa ja mislim da bi pozvali NATO pakt da nas ponovo bombarduje.

E, to je ta suštinska razlika i to su samo, gospodine predsedniče Narodne skupštine, samo nekoliko primera, samo nekoliko primera kako su se ponašali kada su bili na vlasti.

(Narodni poslanici opozicije, okrenutih leđa, dobacuju: Ostavka! Ostavka!)

Ono što je važno da građani Srbije znaju i ono što je važno da ih podsetimo da su generatori mržnje, nasilja, netolerancije oni, a ne mi.

Dakle, ovi koji su nam sad okrenuli leđa, oni su u Srbiji promoteri nasilja, mržnje, netrpeljivosti, fizičkih obračuna sa političkim neistomišljenicima. To su sve radili dok su bili na vlasti. To se sve ne dešava sad kad smo mi na vlasti i to građani Srbije treba da znaju.

(Narodni poslanici opozicije, okrenutih leđa, dobacuju: Ostavka! Ostavka!)

Još samo, završavam, jedno retoričko pitanje. Zamislite, zamislite kad se ovako ponašaju u Narodnoj skupštini, zamislite šta bi bilo da sutra oni dođu na vlast, kako bi se ophodili prema vama, kako bi se ophodili prema građanima Srbije. Bili bi gori nego što su bili 2000. godine, nego što su bili 2001, nego što su bili 2002, nego što su bili 2008. godine, kada su ubijali ljude na ulicama Beograda, kada su upadali u policijske stanice, kada su sa mitraljezima upadali u NBS, kada su linčovali direktora televizije, kada su tukli opozicione lidere, kada su ubijali ljude koji su se pojavili na legalno prijavljenom skupu itd.

Dakle, ovo su vam promoteri nasilja. Ovo su nasilnici. Ovo su mrzitelji. Ne dao nam dragi Bog da se oni nekim slučajem ili nekim čudom ponovo vrate na vlast. Mislim da bi bili gori 1.000 puta nego što su bili tih godina kad su bili na vlasti, samo što su zaboravili da su bili na vlasti.

Ali, naš zadatak, ministara u Vladi Srbije, zadatak narodnih poslanika koji podržavaju Vladu Srbije je da ih svakog dana podsećamo šta su radili od 2000. do 2012. godine, kada su oni bili gospodari života i, nažalost, smrti u Republici Srbiji.

(Narodni poslanici opozicije, okrenutih leđa, dobacuju: Ostavka! Ostavka!)

PREDSEDNIK: Samo polako.

(Srđan Milivojević: Jesmo svi na broju, nisu nikog ubili?)

(Stefan Jovanović: Poslovnik.)

To ću ja da ponovim i da objasnim za vas koji to ne znate. Pročitao sam već na početku ove sednice, ali da ponovim za vas koji to očigledno ne znate.

U skladu sa članom 216. Poslovnika, u toku trajanja postavljanja pitanja i davanja odgovora shodno se primenjuju odredbe Poslovnika Narodne skupštine Republike Srbije. To je prva važna stvar koju ste propustili da čujete. S tim što nisu dozvoljene replike i ukazivanja na povredu Poslovnika, to je druga stvar. I to je tako po Poslovniku koji ste vi napisali.

Taj Poslovnik reguliše ne sve, ali mnogo toga. Između ostalog, znate svi jako dobro šta propisuje taj Poslovnik za ovo i ovakvo ponašanje, ne samo potpuno neprikladno, nego zaista divljačko ponašanje.

(Narodni poslanici opozicije dobacuju iz klupa.)

Vama koji ste vikali, počevši od poslanika Puškića, pa redom, pošto, koliko vidim, sad Dveri diriguju skandiranjem i vama iz DS i vama Zelenima, itd, vama nek je na čast to i takvo ponašanje. Samo jednu stvar od svega što ste uradili malopre nemam nameru da tolerišem.

Izričem opomenu Dragani Rakić zbog šutiranja u klupe.

Nemate pravo da uništavate imovinu građana Srbije.

To vam je, dakle, druga opomena danas.

Narodni poslanik Žombor Ujvari ima pravo na naredna tri minuta.

Izvolite.

ŽOMBOR UJVARI: Hvala lepo.

Gospodine Vesiću, hvala vam na odgovoru. Mislim da smo dobili korektan i detaljan odgovor.

Hteo sam još nešto da pitam, ali mislim da sam dobio odgovor od vas, korektan i detaljan odgovor.

Hteo sam da pitam – da li se planira na zajedničkoj sednici Vlade Mađarske i Republike Srbije, koja će biti održana 20. juna ove godine, da se nađe rešenje za smanjenje vremena čekanja na granicama prema Mađarskoj, ali vi ste dali korektan i jasan odgovor. Iskoristio bih priliku kao zaključak da kažem nekoliko rečenica. Ne bih iskoristio treću rundu.

Jako nam je bitno da naše potrebe čuju i da postoji volja da se problemi reše u nekom trenutku, jer ne želimo da odlične odnose kvari slika sa graničnih prelaza, a siguran sam da je cilj svih nas izlazak u susret građanima. Zahvaljujem se ponovo.

PREDSEDNIK: Reč ima ministar Goran Vesić.

GORAN VESIĆ: Zahvaljujem vam se na odgovoru.

Ono što želim da kažem, to je da, to ćete čuti i od premijerke, naravno, da mi sa Vladom Republike Mađarske nemamo apsolutno nikakva otvorena pitanja. Veoma smo srećni što nemamo nijedno otvoreno pitanje i što sve naše probleme rešavamo u duhu dobrosusedstva i rešavamo tako što možemo da uradimo bolje stvari za život i građanki i građana Mađarske i građanki i građana Srbije. To je nešto što je za nas posebno važno. U tom smislu, zaista, na toj sednici Vlade biće reči i o tome.

Mi se inače pripremamo za letnju sezonu. Dogovorili smo se sa Telekomom Srbije da svi stranci koji dolaze u Srbiju, mislim na putnička vozila, imaju mogućnost da uđu besplatno na aplikaciju koja će ih upozoravati kada treba da stanu, odnosno da se odmore, gde imaju odmorišta, gde mogu da sipaju gorivo, samo da bi smanjili broj ljudi koji može da strada u saobraćajnim nesrećama. Znate da se to često dešava, nažalost, ne samo u letnjoj sezoni, ali posebno u letnjoj sezoni. Na taj način se pripremamo i za one koji voze kamione, za njih imamo posebne letke i posebna upozorenja. Nadamo se da će to dati rezultat, jer inače mi na našim putevima imamo za trećinu više poginulih nego što ih ima EU i to je korak, to je nešto što nas zaista čeka kao važan zadatak u budućnosti.

Tako da, hvala u svakom slučaju. Nama je uz Batrovce i uz Tabanovce Horgoš u ovom trenutku najfrekventniji granični prelaz, ali kažem, nas čeka u budućnosti da imamo tri maltene jednaka prelaza sa Mađarskom, mislim po frekventnosti i omogući će mnogo bolje veze saobraćajne i svake druge između Republike Srbije i Republike Mađarske.

PREDSEDNIK: Zahvaljujem.

Reč ima ministar Martinović.

ALEKSANDAR MARTINOVIĆ: Zahvaljujem.

Zaboravio sam samo nešto da kažem vezano za komentare pojedinih narodnih poslanika koji su danas postavljali poslanička pitanja, a koji, čini mi se, nisu dovoljno dobro upoznati sa odredbama Poslovnika i sa pravima koje članovi Vlade imaju poslednjeg četvrtka u mesecu kada im narodni poslanici postavljaju pitanja u periodu od 16.00 do 19.00 časova. Zaboravio sam da ih podsetim da se radi o najvećim političkim licemerima koji postoje na kugli zemaljskoj.

Kad je neko član ili kad je neko funkcioner SNS, onda je…

(Nebojša Zelenović: Vidimo se u subotu.)

(Narodni poslanici opozicije dobacuju iz klupa.)

PREDSEDNIK: Da, da, slobodno, ko god želi ponovo da napusti Skupštinu može to da uradi, ali samo to uradite u miru i tišini, tako da ne ometate druge kojima se radi.

ALEKSANDAR MARTINOVIĆ: Kažu narodni poslanici neki iz opozicije – nije u redu da članovi Vlade odgovaraju na pitanja narodnih poslanika. Mi samo radimo svoj posao, ako vam se ne sviđa ono što mi govorimo, to je vaša stvar. Možda se meni nekad ne sviđa to što vi govorite, pa vam ja ne dobacujem, niti vas vređam, niti vam okrećem leđa.

(Tamara Milenković Kerković: Vi polažete račun narodnim poslanicima.)

Dakle, evo, polažem račun narodnim poslanicima, samo što niste samo vi narodni poslanik, nego i ovi ljudi koji sede ovde, valjda su i oni narodni poslanici. Na kraju krajeva, polažem račun narodu. Neko je od tog naroda valjda glasao za SNS. Neko je od tog naroda valjda glasao i za Aleksandra Vučića, i to ne neko, nego 60% birača su glasali za Aleksandra Vučića. Dozvolite mi, kao ministru u Vladi Srbije, da se obratim i tom delu naroda. Niste samo vi narod. Vi kažete narod, valjda postoji još neki narod u Srbiji, valjda postoji još neki narodni poslanici u Skupštini Republike Srbije.

Dame i gospodo narodni poslanici, kada je neko član ili kada je neko funkcioner SNS, onda je najgori na svetu. Mi smo danas slušali jednog narodnog poslanika koji nam je maltene, kao Sveto pismo, kao neku istinu koju niko ne sme da dovede u pitanje, čitao delove izjave Stanislave Pak.

Ako mi dozvolite, samo da vas podsetim šta su govorili o Stanislavi Pak dok je bila u SNS i dok je bila savetnik tadašnjeg predsednika Republike Tomislava Nikolića - glupa plavuša, ćurka, loto devojka itd. Kad neko napusti SNS, odmah tog dana se citiraju njegove izjave kao da se odjedanput citira Sveto jevanđelje po Mateju, Sveto jevanđelje po Jovanu, Knjiga postanja itd. Istina u koju niko ne sme da posumnja. Kako vi smete da posumnjate u ono što kaže Stanislava Pak, ali ne ona Stanislava Pak iz 2012, 2013, 2014, 2015, 2016, 2017, nego Stanislava Pak iz maja meseca 2023. godine.

Isti vam je slučaj i sa Zoranom Mihajlović. Dok je bila u SNS, dok je bila ministar u Vladi Srbije – najgori ministar, američki špijun, krade pare na autoputevima i koridorima, vođa drumske mafije itd. Čim je napustila SNS, najcitiranija ličnost u javnom prostoru na N1 televiziji, na „Novoj S“, u „Danasu“ itd. Njeni intervjui, njene izjave se saopštavaju kao u vreme kada je Iranom vladao Ajatolah Homeini. Znači, ono što on kaže to je neupitna istina. Ne sme to niko da dovede u pitanje. Znači, mi sad imamo neke nove Homeinije. Jedan dan je Homeini Zorana Mihajlović, pa je sledeći dan Homeini Stanislava Pak. Sada čekam da se kao Homeini pojavi Dragan Šormaz. On bi trebao da bude novi Homeini u Srbiji za ove koji su sada napustili sednicu Narodne skupštine, a koji nam pričaju o demokratiji.

Ovo je već postalo smešno. Kada god se približi poslednji četvrtak u mesecu oni ovako trljaju ruke – e, samo da dođe Vlada, sada ćemo mi njima da kažemo, sada ćemo mi njima u brk sve da skrešemo, kakvi ste lopovi, kakvi ste kriminalci, kakvi ste nasilnici. Mi dođemo ovde na sednicu Narodne skupštine, oni se lepo pokupe i odu. Gde su ti veliki junaci? Gde su ti veliki borci za demokratiju? Gde su ti ljudi koji kažu da treba da razgovaramo jedni sa drugima, da razvijamo neku novu političku kulturu u Srbiji, da razvijamo kulturu dijaloga? Ne, oni su otišli, napustili sednicu Narodne skupštine.

Nebojša Zelenović je, kada je napuštao sednicu pre 10, 15 minuta, rekao – vidimo se u subotu, a inače ovih dana su pričali da će večeras kada bude Spasovdanska litija u Beogradu da razbacaju kosti pokojnog vladike Nikolaja zato što je, po njihovim rečima, tih velikih demokrata, tih velikih rodoljuba, tih velikih boraca za Srbiju, vladika Nikolaj, zamislite, čovek koji je bio u logoru Dahau, zatočen od Nemaca, koji je jednu knjigu napisao u logoru Dahau, a pošto nije imao olovku i papir, kao što mi sada imamo, pisao je jednom pisaljkom koju mu je neko doturio na toalet papiru i, budući da je bio u nemačkom zarobljeništvu, nije smeo da napiše reč Nemačka, nego kad god je hteo da napiše Nemačka, on je stavljao slovo N, tog čoveka ovi koji su napustili sednicu Narodne skupštine proglašavaju nacistom, antisemitom, hitlerovcem itd. Ništa ne znaju. Ne čitaju knjige. Ništa ih ne zanima.

Oni misle da je dovoljno da ponovite jednu laž sto puta po onoj gebelsovskoj metodi i građani Srbije će da vam poveruju. Dozvolite da postoje i neki ljudi koji znaju nešto i o vladiki Nikolaju, koji znaju o tome periodu od 1941. do 1945. godine i pre toga, koji znaju nešto o mnogim drugim stvarima.

Dakle, da se vratimo na temu koju je pokrenuo Radomir Lazović, jedan od vođa one nekadašnje „žute patke“. Dakle, sad treba da se pojavi neki novi Homeini u čije reči ne smemo da sumnjamo. Ne smemo da sumnjamo u reči Zorane Mihajlović, ali kada više nije ministar u Vladi Srbije. Ne smemo da sumnjamo u reči Stanislave Pak, ali kada više nije u SNS i kada ne savetuje predsednika Republike. Sada samo čekam da počnu da mi citiraju reči Dragana Šormaza, ali opet kad nije u SNS. Dok je bio u SNS, bio najgori čovek na svetu, bio zatucani primitivac koji je bio pristalica Vojislava Koštunice. Kako su nazivali sve Vojislava Koštunicu i njegove poslanike? Ljubitelji mačaka. Bila je ona pesmica koju su spevali. Žao mi je što tu nije Srđan Milivojević, on zna za tu pesmicu, kaže – druže Slobo, bela lica, sad se zoveš Koštunica. To su pevali poslanicama DSS, istim onima sa kojima su danas u koaliciji, sa istima onima koji danas blokiraju Gazelu, sa istima onima koji prete da će večeras da šutiraju kosti vladike Nikolaja.

Da ne dužim dalje, gospodine predsedniče Narodne skupštine, dakle, radi se o političkim licemerima koje mislim da nije zabeležila politička teorija i praksa, ne u Srbiji, nego u svetu. Ovo njihovo ponašanje danas samo je dokaz više koliko se radi o ljudima koji sa demokratijom, sa slobodom mišljenja, sa dijalogom, pristojnim i kulturnim, sa onima koji ne misle isto kao oni, apsolutno nikakve veze nemaju.

PREDSEDNIK: Hvala vam.

Inače, istine radi, nisam ni primetio kad je Zelenović ušao u salu, nije ga bilo danima. Ušao je samo da izađu.

Ali, rekao bih da ove prazne klupe, pogledajte, potpuno prazna kompletno dva sektora gde sede poslanici opozicije, u trećem sede i dalje poslanici Dveri, ali potpuno prazne klupe mislim da dovoljno govore i o odnosu prema Narodnoj skupštini, ali i prema temi o kojoj mi raspravljamo ovih dana i svemu što se desilo.

Imate pravo na zaključna dva minuta.

ŽOMBOR UJVARI: Samo sam hteo da zahvalim ministrima, dobio sam dobre i važne odgovore.

PREDSEDNIK: Hvala.

Reč ima Ilo Mihajlovski.

ILO MIHAJLOVSKI: Hvala, predsedniče.

Poštovana premijerko, poštovani ministri, poštovane poslanice, poslanici, uvaženi građani, penzioneri prate rad predsednika Aleksandra Vučića i potpuno mu daju podršku, kao i premijerki i kompletnoj Vladi.

Imam dva poslanička pitanja da postavim premijerki u vezi penzionera. Penzioneri traže preko Udruženja penzionera da dobiju za ovu kalendarsku godinu ogrevna drva, ugalj i pelet. Pošto imamo u svakoj lokalnoj jedinici po nekoliko udruženja koja su formirana, ali penzioneri sa niskim penzijama snabdevaju se preko tih udruženja, na rate uzimaju, kao što sam rekao, drva, ugalj i pelet.

Drugo pitanje bih postavio ministru za rad, zapošljavanje i boračka pitanja. U svakoj lokalnoj samoupravi, tamo gde nema domova za stare, liste čekanja su povelike i imamo potrebe da imamo društvene domove za stare, pošto privatne cene su ekonomske za penzionere sa niskim penzijama, ne mogu da budu smešteni, kao što rekoh, a imamo dosta penzionera i građana koji imaju potrebe da budu smešteni u domove za stare. Hvala.

PREDSEDNIK: Hvala vam.

Reč ima najpre ministar Siniša Mali.

SINIŠA MALI: Hvala puno.

Poštovani narodni poslanici, drago mi je da ste postavili pitanje i da možemo da razgovaramo i oko statusa naših najstarijih sugrađana.

S obzirom na to da je možda i najvažniji stub naše ekonomske politike, osim, naravno, podrške mladima, podrška našem ekonomskom razvoju upravo i dalje rast životnog standarda građana Srbije. Ovde prevashodno mislim i na povećanje plata, kako u javnom tako i u privatnom sektoru i, naravno, na povećanje penzija i na sve ono ostalo što je neophodno uraditi kako bi kvalitet života naših građana bio što veći i kako bi upravo na takav način ostavili bolju i lepšu budućnost našoj deci.

Tu je nekoliko stvari na koje želim da ukažem. Nakon toga ću, naravno, biti konkretan, kada je vaše pitanje postavljeno.

Uprkos ogromnoj ekonomskoj krizi, nikada većoj, mislim da ćemo se tu svi složiti, kriza koju nismo mi izazvali ovde u Srbiji, kriza koja pogađa ceo svet, pogotovo Evropu, krenula je još pre tri godine, velika pandemija Kovida 19, ceo svet je u tom trenutku stao, nakon toga veliki poremećaj u lancima snabdevanja, velika energetska kriza, konflikt u Ukrajini, rast inflacije, sve ono na šta svet, ne Srbija, nije znao kako da odgovori, mi smo s druge strane bili spremni i mi smo uspeli da odmah, i kada je ta pandemija krenula, sa tri paketa pomoći, negde preko devet milijardi evra, utičemo na to da sačuvamo našu ekonomiju, sačuvamo naša radna mesta i da nakon toga zajedno sa projektom ili kroz projekat „Srbija 2025“ nastavimo da ulažemo u izgradnju naših auto-puteva, brzih pruga, otvaramo fabrike.

Sve je to bila osnova, dolazim na poentu vašeg pitanja oko životnog standarda i penzionera, da naši makroekonomski pokazatelji, uprkos krizi, budu takvi da u budžetu ima dovoljno mesta i za podizanje plata i za podizanje penzija. I to je veoma važno. Dakle, uprkos nikada većoj krizi, mi smo uspeli da sačuvamo makroekonomsku stabilnost, ali dodatno uz to da, recimo, ove godine, kao što znate, imamo rekordno povećanje penzija preko 20% za naše penzionere. Dakle, daleko iznad nivoa inflacije, upravo sa ciljem da sačuvamo njihov životni standard.

Za građane Srbije i za vas narodne poslanike hoću da iskoristim priliku, samo da znate, da u ovom trenutku u Srbiji je rekordno niska nezaposlenost. Imamo nikada veću zaposlenost, uprkos krizi, uprkos tome da je, današnja vest, čuli ste verovatno, jedna velika Nemačka ušla u recesiju. Formalno je ušla u recesiju, dva uzastopna kvartala imala je negativan rast BDP-a.

Mi smo prošle godine rasli, naš BDP je rastao i došli smo prvi put u istoriji na nivo našeg BDP preko 60 milijardi evra. Samo podsećanja radi, 2012. godine je naš BDP bio 33,4 milijarde. Dakle, skoro duplo veći u samo ovih proteklih 10 godina, uprkos, kao što sam rekao, nikada većoj krizi koja je pogodila i svet i ekonomsku ekonomiju.

Nezaposlenost, koja je rekordno niska, dovela je, naravno, i do većih plaćanja u budžet kroz poreze i kroz doprinose i zato smo na najodrživiji, najzdraviji mogući način, uspeli ne samo da sačuvamo našu ekonomiju, nego da obezbedimo podizanje životnog standarda, osim povećanja plata u javnom sektoru, naravno, malo pre sam rekao, i kada su penzije u pitanju, da one rastu.

Za naše penzionere hoću da kažem da ćemo nastaviti da se borimo za njih, da su penzije u Srbiji danas bezbedne, sigurne. Godine 2012, verovali ili ne, rekao sam to više puta, na računu budžeta Republike Srbije bilo je osam milijardi dinara. Samo za penzije je tog meseca, to je bio juni ili juli mesec 2012. godine, trebalo je izdvojiti 40 milijardi. Dakle, ovi koji su izašli iz skupštinske sale ostavili su nam zemlju pred bankrotom, nije bilo novca ni za penzije. Samo hoću da znate kakva je razlika u situaciji danas i tada. A tada nije bilo neke velike ekonomske krize, nije bilo svih ovih problema sa kojima se suočavamo i mi, ali je bilo da kod njih nije bilo novca za penzionere a kod nas ima.

Što se tiče vašeg konkretnog pitanja, da završim, kada je ogrev i ostala pomoć u pitanju, mi to radimo svake godine. Dakle, svake godine u saradnji sa lokalnim samoupravama mi pomažemo ne samo našim najstarijim sugrađanima, nego svima onima kojima je pomoć ili podrška potrebna, ja ću iskoristiti priliku u svojim redovnim komunikacijama sa predsednicima opština da još jednom to napomenem, kako bi smo opet bili spremni za predstojeću zimu.

Kada je već zima u pitanju, pošto ste pomenuli ogrev, naravno, sada se to kupuje i nabavlja da budemo sigurni da ga imamo dovoljno, nemojte zaboraviti takođe da je naša zemlja uspela, naša država da obezbedi i gas i struju i sve energente tokom prethodne zime, iako dosta zemalja u Evropi to nije uspelo da uradi, jedna mala Srbija, ali ekonomski jaka, sa pametnom i sposobnom vlašću uspela je da to uradi.

Tako da, naši građani, osim povećanja plata, povećanja penzija, daljih investicija u brze pruge, daljih investicija u škole, u obrazovanje, u puteve, povećanje plata i povećanja penzija, dakle, to je naša politika i od toga nećemo odustati. Hvala.

PREDSEDNIK: Zahvaljujem, potpredsedniku Vlade.

Reč ima ministarka Dubravka Đedović.

DUBRAVKA ĐEDOVIĆ: Hvala, predsedniče.

Ja bih samo htela da se nadovežem na ovo pitanje kada su u pitanju energetski ugroženi kupci, pošto verujem da ima dosta penzionera u Srbiji koji imaju taj status ili imaju pravo da ga steknu pa želim da podsetim sve građane Srbije da je Republika Srbija predvidela u novom budžetu zapravo od ove godine da poveća tri puta budžet za energetski ugrožene kupce i da time pomogne 190.000 ugroženih kupaca da izmire svoje račune ili za gas ili za struju ili za grejanje.

To predstavlja tri puta više građana u ovoj godini nego što je to bilo prethodne i prethodnih godina i ja želim još jednom da apelujem na sve građane da provere da li imaju pravo na ostvarivanje ovog statusa u lokalnoj samoupravi i da veoma brzo i jednostavnim putem mogu da ga steknu i da već od sledećeg meseca mogu da imaju pravo na umanjenje računa koji može da ide i do 50%.

Znači, zaista jedna sveobuhvatna aktivnost koju sprovodi Vlada Republike Srbije da pomogne ugroženim građanima koji ne mogu ili imaju poteškoća da izmire svoje račune u okviru kojih mogu biti naravno i penzioneri. Mi smo proširili kriterijume za građane koji mogu da steknu ovaj status, pa tu zapravo mogu da uđu po proširenim kriterijumima i veći broj seoskih domaćinstava. Samo da podsetim da su ovim programom obuhvaćena i domaćinstva koja su korisnici prava na novčanu socijalnu pomoć ili dečiji dodatak, kao i korisnici uvećanog dodatka za tuđu negu i pomoć i da lica iz ove kategorija automatski ostvaruju taj status samo ukoliko predaju zahtev organu nadležnom za poslove socijalne zaštite u jedinici lokalne samouprave koji nakon toga donosi rešenje u ispunjenosti uslova.

Takođe smo povezani sa Ministarstvom za rad da bi i kroz socijalne karte mogli da ubrzamo i pojednostavimo ovaj proces, napravili smo i platformu gde građani mogu jednostavnim popunjavanjem upitnika da provere da li imaju pravo na taj status, a ukoliko stari građani nemaju tu mogućnost ili ne znaju mogu i da pitaju nekog mlađeg člana porodice da to uradi za njih.

Tako da zaista apelujem još jednom na sve građane mi iz meseca u mesec vidimo da se taj broj povećava i takođe apelujem i na lokalne samouprave da aktivno uzmu učešća u ovoj aktivnosti i programu i da tako pomognemo svim građanima, naravno i penzionerima da mogu lakše da izmiruju svoje račune za ponavljam ili toplotnu energiju ili električnu energiju ili gas. Hvala vam.

PREDSEDNIK: Zahvaljujem.

Reč ima predsednica Vlade.

Izvolite.

ANA BRNABIĆ: Hvala vam.

Vratiću se zaista samo na par minuta na temu Stanislave Pak, zato što mislim da je posebno važno građanima Republike Srbije, zato što je ono što smo imali priliku da vidimo danas u tajkunskim medijima je direktna optužba predsednika Republike Srbije Aleksandra Vučića i toga da se ni manje ni više nego u predsedništvu Republike Srbije ljudi zapošljavaju na crno.

Dakle, kao što sam rekla znajući predsednika i znajući kakav odnos on ima prema državi i prema zakonima, bila sam sigurna da je u pitanju laž. Sada želim da potvrdim građanima Republike Srbije da jeste u pitanju obična laž i to laž koja je verovali ili ne stara 14 meseci, ali evo oni su našli sada za shodno da recikliraju tako nešto.

Dakle, Stanislava Pak je početkom marta prošle godine 2022. godine uzela advokata Vladimira Gajića, advokata, narodnog poslanika iz opozicije iz redova stranke Vuka Jeremića koji je zastupao 17. marta 2022. godine, dakle, nešto više preko 14 meseci. Ona je dobila sve podatke iz predsedništva Republike Srbije 17. marta 2022. godine sa svim kopijama rešenja, sa svim dokazima i hoću samo da kažem da je zaista u pitanju najobičnija laž, pokušaj diskreditacije još jedne potpuno glupe i lako proverljive diskreditacije predsedništva i predsednika Republike Srbije Aleksandra Vučića, tako da žao mi što se time služe, ali to još jednom pokazuje zaista karakter njihove političke borbe. Hvala vam.

PREDSEDNIK: Zahvaljujem.

Gospodine Mihajlovski, imate pravo na dodatna tri minuta.

ILO MIHAJLOVISKI: Hvala na iscrpnom izlaganju. Hvala na obaveštenju oko mojih pitanja koje sam postavio ispre Partije ujedinjenih penzionera, poljoprivrednika i proletera Srbije.

Samo da još jednom potenciram u vezi domova za stare. Treba početi da se grade tamo gde ih nemamo, po jedinicama lokalne samouprave kao što rekoh da imamo veliki broj naših starih sugrađana koji čekaju da budu zbrinuti. Ne mogu sami da žive u svojim domovima. Nema ko da ih pogleda i da im poda ono najosnovnije, pravo na život. Hvala lepo.

PREDSEDNIK: Hvala gospodine Mihajlovski.

S obzirom da je bilo više konstatacija nego pitanje, da li želite i dodatna dva minuta. Imate pravo i na to, ako hoćete da koristite sada.

ILO MIHAJLOVSKI: Ja bih samo da ponovim da u svakoj lokalnoj samoupravi prema broju stanovnika od 25 do 30% se nalaze penzioneri.

Kao što rekoh, potreba je velika njihova što se tiče i ovo što smo postavili pitanje. Pprošle sezone, zimske sezone nisu mogli da dobiju ogrevna drva, ugalj, pelet. Tako da se nadamo da će ove kalendarske godine biti to malo drugačije. Hvala vam na tome. Nadam se da su penzioneri čuli. Oni znaju gde treba da se obrate. Tako da treba samo da im se omogući preko udruženja penzionera da mogu da apliciraju i da dobiju ono što je njima potrebno. Hvala lepo.

PREDSEDNIK: Hvala još jednom.

Sada reč ima Boško Obradović.

BOŠKO OBRADOVIĆ: Poštovani građani Srbije, želim pre svega da istaknem da je danas mnogo pitanja za Vladu Republike Srbije, od toga – kada će Vlada ovde u Narodnu skupštinu doneti franscusko-nemački sporazum o KiM da vidimo šta je to predsednik Republike prihvatio 27. februara u Briselu i potvrdio kasnije u martu u Ohridu i da li se radi o priznanju lažne države Kosovo? Da li je nakon tog sporazuma krenulo prihvatanje, odnosno učlanjenje lažne države Kosovo u Savet Evrope? Da li nakon tog sporazuma danas imamo praktično okupaciju severa KiM gde albanski gradonačelnici preuzimaju vlast, a oni nikada pre dolaska SNS na vlast nisu mogli ni da kroče nogom, a kamoli da preuzmu vlast?

Zašto pripremate zajedničke vojne vežbe sa NATO u junu mesecu u Srbiji? Da li ste uveli neke vrste sankcija ovih dana prema Ruskoj Federaciji što se tiče uvoza i izvoza poljoprivrednih i drugih proizvoda? Da li planirate rasprarčavanje i privatizaciju EPS, posebno izdvajanjem 11 hidrocentrala iz sistema EPS-a i zašto recimo jednoj novoj japanskoj firmi dajete 80 i nešto hiljada evra po jednom novom radnom mestu, a to ne date recimo nekoj domaćoj firmi ili domaćim poljoprivrednicima?  
 Sve to je, iako su mnogo ozbiljne, teške i krupne teme u senci onoga što se desilo u one dve tragedije kada smo izgubili 18 mladih uglavnom ljudi, a da vi niste pokazali ni najmanji osećaj odgovornosti. Ni subjektivne, ni objektivne.

Vi ne osećate odgovornost ni za Nebojšu Stefanovića, Dijanu Hrkalović, Zoranu Mihajlović, Dragana Šormaza, Stanislavu Pak koji su svi bili visoki funkcioneri vaše vlasti u poslednjih 11 godina. Ne osećate nikakvu odgovornost za tih 11 godina na vlasti kao što SPS ne oseća nikakvu odgovornost za 30 godina vlasti. Vi ste krivi sistem vrednosti u ovom društvu. Sistem vrednosti u ovom društvu se raspao. Zato je došlo do tragedije.

Mi nudimo konkretno rešenje da izađemo iz ove političke krize, a ono mora početi sa vašom odgovornošću. Vlada Republike Srbije mora da podnese ostavku, jer je to moralni čin. Nakon toga da uđemo u dijalog između vlasti i opozicije kroz jedna okrugli sto i da se dogovorimo koji nas izbori čekaju u narednih godinu dana, i beogradski i pokrajinski i svi lokalni i vanredni parlamentarni i vanredni predsednički ako predsednik Republike podnese ostavku, a mi smo ga i na to pozvali zbog protivustavnog francusko-nemačkog sporazuma o priznanju lažne države Kosovo.

Konačno, predlažemo i prelaznu tehničku Vladu koja bi garantovala slobodu medija i poštene izbore, pa onda neka bolji pobedi na tim izborima i to je ono što mislim da je rešenje aktuelne političke krize, mirno i demokratsko.

PREDSEDNIK: Hvala.

Reč ima ministar Martinović. Izvolite.

ALEKSANDAR MARTINOVIĆ: Zahvaljujem se gospodine predsedniče Narodne skupštine.

Vojvoda kolubarski ima ustaljenu praksu u Narodnoj skupštini da vam u tri minuta saspe 1.000 neistina i onda misli da je sad zadatak ministara u Vladi Republike Srbije da na svaku od tih 1.000 neistina koje je izgovorio treba da mu odgovaram.

Pre svega, Aleksandar Vučić nije priznao, niti će priznati, niti će bilo ko od nas priznati nezavisnost KiM. Aleksandar Vučić, Vlada Republike Srbije nisu uveli sankcije Ruskoj Federaciji, niti postoji namera i plan da se te sankcije uvedu.

Što se tiče francusko-nemačkog sporazuma o kome se često govori od strane te tzv. patriotske opozicije, ja bih dao jednu sugestiju vojvodi kolubarskom. Da o sadržini tog sporazuma pita svog koalicionog partnera koji je francuski državljanin, Miloša Jovanovića, jer ako iko zna šta tačno piše u francusko-nemačkom sporazumu, dakle, u francusko-nemačkom, ne u nemačko-francuskom, nego u francusko-nemačkom, pa valjda bi trebao da zna čovek koji je francuski državljanin. Znate i u Francuskoj postoji i to pre nego što je uveden u Republici Srbiji, Zakon o slobodnom pristupu informacijama od javnog značaja, pa bi taj francuski državljanin mogao da pita svoju Vladu, Vladu Francuske, šta je to napisala u francusko-nemačkom sporazumu i da o tome obavesti svog koalicionog partnera vojvodu kolubarskog.

Što se tiče francusko-nemačkog sporazuma, koga bi još mogao da pita o sadržini tog sporazuma? Pa, mogao bi da pita iste one sa kojima je potpisao sporazum sa narodom. Da li se sećate poštovani narodni poslanici, tog dokumenta? Kada je potpisan, 2019. godine. Sporazum sa narodom je u to vreme otprilike imao status kao što sada imaju status izjave Stanislave Pak i Zorane Mihajlović. To je bilo političko sveto pismo. To niste smeli da dovodite u pitanje, jer ako dovedete u pitanje bilo koju rečenicu iz sporazuma sa narodom, onda ste pristalica diktature Aleksandra Vučića, onda ste protiv demokratije, onda ste protiv slobode mišljenja, onda ste protiv evropskih političkih vrednosti itd.

Sporazum sa narodom potpisao je čovek koji sada postavlja pitanje o sadržini francusko-nemačkog sporazuma, sa istim onima koji kritikuju Vladu Srbije i Aleksandra Vučića zašto do sada već nisu priznali nezavisnost KiM. Zašto do sada već Aleksandar Vučić nije uveo sankcije Ruskoj Federaciji, koji nam svakog dana govore da to što nismo priznali nezavisnost Kosova, da to što nismo uveli sankcije Ruskoj Federaciji, da je to prepreka na našem putu u EU.

Taj sporazum sa narodom je potpisao poslanik koji nam drži patriotske lekcije i koji nas pita šta piše u francusko-nemačkom sporazumu.

(Radmila Vasić: Šta piše u njemu?)

Pitajte one sa kojima ste potpisali sporazum sa narodom. Pitajte njih, ja ne znam.

(Radmila Vasić: Kako ne znate?)

Pa tako što ja nisam potpisao sporazum sa narodom. Vi ste potpisali sporazum sa Draganom Đilasom. Vi ste potpisali sporazum sa Marinikom Tepić. Čekajte malo da podsetimo građane Srbije.

Vi stalno mislite da je neko zaboravan i da je zaboravio šta je bilo 2000, 2008, 2011, 2012. i 2019. godine itd.

Dakle, vi ste potpisali sporazum sa Draganom Đilasom koji kaže da Srbija svakog dana gubi politički, ekonomski, na svakom drugom planu to što nije uvela sankcije Ruskoj Federaciji. Dakle, to je čovek sa kojim ste vi potpisali taj sporazum sa narodom. Sećate se da su mahali tim sporazumom i 2019. i 2020. godine, kaže – evo, ovo je sporazum sa narodom, ovo je naš politički program, ovo je ono za šta ćemo da se zalažemo.

Pa ste taj sporazum sa narodom potpisali sa Marinikom Tepić, sa ženom koja je u medijski i politički prostor, da vas i to podsetim Republike Srbije ušla, ne 2015. godine kada je ovde u Narodnoj skupštini podnela rezoluciju o tome da Narodna skupština treba da glasa za to da su Republika Srbija i srpski narod odgovorni za navodni genocid u Srebrenici, ali nije ona dame i gospodo narodni poslanici sa kojima su ovi iz stranke vojvode kolubarskog potpisali sporazum sa narodom ušla u javni medijski prostor te 2015. godine. Ona je ušla ranije tako što je iznosila grube neistine, grube laži i falsifikate o tome da su 1991. i 1992. godine zarobljeni pripadnici u to vreme protivustane i protivzakonite Tuđmanove paravojne formacije Zbora narodne garde mučeni, zlostavljani, ubijani u zatvorima u Sremskoj Mitrovici, u Stajićevu, u Begejcima, u Nišu. Ona je na taj način i tada je ušla u javni i medijski prostor Republike Srbije.

Naravno, niko nije toliko naivan i niko nije toliko politički neiskusan da bi mogao da poveruje da su takve laži i neistine uperene protiv Republike Srbije, protiv JNA, protiv ljudi koji su branili ustavni poredak države koja je te 1991. godine bila međunarodno priznata, a koja se borila protiv paravojnih formacija Franje Tuđmana, to radila iz hira. Ne ona je to radila za novac, ona je to radila za nečije tuđe interese, kao što i danas radi. Kao što danas blokira Gazelu zbog nečeg tuđeg interesa.

Tako je 2001, 2002. godine za nečije tuđe interese servirala laži i neistine o navodnom zlostavljanju i ubijanju hrvatskih ratnih zarobljenika u pomenutim zatvorima.

Pogledajte danas izjave pojedinih zvaničnika iz Hrvatske. Oni se u stvari pozivaju na izjave Marinike Tepić. Pogledajte nekad sednice hrvatskog Sabora, vi velike patriote, vi veliki rodoljupci, vi veliki branioci KiM. To su teze žene sa kojom ste vi potpisali sporazum sa narodom 2019. godine. Nije potpisao niko iz SNS. Vi ste potpisali. Da vas podsetim da ste sporazum sa narodom potpisali sa Vukom Jeremićem, koji je dao Albancima na KiM, što bi rekao narod bez božije volje, bez da ga je bilo ko terao, ali opet zbog tuđih interesa, ne zbog interesa Republike Srbije, nekakav pravni legitimitet za deklaraciju koju su doneli 17. februara 2008. godine o proglašenju nezavisnosti tzv. republike Kosovo. Sa njim ste potpisali sporazum sa narodom, jel ste zaboravili na tu činjenicu?

Šta je uradio Vuk Jeremić? To vam je svima poznato. Postavio pitanje Međunarodnom sudu pravde da li je u skladu sa međunarodnim pravom deklaracija od 17. februara 2008. godine, kojom se Kosovo i Metohija proglašava od strane Albanaca za nezavisnu državu i time direktno naneo skoro pa nenadoknadivu štetu Republici Srbiji. Skoro pa nenadoknadivu. Aleksandar Vučić se trudi, zajedno sa Vladom Republike Srbije, zajedno sa Petrom Petkovićem, direktorom Kancelarije za Kosovo i Metohiju, zajedno sa našim pregovaračkim timom, sa upravljačkim timom.

Divim se ovoj gospođi sa Kosova i Metohije, narodnoj poslanici, koja je pre neki dan, bez da je čitala, u 10 minuta uspela da iznese sve principe koje je upravljački tim Republike Srbije i Srba sa Kosova i Metohije 2015. godine napisao, a odnosi se na zajednicu srpskih opština.

Tu je suština tog političkog greha Vuka Jeremića. Ne što je on postavio pitanje, nego što je unapred znao kakav će odgovor da dobije, jer nemoguće je da ministar spoljnih poslova bilo koje zemlje, pa čak i da je Vuk Jeremić, koji je navodno diplomirani fizičar, a ne zna kako glasi drugi Njutnov zakon, dakle, čak i takav ministar inostranih poslova morao je da zna, i to je ono što građani Srbije treba da znaju, čak i takav ministar inostranih poslova morao je da zna da sudije Međunarodnog suda pravde ne donose odluke onako kako oni misle, nego u skladu sa stavovima svojih država koje su ih delegirale u taj sud. Dovoljno je bilo samo da prebroji koliko je sudija Međunarodnog suda pravde iz država koje su već priznale nezavisnost tzv. republike Kosovo. Dakle, najprostija matematička operacija, jedan, dva, tri, četiri, pet, itd, hej, pa ovi imaju većinu. Pa znam unapred kakvu će odluku da donesu. Znam da moraju da glasaju u skladu sa stavovima svojih vlada koje su priznale nezavisnost Kosova, inače više neće biti sudije Međunarodnog suda pravde. Niko nije postao sudija Međunarodnog suda pravde na lepe oči, nego zato što ga je neka država tamo predložila. Države imaju svoju politiku.

Nažalost, većina zapadnih država, koja je imala, a i dan-danas ima većinu u Međunarodnom sudu pravde, priznala je nezavisnost tzv. Kosova. I Vuk Jeremić se obraća, unapred znajući da će biti odgovor onakav kakav odgovara ne Republici Srbiji, nego kakav odgovara kosovskim Albancima, i sa njim je potpisao sporazum sa narodom vojvoda kolubarski. Što ga zovu vojvoda kolubarski? Zato što je bio finansiran na nelegalan način iz rudnika Kolubara u vreme vlasti ovih koji su sad napustili sednicu Narodne skupštine.

S kim je još potpisao sporazum sa narodom, i to da se podsetimo, 2019. godine? Veliki Srbin, najveći na svetu. Veliki pravoslavac, najveći na svetu. Veliki rusofil, najveći na svetu, potpisao je sporazum sa narodom sa Nebojšom Zelenovićem i još nekoliko njih, koji se valjda sad spremaju da za jedno pola sata po Beogradu šutiraju kosti vladike Nikolaja. O tom čoveku sam, ja mislim, dovoljno rekao, na kraju krajeva, i vi ste sigurno upoznati u to šta je vladika Nikolaj radio za svog života, koliko je propatio, koliko je imao težak život zato što je bio protivnik nacističke Nemačke, zato što je bio protivnik Hitlera i zbog toga je završio u logoru Dahau. I vojvoda kolubarski 2019. godine potpiše sporazum sa narodom baš sa tim Nebojšom Zelenovićem.

I sad se vi pitate, u maju 2023. godine, što bi rekao naš narod, ko je ovde lud. O čemu se ovde radi? Da li ti ljudi imaju bilo kakvu političku ideju? Da li imaju bilo kakvu političku viziju? Razumem da hoće da dođu na vlast, to mi je jasno, ali ne mogu da razumem da hoće da dođu na vlast bez izbora. Toga u demokratiji nema. Dakle, morate da pobedite na izborima. Niko iz Vlade Republike Srbije, ni predsednica Vlade, ni članovi Vlade, ni predsednik Republike Aleksandar Vučić, nisu krivi što građani Republike Srbije neće da glasaju za Dragana Đilasa, za Vuka Jeremića, za vojvodu kolubarskog, za Mariniku Tepić, za Nebojšu Zelenovića, za skup političkih baba i žaba, koji inače između sebe nikakve veze nemaju, sem jedne stvari, njih ujedinjuje mržnja protiv Aleksandra Vučića i svakoga dana nemilice na svojim medijima 24 sata plasiraju najgore moguće neistine i uvrede na račun tog čoveka, njegove porodice i stranke čiji je predsednik.

Evo, to je moj odgovor na pitanje šta piše u francusko-nemačkom sporazumu. Dakle, moj odgovor je – pitajte one sa kojima ste potpisali sporazum sa narodom. Pitajte Dragana Đilasa koji bi da uvede sankcije Rusiji. Pitajte Vuka Jeremića, koga u Prištini slave kao jednog od očeva njihove lažne državnosti. Pitajte o tome Mariniku Tepić, koja kaže da je 1991. i 1992. godine bio u pravu Franjo Tuđman što je formirao protivustavnu paravojnu formaciju Zbor narodne garde i ustao protiv legalne oružane sile koja se zvala Jugoslovenska narodna armija. Pitajte tu istu Mariniku Tepić, sa kojom ste potpisali sporazum sa narodom, a koja tvrdi ne da je Republika Srpska, ne da je vojska Republike Srpske, ne da je Ratko Mladić, ne da je Radovan Karadžić, nego da su svi Srbi odgovorni za navodni genocid koji se desio u Srebrenici 1995. godine. Pa njih pitajte. Pitajte ovog vašeg Miloša Francuza. On može u originalu, bez prevoda na srpski, da vam kaže šta piše u francusko-nemačkom sporazumu, francuski jezik govori. Pa pitajte njih. Što pitate nas?

Došli ste u Narodnu skupštinu i postavljate pitanje nama koji sa tim nemamo nikakve veze. Pa pitajte ove koji sa kojima ste u koaliciji, sa kojima zajedno blokirate „Gazelu“, sa kojima biste zajedno da šutirate kosti vladike Nikolaja, sa kojima svakoga dana ponavljate laži o tome da je Vučić diktator, lažov, kriminalac, da je priznao Kosovo, da je uveo sankcije Rusiji itd. Pa njih pitajte. Doduše, nisu sad ovde, otišli su.

Govorili ste o nekom političkom dijalogu. Pa ljudi neće sa nama da razgovaraju. Mi kada dođemo u Narodnu skupštinu poslednjeg četvrtka u mesecu, u periodu od 16 do 19 časova, oni nam ili okrenu leđa ili izađu iz sale. Ja hoću da razgovaram i svi mi u Vladi Srbije hoćemo da razgovaramo, ali s kim da razgovaramo? Ne mogu da razgovaram sa praznim klupama. Potrebni su nam živi ljudi, koji su spremni da razgovaraju sa svojim političkim neistomišljenicima, koji su spremni da saslušaju i nečije tuđe mišljenje, koji su spremni da čuju istinu i o onome što se dešavalo tokom 90-ih godina i o onome što se dešavalo posle 5. oktobra 2000. godine i o onome što se dešavalo posle 2012. godine.

Ne počinje istorija ni od Aleksandra Vučića, ni od ove Vlade, niti od bilo koga od nas pojedinačno. Geneza problema sa kojima se država Srbija danas suočava je veoma, veoma dugačka i to je vama, ja se nadam veoma dobro poznato. Vi iz dnevno političkih razloga, misleći da vam to donosi neku političku korist, stalno ponavljate jednu te istu laž na koju mislite da mi treba da vam svakoga dana po 100 puta odgovaramo. Ne, moj odgovor vama, za sve što vas zanima, o Kosovu, o sankcijama Rusiji, pitajte one za to da se prizna nezavisnost Kosova, sa kojima ste potpisali sporazum sa narodom.

Ako, vas nešto zanima o sankcijama protiv Rusije? Pitajte one koji svakoga dana kažu i pitaju kada će Aleksandar Vučić i kada će Vlada Republike Srbije da uvedu sankcije Ruskoj Federaciji. Ako, vas zanima nešto o dešavanjima u Srebrenici 1995. godine? Pa, pitajte vašeg koalicionog partnera, Mariniku Tepić. Ako, vas zanima ko je od srpskih zvaničnika dao legitimitet Šiptarima za ono što su radili 2008. godine? Pa, pitajte vašeg supotpisnika sporazuma sa narodom, Vuka Jeremića. Što pitate Anu Brnabić? Što pitate Miloša Vučevića? Što pitate Tanju Miščević? Što pitate Marka Blagojevića? Što pitate Vesića? Što pitate Đorđa Milićevića?

Što pitate bilo koga od nas? Pa pitajte njih. To je njihova politika, ne naša. Naša politika je odbrana Republike Srbije, njenog suvereniteta, odbrana Kosova i Metohije, odbrana prava Srbije da bude suverena i slobodna zemlja kojoj niko neće diktirati kada će i kome uvesti sankcije. Nećemo ih uvesti zato što smo sami bili žrtve sankcija i znamo kako je naš narod patio pod tim sankcijama i zato što se zalažemo za mir.

Svako od nas bi hteo da rat u Ukrajini danas stane i da prestanu da padaju slovenske i pravoslavne glave i na ruskoj i na ukrajinskoj strani. Republika Srbija niti je započela rat u Ukrajini, niti može da utiče na njegov završetak.

Sve što vas zanima vezano za odnose sa Rusijom, sve što vas zanima vezano za Kosovo i Metohiju, sve što vas zanima za Srebrenicu, sve što vas zanima za kriminal pitajte one koji su u sve to bili i dan danas su umešani do grla i koji o tome znaju mnogo bolje nego cela Vlada Republike Srbije i cela vladajuća koalicija u Narodnoj skupštini Republike Srbije.

PREDSEDNIK: Hvala.

Reč ima ministar, Milićević.

ĐORĐE MILIĆEVIĆ: Zahvaljujem, uvaženi predsedniče Narodne skupštine.

Poštovana predsednice Vlade, dame i gospodo, uvažene kolege i koleginice ministri i dame i gospodo narodni poslanici, pokušaću da se nadovežem na ovo o čemu je govorio gospodin Martinović.

Dakle, prosto ne mislim da se neke stvari baš danas u Srbiji dešavaju sasvim slučajno. Ne mislim da su protesti koji navodno nose naziv borba protiv nasilja, a jesu sve osim borbe protiv nasilja, jer svako od nas koji sedi ovde zalaže se i uvek će se zalagati za borbu protiv nasilja, ali ovo je klasična zloupotreba tragedije, klasična zloupotreba ljudskih osećanja, jer Srbi su emotivan narod, zarad onih najjeftinijih političkih poena i to je neki novi, rekao bih, modelitet ponašanja na političkoj sceni Srbije, sraman modalitet ponašanja koji je uvela ovdašnja opozicija, ne mi.

Ne mislim da su ti protesti baš danas slučajni i ne mislim da je baš tog petka kada su bili protesti, navodno promovisan, nakon sramnih izbora koji su održani u severnom delu Kosova i Metohije, promovisan gradonačelnik Kosovke Mitrovice, danas još tri gradonačelnika. Kvinta, naravno, priznaje te izbore kao legitimne, legitimne izbore i sa 3% izlaznosti, odnosno 0,02%, a kada u Srbiji izađe 50% građana, a navodno opozicija bojkotuje, onda su pod znakom pitanja.

Ne mislim prosto da je bilo šta slučajno. Priština i Kurti jako dobro sagledavaju situaciju u Srbiji i tragaju za svojima, zapravo oni već imaju saveznike u Srbiji i njima jeste cilj da kroz ovakav haos, kroz nemire, kroz nasilje, oslabe poziciju Srbije, kako bi mogli da sprovode svoje jednostrane akte, kako bi mogli da sprovode svoje jednostrane poteze.

U Skupštini, dame i gospodo narodni poslanici, uvaženi predsedniče, ispravite me ako grešim, ali proteklog petka kada je bila sednica Narodne skupštine Republike Srbije, dnevni red ste definisali i prihvatili na osnovu stavova predstavnika opozicije. Zahteva, izvinite.

Umesto da se o tome razgovara u institucijama sistema, a ja ću da vas podsetim, tokom međustranačkog dijaloga, sve ono što su predložili evropski parlamentarci, na kojima su insistirali oni kojih danas nema na ovoj strani, nije imalo nijednu dodirnu tačku sa onim što je predložio Aleksandar Vučić, a to im je omogućilo da sede danas u parlamentu, a to je da snizimo cenzus sa pet na tri posto. Cilj je bio da politiku sa ulice vratimo u institucije sistema, da i vlast i opozicija rade daleko više, ali njima nije cilj izgleda, ne izgleda, nego definitivno nije cilj da stvari rešavamo u institucijama sistema i da o gorućim pitanjima vodimo demokratsku raspravu i demokratski sučeljavamo mišljenja.

Dugo godina, kao i gospodin Martinović sam bio u parlamentu, parlament je za mene glas naroda. Ovde nije dovoljna snaga sile, ovde nije dovoljno da lupate o poslaničke klupe i da se derete i da pretite i da mašete prstom, ovde je potrebna snaga argumenata. Snažni ste kao poslanik onoliko koliko su vam snažni argumenti sa kojima nastupate. Dakle, niste spremni da o tome razgovarate ovde u parlamentu.

Pa, nemojte mi reći da je slučajan i ovaj protest poljoprivrednika, pa sasvim slučajno u Kraljevu se obraća neko ko je predstavnik jedne od političkih opcija koja dolazi iz redova opozicije. Pa, se javljaju sindikati, neka me ministar finansija ispravi, govori o minimalnoj ceni rada, a minimalna cena rada u januaru mesecu je 14,5% povećana. Da li sam u pravu, gospodine Mali? Najavljen je nastavak, kontinuitet u povećanju i plata i penzija.

Pa, nemojte mi reći da je slučajno tekst u Njujork tajmsu izašao u kojem se najnegativnije govori o predsedniku Srbije, Aleksandru Vučiću, baš u trenutku kada u Vašingtonu, u senatu spoljno-politički komitet, govori o odnosima SAD prema zapadnom Balkanu i predsednik komiteta zamislite pita, Dereka Šolea o tekstu u Njujork tajmsu. Pa, ko je finansirao taj tekst? Pa, da li smo mi toliko politički naivni? Ali, doći će vreme da i o tome govorimo.

Dakle, apsolutno ništa ovde nije slučajno. Danas kada postavljaju pitanje, gospodine Martinoviću, tu ste u potpunosti u pravu, francusko-nemačkog sporazuma, pa ja sam od opozicije čuo izdaja, predaja. Pa, čekajte, koja je to pravna obaveza koju je predsednik prihvatio u Ohridu, a koja je protivna državnim interesima Srbije? Pa, zar nije u Ohridu rečeno da, dijalog, jer Srbija se uvek zalagala da kroz dijalog dođe do kompromisnog i pravičnog rešenja. Zar nije rečeno da, normalizacija odnosa. Zar nije rečeno, najpre ZSO, pa onda razgovaramo o svemu ostalom. Zar nisu po ko zna koji put ponovljene i jasno definisane crvene linije.

Dakle, ništa protivno državnim interesima, već u skladu sa državnim interesima i evropskom putu Srbije. Kada kažete, izdaja i predaja, čekajte, da je izdaja i da je predaja, pa, ne bi Kurtiju pretili Molotovljevim koktelima dole u Prištini, nego bi valjda bacali cveće pred njega.

Oko sankcija, pa ispravite me ako grešim, ali mi smo tokom izborne kampanje slušali samo da prođu izbori, pa će Aleksandar Vučić i vladajuća koalicija da uvedu sankcije Rusiji i da priznaju nezavisnost Kosova. Koliko traje ukrajinski sukob? Koliko dana traje ukrajinski sukob? Da li imamo u kontinuitetu dve pretnje, dva pritiska, ili priznajte Kosovo, tzv. nezavisnog Kosova i uvedite sankcije Rusiji. Pa, šta je Srbija promenila u svojoj politici? Šta je Aleksandar Vučić promenio u svojoj politici od trenutka i od završetka parlamentarnih izbora i predsedničkih izbora do danas? Uspeo je da sačuva samostalnost. Valjda je suština vođena jedna države u toj samostalnosti.

Kada govorimo o sankcijama Rusiji, uvek imamo ove floskule političke, da bi se došlo do jeftinih političkih poena. Ne, nisu uvedene sankcije Rusiji, jer mi kao država imamo i nešto drugačije sagledavamo kada govorimo o sankcijama, imamo drugačiji osećaj naspram ostalih naroda u država u Evropi i u svetu, jer smo narod koji je decenijama bio pod sankcijama i jako dobro znamo da restriktivna politika, da politika sankcija ne doprinosi miru i stabilnosti, već samo dijalog i već samo razgovor.

Za mene je uvek ključna reč bila u parlamentu pristojnost. Nekako smo uvek tu pristojnost tumačili na različite načine. Pristojnost znači da iz javnog diskursa kada govorite ovde izbacite ono sve što je negativno kako bi imali normalnu komunikaciju, kako bi imali normalan dijalog. Ali, pristojnost znači da snosite i odgovornost za ono što učinite ili ne učinite i ono što uradite ili ne uradite. Kada pozivate ove ljude koji sede ovde na odgovornost, pa mi smo uvek spremni da položimo račune za ono zašta smo preuzeli odgovornost.

Kada pomenete reč izbori, dobijete od predsednika Srbije vrlo konkretan i precizan odgovor, pristojan, demokratski odgovor - poštujem političke protivnike, poštujem političke neistomišljenike, ako želite izbore, nema problema, spremni smo da razgovaramo i o izborima.

(Svetozar Vujačić: Neće oni.)

U pravu ste, gospodine poslaniče. Ali, suština je napraviti haos, napraviti nemire, suština je doći po svaku cenu do vlasti, ali bez izbora, ako je to moguće. E, ne može, tu je gospodin Martinović u potpunosti u pravu.

Demokratija u Srbiji se ostvaruje na izborima i nikako drugačije. To - nećemo mi izbore, mi ćemo da vi podnesete ostavke, pa ćemo prelaznu Vladu, eto načina da dođete na vlast bez izbora, pa onda da razmišljamo koje ćemo izbore da raspišemo. I tu ste dobili odgovor. Hoćete izbore? Predsednik Srbije Aleksandar Vučić vam je jasno poručio – pa, sve izbore idemo odjednom, to je najracionalnije, to je najefikasnije. Zašto bežite od toga? Mi ne bežimo. Evo, spremni smo da položimo račune. Preuzimamo potpunu odgovornost za sve što vi kažete. Hoćete izbore - tu smo.

Pored te frustriranosti koju gospodin Obradović ima prema Aleksandru Vučiću, ima veliku frustriranost i prema partiji kojoj pripadam, SPS i Ivici Dačiću. Po ko zna koji put provlači tezu – vi ste 30 godina na vlasti. Znate, vi i mi socijalisti, ja se izvinjavam predsednici Vlade, ali moram da odgovorim, jer sam predstavnik SPS, moći ćemo da razgovaramo na ravnopravnim osnovama kada budete trajali koliko i SPS, a to je 32, evo 33. godina i kada svih 32 godine budete relevantan politički činilac na političkoj sceni Srbije, a to sasvim dovoljno govori o vitalnosti i snazi SPS.

O tome da li je bilo grešaka, svakako, ko radi taj i greši. O tome možemo da govorimo. Najveća greška je to što tih grešaka niste svesni onda kada imate apsolutnu odgovornost, nego nakon toga.

Podsetiću vas, 2000. godine u Srbiji je trebalo da teče med i mleko. Te 2000. godine Srbija je trebala već da uđe u EU. Ja vas pitam, dame i gospodo, a šta je bio osnov i tada odbrane nacionalnih i državnih interesa? Da li su to političke tekovine devedesetih, da li je to Rezolucija 1244 Saveta bezbednosti UN, da li je to Dejtonski sporazum? Dakle, da. Trajemo 32 godine i svih 32 godine, sa ponosom ističem, relevantan politički činilac na političkoj sceni Srbije.

Naša politika je nada, naša zajednička politika je budućnost i to će Srbija već sutra da pokaže ovde u Beogradu. Naša politika nije mržnja. Mržnja razgrađuje, mržnja ne gradi, a mi želimo budućnost za svako dete, želimo sigurnost i stabilnost za svakog građanina Srbije, želimo da se bavimo i da nastavimo da se bavimo i ekonomijom i napretkom i prosperitetom i razvojem i izgradnjom, o tome je govorio gospodin Vesić, i na tome ćemo svakako istrajati. Zahvaljujem.

PREDSEDNIK: Hvala.

Boško Obradović, tri minute. Izvolite.

BOŠKO OBRADOVIĆ: Poštovani građani Srbije, meni je drago da ste imali priliku da vidite kako Vlada Republike Srbije izbegava da odgovori na pitanja narodnih poslanika opozicije. Zapanjujuća je neodgovornost koju pokazuje Vlada Republike Srbije u ovom trenutku, odsustvo bilo kakve objektivne ili subjektivne odgovornosti bilo kog od ministara.

Zapanjujuće je da nisu izvukli ni jednu pouku iz onoga što nam se desilo, da nisu doneli ni jednu suštinsku meru kojom smanjili nasilje u našem društvu, u medijima, u rijaliti programima, u filmovima, video igricama, na internetu, na društvenim mrežama, tamo gde nasilje zapravo se reklamira, kao što se reklamira i u medijima, što još uvek nismo povukli ni jednu suštinsku stvar da sprečimo da nam se takve stvari ponavljaju.

Ono što meni ovde jeste zaista, ajde da kažem, jedino ostalo, jer mene verujem nećete poslušati, ali možda poslušate jednog drugog čoveka, koji je trenutno predsednik Republike i zove se Aleksandar Vučić i koji je 2012. godine u predizbornom nastupu rekao sledeće, a ja ću ga citirati, a vi onda razmislite o tim rečima. „Kada pošaljete dete na ulicu, ne znate više ko će da ga ubije, da li će da ga ubije kriminalac ili policajac. Pri tome, da me neko pogrešno ne razume, nisu policajci krivi, 99,90% tih ljudi časno, odgovorno i pošteno obavlja svoj posao. Imate 0,01 onih neodgovornih. Valjda ima neki ministar unutrašnjih poslova koji treba da snosi odgovornost. Valjda neki Ivica Dačić, kada je već drugi čovek ubijen, drugo dete ubijeno, pa podnesi, bre, ostavku, nije tvoja fotelja važnija od života.“ Rekao je i vama poručio Aleksandar Vučić još 2012. godine.

Vi ste, gospođo Brnabić, i vaša vlast izveli ljude na proteste, ne opozicija. Nema opozicija nikakve veze sa ovim protestima i ovih više stotina hiljada ljudi koji su izašli zato što ste vi rekli da sistem nije zakazao, zato što ste se smejali ljudima u lice i pravili fotomontaže, zato što su vaši mediji saopštavali javnosti da je to neka minorna grupica lešinara, hijena, pijanih i drogiranih ljudi.

Ako ne otkažete kontramiting, koji sutra treba da bude u Beogradu, izazvaćete još veći broj ljudi da u subotu izađe na proteste, jer ti ljudi izlaze zato što im je muka ovog nepravednog, nehumanog i nenormalnog sistema koji vi generišete 11 godina na vlasti.

Dakle, morate preuzeti odgovornost. Morate se povući, omogućiti izbore, koje mi tražimo od ranije, još zato što ste prihvatili protivustavni francusko-nemački sporazum kojim ste priznali lažnu državu Kosovo.

Dakle, idemo na izbore, ali morate imati, i sa tim završavam, gospodine predsedavajući, moramo imati prelaznu tehničku Vladu koja će garantovati slobodu medija. Vama se više ne može verovati, mora neko drugi da preuzme, ne mi iz opozicije, evo niko iz opozicije da ne bude u toj prelaznoj tehničkoj Vladi, već neki nestranački ljudi.

PREDSEDNIK: Hvala.

Sada reč ima predsednica Vlade.

ANA BRNABIĆ: Hvala.

Poštovani građani Srbije, čuli ste da se svako izlaganje, na kraju krajeva, svede na to – prelazna tehnička Vlada. Svako izlaganje, po svakoj temi se završi time hoćemo na vlast bez izbora.

Nikakav problem nisu izbori, nikakav problem nije da podnesemo mi političku odgovornost. Nikakav problem nisu ni protesti u Republici Srbiji, jer otkad smo mi na vlasti i otkad Aleksandar Vučić vodi Srbiju, protesti su demokratsko pravo svake grupacije u našoj zemlji i u našem narodu. Mirni protesti, protesti gde nemate čak ni prisustvo policije. Jedino kada imate prisustvo policije je kada neko pokuša da upadne u institucije, kao npr. kada vi kao narodni poslanik pokušate nasilno da uđete u Skupštinu u kojoj ste narodni poslanik, napadnete sa ostalim siledžijama koje ste doveli pripadnike MUP, policiju, zastavu Republike Srbije, iskoristite kao običan štap da bi lomili vrata na Narodnoj skupštini Republike Srbije kako bi nasilno ovde ušli, seli u ove klupe i onda tako oteli na silu vlast ne od nas ovde, nego od građana Republike Srbije koji su učestvovali na demokratskim izborima i rekli velikom većinom koga žele da vodi ovu zemlju.

Tada to niste uspeli i nikada nećete uspeti to na silu, svakako ne dok ovu zemlju vodi SNS i, naravno, podrazumeva se naši koalicioni partneri, ne na silu. Vlast će se menjati na izborima. Nemoguće je, ali apsolutno je nemoguće, i prestanite da se nadate, prestanite da verujete u to, nemoguće je da budete vlast, a da vas narod nije izabrao. Ne može to da se desi. Ne postoji ta tehnička Vlada gde će neko da vam ustupi volju naroda i da proda svoje glasače i da kaže - nije važno šta narod kaže nego šta vi kažete. Ne postoji način da se to desi.

Nemojte da vam se svako izlaganje na svaku temu svede na to da vi morate da budete vlast, da ćete vi da budete u nekoj tehničkoj Vladi ili ćete voditi neku tehničku Vladu, pa ćete onda vi, kao ta tehnička Vlada, koja je preuzela vlast bez izbora, da ugasite sve medije koji vam se ne sviđaju. Vaš problem sa "Pinkom" i sa "Hepijem" nije problem nasilja koje kažete da se emituje tamo zato što se gori, sto puta gori pozivi na nasilje emituju na tajkunskim medijima, ali oni vam ne smetaju zato što vas oni podržavaju.

Nije vaš problem u medijima nasilje. Vi delite medije na one koji vas podržavaju i na one koji vas ne podržavaju, vašu politiku, i onda bi one koji vas ne podržavaju da ugasite, a ove druge koji sto puta više pozivaju na nasilje bi da im date sve nacionalne frekvencije i ne samo to, nego bi da ove druge, koje su privatne televizije i privatni štampani medije, da zatvorite. Njihovu imovinu da oduzmete, valjda konfiskujete i da date onima koje podržavaju vlast.

Zar zaista vi mislite da je to moguće u Srbiji? Zar zaista mislite da će neko odgovoran da vam dopusti da takve stvari radite u ovoj zemlji za koju smo se borili toliko godina da ustane, da se podigne sa kolena na koju su je doveli, sa polomljenom kičmom, da se uspravi, da otvori radna mesta za svoje ljude, da da perspektivu za svoju decu, da postane zemlja koja je prepoznata kao zemlja savremenih tehnologija u odnosu na zemlju koja je pre 10 godina bila prepoznata kao zemlja jeftine radne snage, i to ko je bio srećan da ima posao, od 150 evra minimalne plate i 320 evra prosečne plate, sa nezaposlenošću od 26% i nezaposlenošću mladih od 51%. Vi mislite da ćemo mi sada da kažemo - u redu, evo, vi tražite tehničku Vladu, vi tražite Vladu koju ćete vi voditi, u kojoj ćete vi biti, da ugasite medije koji vam se ne sviđaju i da onda imate izbore po uslovima koje vi želite. Nije moguće, nije realno. Nije realno ni u jednoj normalnoj zemlji, pa nije realno ni u Srbiji.

Konačno, što se tiče protesta, još jednom da kažem, ovo je mnogo drugačija zemlja nego 2008. godine. To je zemlja u kojoj oni koji ne misle isto kao mi mogu da izraze svoje mišljenje, mogu da protestuju, mogu da izađu na ulice. Godine 2008. Srbija je bila zemlja u kojoj ste imali prijavljen skup dela opozicije, gde su ljudi izašli da kažu da se ne slažu sa nečim, gde je policija bila do te mere brutalna, policija koju je tadašnja vlast poslala, koja je danas sve skupa zajedno opozicija, do te mere brutalna da je čovek ubijen - Ranko Panić, ubijen. Vi hoćete danas da ubedite građane Republike Srbije da je to tada bila slobodna i demokratska zemlja, a da je ovo danas, kada imate skupove ne prijavljene, na kojima nema policije, zato što verujemo u demokratiju i da može da se čuje i da treba da se čuje neko drugo mišljenje, Srbija koja je zarobljena i Srbija koja nije slobodna. Besmisleno je. Ko će vam poverovati? Naravno da niko ne poveruje i, naravno, da niko za to ne glasa.

Još jednom, upravo zbog toga, da ne budemo ponovo Srbija iz 2008. godine, da nemamo ponovo nezaposlenost od 26%, da nemamo ponovo nezaposlenih mladih od 51%, da nemamo ponovo u 10 godina 450 hiljada izgubljenih radnih mesta, 450 hiljada ljudi i porodica koje su ostale bez hleba, da nemamo policiju koja ubija na ulicama, kao pse, neistomišljenike. Ponovo zbog toga u ovim užasno teškim trenucima pozivam sve građane Republike Srbije, bez ikakve razlike, da se vidimo sutra, u petak, 26. maja, da se nađemo ovde na platou ispred Narodne skupštine Republike Srbije,d a se okupimo na skupu "Srbija nade", da pokažemo jedinstvenu Srbiju, snažnu Srbiju, nedeljivu Srbiju, da pokažemo da nikada nećemo pristati na deljenje našeg naroda, na politizaciju najstrašnijih tragedija koje su nas zadesile, da ćemo umeti da sačuvamo Srbiju od svega ovoga u teškim trenucima, da pokažemo da Srbija ne sme da stane. Živela Srbija!

PREDSEDNIK: Zahvaljujem.

Vidim da ima još ministara prijavljenih, ali pošto je 19.00 časova, po Poslovniku ćemo sada da zaključimo deo sednice posvećen odgovaranju na pitanja koja su postavljena Vladi.

Zahvaljujem svima koji su učestvovali u današnjoj sednici.

(Boško Obradović: Ima još dva minuta.)

Upravo objašnjavam ministrima da im neću dati reč iz tog razloga, a znate da imaju prednost.

Dakle, hvala još jednom svima koji su učestvovali u radu i nastavljamo raspravu u ponedeljak, u 10.00 časova.

(Sednica je prekinuta u 19.00 časova.)